Thalassemia Kuhjehge Hithuge Aadheys - Vaguthu\nތެލެސީމިއާ ކުއްޖެއްގެ ހިތުގެ އާދޭސް\n10 މަސް ކުރިން ( މެއި 9, 2018 )\nކޮންމެ ދުވަހަކު އެތަކެއް ވަގުތެއް ޑެސްޕަރޯލް އިންޖެކްޝަން ޖަހައިގެން އަހަރެން ހޭދަކުރަމެވެ. ބައެއް ހަފްތާތަކުގައި ހަފްތާއަކު ދެފަހަރު ލޭ އަޅަންޖެހެއެވެ. އަހަރެންގެ ދިރިއުޅުމަކީ އެހެން މީހުންގެ ދިރިއުޅުމާ ވަރަށް ތަފާތު ދިރިއުޅުމެކެވެ. ދިރިއުޅުމުގައި ގިނަ ކަންކަން ކުރަން ބޭނުންވިނަމަވެސް، ލޭ އެޅުމުގައްޔާއި ޑެސްފަރޯލް އިންޖެކްޝަން ޖަހައިގެން ގިނަ ވަގުތުތަކެއް ހޭދަ ކުރަން ޖެހިފައިވުމުން ކިތަންމެ ބޭނުންވިޔަސް އެކަންތައްތައް ކުރަން ވަގުތެއް ނުލިބެއެވެ. މިއީ އަހަރެންގެ ހަޔާތުގެ ވާހަކައެވެ. ތެލެސީމިޔާ މޭޖާއެއްގެ ހަޔާތުގެ ވާހަކައެވެ.\nއަހަރެންގެ މޫނުމައްޗަށް ކިތަންމެ ހިނިތުންވުމެއް ވެރިވެފައި ހުއްޓަސް އަހަރެން ކޮންމެ ދުވަހެއް ހޭދަކުރަނީ ނުހަނު ވޭނާއެކުގައެވެ. އަހަރެންގެ ހަށިގަނޑުގައި ވޭން ނާޅާ އެންމެ މިނެޓެއްވެސް ކަޑައްތެއް ނުކުރެއެވެ. ކިތަންމެ ކުޑަ ކަމެއްކޮށްލިޔަސް އަހަރެންނަށް ވަރުބަލިކަން އިޙްސާސް ކުރެވެއެވެ. އަދި އެވަރުބަލިކަން އިތުރުވަނީ މުޖުތަމަޢުގައި އަހަރެމެންނާމެދު ދެކެމުން އަންނަ ގޮތް އެނގުމުންނެވެ. ތެލެސީމިއާ މޭޖާއެއްކަން އެނގުމުން މުޖުތަމައުން އެކަހެރިކޮށްލާ އެކަހެރިކަން އިޙްސާސްވުމުންނެވެ.\nއަހަރެންގެ މައިންބަފައިން ކައިވެނީގެ ގޮތުން ގުޅި ޒަވާޖީ ޙަޔާތެއް ފެށިއިރު އެދެމީހުންނަކީ ތެލެސީމިއާ ކެރިއަރެއްކަމެއް އެދެމީހުންނަކަށް ނޭނގެއެވެ. އަހަރެންނަކީ ތެލެސީމިއާ މޭޖާރއެއްކަން މަންމައަށާއި ބައްޕައަށް އެނގުނީ އަހަރެން އަބަދު ރޯ ތީ ޑަކްޓަރަށް ދެއްކުމަށްފަހު ހެދި ޓެސްޓްތަކަށްފަހުގައެވެ. އެހެންނަމަވެސް މިއަދު މިކަން މިވަނީ ބަދަލު ވެފައެވެ. ތެލެސީމިއާ ޓެސްޓް ހެދުމަކީ މިހާރު ލާޒިމްކަމެކެވެ. އަދި ޒަވާޖީ ހަޔާތަކުން ގުޅޭއިރު ދެމީހުންގެ ދަރިންނަށް ތެލެސީމިއާ މޭޖާ އެއް ލިބޭނެ ކަން ނުވަތަ ނޫންކަން އެނގެއެވެ.\nވާހަކައެއް ބުނަން ހެއްޔެވެ! އަހަރެންނަކަށް އަދި ތިކިޔާ ލޯތްބަކީ ކޯއްޗެއްކަމެއް އަދި ކިހާވަރެއްގެ އެއްޗެއް ކަމެއްވެސް ނޭނގެއެވެ. އެހެންނަމަވެސް އެނގޭ ހާވެސް އެއްޗަކީ ތެލެސީމިޔާ ދެ ކެރިއަރުން ކައިވެނިކޮށް ތެލެސީމިއާ މޭޖާ ކުއްޖެއް އުފަންކޮށް އެޔަށް ލޯތްބޭ ނަންދީފިނަމަ އެފަދަ ލޯތްބެތް ދުވަހަކުވެސް ބޭނުމެއް ނޫނެވެ. އަހަރެންނަށް މިވޭން އިޙްސާސް ވެއެވެ. ކޮންމެ ދުވަހަކު މިވޭން ތަޙައްމަލު ކުރަން ޖެހެއެވެ. ނަމަވެސް އެއީ އަހަރެންގެ ތަޤްދީރު ތާއެކެވެ. އެކަމާ އަހަރެންގެ ޝަކުވާއެއް ނެތެވެ. ދެރަވެ ހިތާމައެއްވެސް ނުކުރަމެވެ.\nތެލެސީމިއާ މޭޖާއަކަށްވާތީ ދިރިއުޅުމުގައި ވަރަށްވެސް ބޮޑެތި ކަންކަން ދިމާވެފައި އެބަހުއްޓެވެ. މީގެ ތެރެއިން އެއްކަމަކީ ޒަވާާޖީ ހަޔާތަކުން ގުޅޭނެ ބައިވެރިއެއް ނުލިބުމެވެ. މިމުޖުތަމަޢުގެ ވިސްނުން ހުރިގޮތުންނެވެ. އެހެންނަމަވެސް އަހަރެންވެސް އަހަރެންގެ އެކުވެރިން ފަދައިން ކުއްޖަކާ ރައްޓެވިވާން ބޭނުމެވެ. އަދި ކައިވެނިކޮށް ލޯބި ދިރިއުޅުމެއްވެސް އުޅެން ބޭނުމެވެ. އަހަރެންނަށް ބައްޕާއޭ ކިޔާލާ ގޮވާލާނެ ދެތިން ކުއްޖެއްވެސް ބޭނުމެވެ. މިވާހަކަތަކަށް ދައްކާނެ މީހަކު މިމުޖުތަމަޢުގައި ހުންނާނެ ނަމައޭ ހިތަށް އަހަރައެވެ. މިކަމާ އަޑު ނޫފުލަނީ އަހަރެމެންގެ އިޙްސާސްތަކަށް ހަމަ ކުޑަވެސް އިޙްތިރާމެއް ނެތީތީއޭވެސް ހިތައްއަރައެވެ.\nއަހަރެންގެ ހަޔާތުގައި މިހާނަތަނަށް ގިނަ ކާމިޔާބީ ތަކެއް ހޯދާފީމެވެ. ހަމަގައިމުވެސް އެކަންތައްތަކަކީ އަހަރެންގެ ނަޒަރުގައި ކާމިޔާބީއެވެ. އަހަރެންފަދަ ތެލްސީމިއާ މޭޖަރުންނާއެކު އިޙްތިފާލްތަށް ބާއްވާ، ތެރެސީމިއާޔާ ބެހޭގޮތުން މައުލޫމާތު ފޯރުކޮށްދެވުން އެއީ އަހަރެންގެ ނަޒަރުގައި އަހަރެންނަށް ހަޔާތުގެ އެންމެ ބޮޑު އެއްކާމިޔާާބީއެވެ. ނަމަވެސް އަހަރެންގެ ރަޙްމަތްތެރިންގެ ތެރެއިން ގިނަ ރަޙްމަތްތެރިން މިދުނިޔެއާ އަލްވަދާޢު ކިޔާފިއެވެ. އެމީހުންނަށް ސުވަރުގޭގެ އެންމެ މަތީ ނިޢުމަތް ދެއްވާށި، އާމީން! ދެން އޮތީ އަހަރެންގެ ނަންބަރު ކަންނޭނގެއެވެ. ނަމަވެސް އަހަރެން އެކަމާ ހިތާމައެއް ނުކުރަމެވެ. އަހަރެންނަށް ލިބޭ ހަމައެކަނި ހިތާމަވެރި ޚަބަރަކީ ދެކެރިއަރުން ކައިވެނި ކުރަން އުޅޭކަމުގެ ޚަބަރެވެ. އަހަރެންފަދަ އިތުރު ދަރިއެއް މިދުނިޔެއަށް އުފަންވެ، އަހަރެން މިއުފުލާ ވޭން ތަޙައްމަލް ކުރަންޖެހޭނެކަން އެނގޭތީވާދެރައެވެ.\nނޯޓް: މިއީ ތެލެސީމިއާ ކުއްޖަކު ކިޔައިދިން ވާހަކައެއްގެ މައްޗަށް ބިނާކޮށް ލިޔެފައިވާ ލިޔުމެކެވެ.\nމެއި 9, 2018 08:24\nމީވަރަށް ހިތާމަހުރިކަމެއް. ޢަދިވެސް2ތެލެސީމިޔާ ކެރިޔަރުން ކައިވެނި ކުރޭ. މީ ޝައިތޯނަީ ލޯބީގަ ދަރިންނަށް ދޭވަރަށް ބޮޑު އަނިޔާއެއް. މިކަން ހުޓުވަން ޤާނޫނީ އިމުގެ ތެރޭން ހައްލެއް ހޯދަންޖެހޭ.\nމެއި 9, 2018 11:30\nރަނގަޅު ވާހަކައެއް. މިއީ ހަމަ ދެމަފިރިން ވެގެން ދަރިންނަށް ދޭ އަނިޔާއެއް.2ކެރިއަރުންކަން އެނގިހުރެ ހަމަ ކައިވެނިކުރަނީ.\nމެއި 9, 2018 23:22\nޢަސްލު ގިނަބެލެނިވެރިން ނައްނުވިސްނެަ\nމެއި 10, 2018 01:15\nކުރީގަ ތެލްސީމިއާ އަށް ޓެސްޓު ކުރެވެން އެކަމަށް މާ ބޮޑަށް އަހުލުވެރި ވެފައި ނެތުން އެއީ މައްސަލަ..


Hamanujehun Hingi Operation gai Hayyarukuri2Meehunge bandhah 10 Dhuvas\nރޭގެ އޮޕަރޭޝަނުގައި ފުލުހުން އަތުލައިގަނެފައިވާ މަސްތުވާތަކެތި.\n6 ޖުލައި 20194ކޮމެންޓް\nހަމަނުޖެހުން ހިނގި އޮޕަރޭޝަނުގައި ހައްޔަރުކުރި ދެ މީހުންގެ ބަންދަށް 10 ދުވަސް\nފުލުހުން ރޭ މާލޭގެ ގެއަކަށް ވަދެ ހިންގި އޮޕަރޭޝަނުގެ ތެރެއިން ހައްޔަރު ކުރި ދެ މީހުންގެ ބަންދަށް 10 ދުވަސް ކްރިމިނަލް ކޯޓުން ޖަހައިފި އެވެ.\nމާފަންނު އިހުސާން ފިހާރަ ކައިރީގައި ހުންނަ ގެއަކަށް ވަދެ ފުލުހުން ހިންގި އެ އޮޕަރޭޝަނުގައި ދެ ކިލޯ އަށް ވުރެ ގިނަ އަދަދެއްގެ މަސްތުވާތަކެތި އަތުލައިގެން ކަން "ސީއެންއެމް" އަށް ވަނީ އެނގިފަ އެވެ. އެ އޮޕަރޭޝަނުގެ ތެރެއިން ފުލުހުން މީހަކަށް އަނިޔާކުރާ މަންޒަރު ފެންނަ ވީޑިއޯ އެއް އާންމުވެ، އެ ކަމުގައި އުޅުނު އޮފިސަރުން ވަނީ ސަސްޕެންޑް ކޮށްފަ އެވެ.\nއެނގިފައިވާ ގޮތުގައި ފުލުހުން ރޭ ހިންގި އޮޕަރޭޝަނުގައި މަސްތުވާތަކެއްޗާ އެކު ހައްޔަރު ކުރީ ދިވެއްސެއްގެ އިތުރުން ބިދޭސީ އެކެވެ. އަދި އެ އޮޕަރޭޝަނުގެ ތެރެއިން ހަމަނުޖެހުން ހިނގީ، ފުލުހެއްގެ މޫނުމަތީގައި އެތަނުން އެކަކު، ދަގަނޑު ގަނޑަކުން ޖަހައި ޒަހަމްކޮށްލުމުންނެވެ.\nނަމަވެސް އެއާ އެކު ފުލުހުން އޭނާ އަށް އަނިޔާ ކުރުމުން ގިނަ ބަޔަކު އަންނަނީ ފާޑުކިޔަމުންނެވެ. އަދި އެ ވީޑިއޯ ރެކޯޑް ކުރި ކަމަށް ތުހުމަތު ކޮށް ފުލުހުންގެ ބަޔަކު އެމްޑީޕީ ސެކްރެޓަރީ ޖެނަރަލް އަނަސް އަބްދުއްސައްތާރު ދިރިއުޅުއްވާ ގެއަށް ވަދެ، ބިރުދައްކައި ވީޑިއޯ ޑިލީޓްކުރަން އެންގި މައްސަލައެއް ވެސް ވަނީ ފެންމަތިވެފަ އެވެ.\nއެނގިފައިވާ ގޮތުގައި އެ އޮޕަރޭޝަނުގެ ތެރެއިން ހަމަނުޖެހުން ހިނގުމުން އެ އޮފިސަރުން ވަގުތުން ސަސްޕެންޑް ކޮށް، ފުލުހުންނާއި ހިއުމަން ރައިޓްސް ކޮމިޝަނުން އެ މައްސަލަ ބަލަމުން އަންނަ އިރު، އެ އޮޕަރޭޝަން ހިންގި ޑްރަގް އެންފޯސްމަންތް ޑިޕާޓްމަންޓް (ޑީއީޑީ)ގެ ތެރޭގައި ވަނީ ހިޔާލުތަފާތުވުން އުފެދިފަ އެވެ.\nމަސްތުވާތަކެތި ކްރިމިނަލް ކޯޓް އަނިޔާ ޕޮލިސް ހައްޔަރުކުރުން\nދަގަނޑު ގަނޑަކުން ފުލުސް މީހާ ގައިގަ ޖެހީމަ ވީ އަނިޔާ އެށް ފެންނަން ނެތީ ކީއްވެ ބާ؟ ހާދަ ވަކަ ދަގަނޑު ބުރި އެކޭ ދޯ\nގުޑް ޖޮބް ޕޮލިސް\nސުވާލަކީ ތިޔަ ތަކެތި ފެނުނު ވާހަކަ ކުރިން ޕަބްލިކް އަށް ނާންގާ ސިއްރުކުރީ ކީންވެހޭ. ސީންއަށް ދިޔަ ފުލުހުންގެ މައްސަލަ ނުބެލިގެން އުޅެނީ އަދިވެސް. ތީހަމަ ހުރެފަ ފެންނާނެ އެއްޗެއްސެއް ނޫން ދޯ ! ތިވަރު ކޮންގެން ވެސް އެއްޗެހި ހޯދާފިތާ! ސާބަސް ޕޮލިސް ޓީމް. އަދި މައްސަލައިގައި ޝާމިލްވި ދެމީހުންނަށް ހުކުމް ވެސް ކުރަންވީ\nފުލުހުން ކުރިއަސް، އާންމުންގެ މީހާ ކުރިއަސް، އަނިޔާ ކޮށްގެން ނުވާނެ، އަނިޔާކުރި މީހުންނަށް ފިޔަވަޅު އަޅަންޖެހޭ، ތިޔަ މަސްތުވާ ތަކެތި އެތެރެކޮށް ޓްރެފިކް ކުރާ މީހުންނަށް މަރުގެ އަދަބު ދެވޭގޮތަށް ޤާނޫނު އިސްލާޙުކޮށް ތަންފީޒު ކޮށްދެއްވުމަށް ކަމާބެހޭ ފަރާތްތަކަށް ގޮވާލަން. ތިޔަ މަސްތުވާތަކެއްޗަކީ ހުރިހާ ނުބައިކަމެއްގެ އަސްލު...\nޖަހައިފިއްޔާ ޖެހުން މޮޅު އިތުރުވެގެންވޭ.ސަބާސް ފުލުހުން.މިގައުމުން މަސްތުވާތަކެތި ފުހެލެވޭން ހުރިގޮތަކަށް ފޮހެލާދީ.


SunOnline: MDP anhenunge roohu thoshi falhaafa nukunnan jehey vaguthu jehijje: Rozaina\nއެމްޑީޕީ "އަންހެނުންގެ ރޫހު" ތޮށި ފަޅާފައި ނުކުންނަންޖެހޭ ވަގުތު ޖެހިއްޖެ: ރޮޒައިނާ\nއިސްމާއިލް ޝާކިރު 26 Feb 2022, 10:32\nއެމްޑީޕީ "އަންހެނުންގެ ރޫހު" ތޮށި ފަޅައިފައި ނުކުންނަށްޖެހޭ ވަގުތު މިއޮތީ ޖެހިފައި ކަމަށާއި ފުރުސަތެއް ދީފި ނަމަ އެކަން ކުރާނެ މީހަކީ އޭނާ ކަމަށް އެމްޑީޕީ އަންހެނުންގެ ރޫހުގެ ރައީސްގެ މަގާމަށް ކުރިމަތި ލައްވާފައިވާ އައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ރޭ ވިދާޅުވެއްޖެއެވެ.\nރޮޒައިނާ މިހެން ވިދާޅުވީ ށ. މިލަންދޫގައި ރޭ ބޭއްވި ފައްޔާޒް އާއި ރޮޒައިނާގެ ކެމްޕޭން ލޯންޗު ކުރުމުގެ ޖަލްސާގައި ވާހަކަ ދައްކަވަމުންނެވެ.\nއޭނާ ވިދާޅުވީ އެމްޑީޕީން ކުރި ޑިމޮކްރެސީގެ ދަތުރުގައި ހޭދަ ކޮށްފައިވާ 16 ވަރަކަށް އަހަރުގެ ތެރޭގައި ފެންނަނީ ކޮންމެ އަތޮޅެއްގައި ވެސް އެންމެ އިސް ސަފުގައި އަންހެނުން މަސައްކަތް ކުރަމުން ދިޔަ މަންޒަރު ކަމަށެވެ. އަދި ވިދާޅުވީ ރާއްޖެއަށް ޑިމޮކްރަސީ ލިބިފައި މިވަނީ ޕެޕާ ސްޕްރޭ އާ އަނިޔާގެ ކުރިމަތީގައި އަންހެނުން ދެއްކި ހިތްވަރުން ކަމަށެވެ.\nރޮޒައިނާ ވިދާޅުވީ އެމްޑީޕީގެ އަންހެނުން ރޫހު ގަދައަށް ހިންގަން ބޭނުމިއްޔާ އޭނާއަށް ވޯޓު ދޭންވީ ކަމަށާއި އެ ފުރުސަތު މެންބަރުން ދީފި ނަމަ އެކަން ކޮށްދޭން ތައްޔާރު ކަމަށެވެ. އަދި އޭނާއަށް އެކަން ވާނެ ކަމަށް ވެސް ވިދާޅުވިއެވެ.\n"އަޅުގަނޑުމެން ސިޔާސީ ދާއިރާއަށް އަންހެނުން ވަރަށް އެބަ ބޭނުންވޭ. ތިޔަ ބޭފުޅުން އަޅުގަނޑާ އެކީގައި ނުކުންނަވައިފި ނަމަ ތިޔަ ބޭފުޅުންނަކީ ފިސާރި އަންހެން "ވެރިންނަށް" ހަދައިދިނުމަށް އަޅުގަނޑަށް ކުރެވެން ހުރި ހުރިހާ މަސައްކަތެއް ކުރާނަން،" ރޮޒައިނާ ވިދާޅުވިއެވެ.\n"އެމްޑީޕީއަކީ ރާއްޖޭގައި އޮތް އެންމެ ބޮޑު ޕާޓީ. އެމްޑީީއަކީ އަންހެނުންނަށް ފުރުސަތުން ފުރިފައިވާ ޕާޓީއެއް"\nއެމްޑީޕީ ތަފާތު އަންހެން އެކްޓިވިސްޓުން އުފައްދައިފި ކަން ފާހަގަ ކުރައްވައި ރޮޒައިނާ ވިދާޅުވީ މިއަދު މިއީ "އަންހެން ވެރިން" އުފައްދަންޖެހޭ ދުވަސް ކަމަށެވެ. އަދި ވިދާޅުވީ ހަމައެކަނި އެކްޓިވިސްޓުންގެ ގޮތުގައި ތިބެގެން މިއަދަކު ވާކަށް ނެތް ކަމަށެވެ.\n"ތިޔަ ލޮބުވެތި މެންބަރުން އަޅުގަނޑު ހޮވައިފި ނަމަ ޕާޓީގެ ތެރެއިން ތިޔަބޭފުޅުންނަށް ލިބެންޖެހޭ ގަދަރާއި އިއްޒަތް ހޯދައިދިނުމަށް ޓަކައި މާތްﷲގެ އިރާދާފުޅާއެކު އަޅުގަނޑު މަސައްކަތް ކުރާނަން،" ރޮޒައިނާ ވިދާޅުވިއެވެ.\nރާއްޖޭގެ ހުރިހާ ކަންކޮޅުތަކެއްގައި ތިބި އެމްޑީޕީގެ އަންހެން ކައުންސެލަރުންނާއި އަންހެނުންގެ ތަރައްގީއަށް މަސައްކަތްކުރާ ކޮމެޓީތަކުގެ މެންބަރުންގެ ފަރާތުން ރޮޒައިނާ ވަނީ އޭނާއަށް ވޯޓު ދިނުމަށް އެދިލައްވާފައެވެ.\n"އަޅުގަނޑު މިއަދު ރާއްޖޭގެ ހުރިހާ ކަންކޮޅުތަކެއްގައި ތިއްބެވި އެމްޑީޕީގެ އަންހެން ކައުންސިލަރުންނާއި ޑަބްލިޔުޑީސީގެ މެންބަރުން އަރިހުން މި އެދެނީ ތިޔަ ބޭފުޅުން އަޅުގަނޑުގެ އަތުގައި ހިއްޕަވާށޭ އަޅުގަނޑު ތިޔަ ބޭފުޅުންގެ އަތަކުން ދުލެއް ނުކުރާނަމޭ." ރޮޒައިނާ ވިދާޅުވިއެވެ.\nސިޔާސީ ދާއިރާއަށް އަންހެނުން ނުކުތުމަށް ބާރު އަޅައި ރޮޒައިނާ ވިދާޅުވީ ރާއްޖޭގެ އާބާދީގެ ފަންސާސް ޕަސެންޓަކީ އަންހެނުން ކަމަށާއި އެހެންކަމުން ސިޔާސީ މައިދާނުގައި އަންހެނުންގެ ދައުރު މިހާރަށްވުރެ، އިތުރު ކުރާން ޖެހިއްޖެ ކަމަށެވެ.\n"އެހެންކަމަށްވާއިރު މި ގައުމު ބައްޓަން ކުރަން އިށީންނަ މޭޒުގެ ދޮށުގައި އަންހެނުން ނެތްކަމަށް ވާނަމަ ކިހިނެއްތޯ އެ މަސައްކަތެއް ފުރިހަމަ ވެގެން ދާނީ. ނުވާނެ. ތިޔަ ބޭފުޅުންގެ ވެސް ހިޔާލާ މަޝްވަރާއާ އެކީގައި މި ގައުމު އެންމެ ރަނގަޅަށް އަޅުގަނޑުމެންނަށް ބިނާ ކުރެވޭނީ" ރޮޒައިނާ ވިދާޅުވިއެވެ.\nއިތުރަށް ރޮޒައިނާ ވިދާޅުވީ އެމްޑީޕީގެ އަންހެނުންގެ ރޫހުގެ ރައީސް ކަމަށް އައުމުގެ ފުރުސަތު ދީފި ނަމަ ސިޔާސީ ފުރުސަތު ތަކަކީ ވަކި އާއިލާ އަކަށް، ވަކި ރަށަކަށް ކަނޑައެޅިފައިވާ އެއްޗަކަށް ވެފައި އޮންނަ އޮތުން ބަދަލު ކުރާނެ ކަމަށެވެ.\nއެމްޑީޕީއާ ސޮއި ކުރެއްވުމަށްފަހު، މީގެ ކުރިން ރޮޒައިނާ ވަނީ އެ ޕާޓީގެ ޕާލިމެންޓްރީ ގްރޫޕުގެ ޑެޕިއުޓީ ލީޑަރުކަން ކުރައްވާފައެވެ. މީގެ އިތުރުން ޕާޓީގެ ޗީޕް ވިޕްގެ މަގާމުވެސް އަދާކުރެއްވިއެވެ.\nއެމްޑީޕީގެ ޗެއާޕާސަންކަމާއި އަންހެނުންގެ ރޫހު އަދި ޒުވާނުންގެ ރޫހުގެ އިންތިހާބުވެސް ބާއްވަން ހަމަޖެހިފައިވަނީ އަންނަ އޭޕްރިލް މަހުގެ 16 ވަނަ ދުވަހުއެވެ.


Brighton balikoh Gerrard aa eku Aston Villa ge feshun ragalhu koffi | Mihaaru\nބްރައިޓަން ބަލިކޮށް ޖެރާޑާ އެކު އެސްޓަން ވިލާގެ ފެށުން ރަނގަޅު ކޮށްފި\n21 ނޮވެމްބަރ 2021 - 14:17\nބާމިންހަމް (ނޮވެމްބަރު 21) - އެސްޓަން ވިލާގެ އާ ކޯޗު، ލިވަޕޫލް އަދި އިނގިރޭސި ގައުމީ ޓީމުގެ ކުރީގެ ކެޕްޓަން ސްޓީވަން ޖެރާޑުގެ ކޯޗުކަމުގައި އެސްޓަން ވިލާގެ ފެށުން ރަނގަޅުކޮށްފި އެވެ.\nޕްރިމިއާ ލީގުގައި ރޭ އެސްޓަން ވިލާ ވަނީ މި ވަގުތު ރަނގަޅު ފޯމުގައި އޮތް ބްރައިޓަންއާ ވާދަކޮށް 2-0 އިން މެޗު ކާމިޔާބުކޮށްފަ އެވެ. އަމިއްލަ ދަނޑުގައި ރޭ މޮޅުވުމުގެ ކުރިން، ޕްރިމިއާ ލީގުގައި އެޓީމު އެންމެ ފަހުން ކުޅުނު ފަސް މެޗުން ވެސް ވަނީ ބަލިވެފަ އެވެ.\nވިދިވިދިގެން ފަސް މެޗުން ބަލިވުމާ އެކު، ވޭތުވެދިޔަ ތިން އަހަރު އެޓީމުގެ ކޯޗަކަށް ހުރި ޑީން ސްމިތު މަގާމުން ދުރުކޮށް ވިލާ އިން ގެނައީ ސްކޮޓްލެންޑުގެ ރޭންޖާސްއާ އެކު ރަނގަޅު ކާމިޔާބީތަކެއް ހޯދަމުން އައި، ޖެރާޑެވެ. މިއީ ރޭންޖާސް އިން ކޯޗިން ކެރިއަރު ފެށި ޖެރާޑު، ކޯޗު ކޮށްދޭ ދެވަނަ ޓީމެވެ. އަދި ޕްރިމިއާ ލީގުގެ ފުރަތަމަ ތަޖުރިބާ އެވެ.\nވިލާއިން މެޗު ކާމިޔާބުކުރި ދެ ލަނޑު ވެސް ޖެހީ ފުރިހަމަ ވަގުތު ހަމަވާން ހަ މިނިޓަށްވެފައި ވަނިކޮށެވެ. އެއްވަރުވާން ދަނިކޮށް މެޗުގެ 84 ވަނަ މިނިޓުގައި ފުރަތަމަ ލަނޑު ޖަހައިދިނީ އޮލީ ވަޓްކިންސް އެވެ. އަދި ދެވަނަ ލަނޑު 89 ވަނަ މިނިޓުގައި ޖެހީ ޑިފެންޑަރު ޓައިރޯން މިންގްސް އެވެ.\nއެސްޓަން ވިލާ އިން ޑީން ސްމިތު ދޫކޮށްލުމުން، އޭނާ ވަނީ ނޯވިޗް ސިޓީގެ ކޯޗުކަމާ ހަވާލުވެ، ފުރަތަމަ މެޗު ކާމިޔާބުކޮށްފަ އެވެ. އަމިއްލަ ދަނޑުގައި ސައުތެމްޓަންއާ ވާދަކޮށް، ފަހަތުން އަރައި 2-1 އިން ކާމިޔާބުކުރި މި މެޗަކީ ލީގުގައި މި ސީޒަނުގައި އެޓީމު މޮޅުވި ދެވަނަ މެޗެވެ.\nލީގުގައި ރޭ ކުޅުނު އިތުރު މެޗުތަކަށް ބަލައިލާ އިރު، މެންޗެސްޓާ ސިޓީއާ އެއްވަރަށް ޕޮއިންޓް ހޯދައިގެން ގަދަ ހަތަރެއްގައި އޮތް ވެސްޓް ހޭމް ވަނީ ވުލްވްސްއާ ވާދަކޮށް 1-0 އިން ބަލިވެފަ އެވެ. މެޗުގެ ހަމައެކަނި ލަނޑު ޖަހައިދިނީ، ބޮލަށް އަނިޔާވެގެން ގިނަ ދުވަސްތަކެއް ކުޅުމާ ދުރުގައި ހުރި ރައުލް ހިމިނޭޒް އެވެ.\nއެންމެ ފަހުން ލީގުގައި މެންޗެސްޓާ ސިޓީ ބަލިކުރި ކްރިސްޓަލް ޕެލަސް، ރެލިގޭޝަނުގައި އޮތް ބާންލީއާ ވާދަކޮށް ރޭ އެއްވަރުވީ 3-3 އިންނެވެ.\nސްޓީވް ބްރޫސް ދުރުކޮށް، ނިއު ކާސަލް ޔުނައިޓެޑުން އަލަށް ގެނައި ކުރީގެ ބޯންމައުތުގެ ކޯޗު އެޑީ ހޯވް އަށް ރޭ ބެންޗުގައި އިނދެވޭ ގޮތް ނުވީ، ކޮވިޑު ޖެހުމާ ގުޅިގެން އައިސޮލޭޝަނުގައި ހުންނަން ޖެހުމުންނެވެ.\nމެޗު ނިމެން 15 މިނިޓަށްވެފައި ވަނިކޮށް، އެލަން ސައިންޓް މެކްސިމިން ބޮލުން ޖެހި ގޯލާ އެކު މެޗު އެއްވަރުވީ 3-3 އިންނެވެ. މި ލަނޑު ޖަހަން ހުރަސް ނަގައިދިނީ އޭގެ ހަތަރު މިނިޓު ކުރިން ކުޅެން އެރުވި ރަޔާން ފްރޭޒާ އެވެ. ކުރިން އެޑީ ހޯވްގެ އިރުޝާދުގެ ދަށުން ބޯންމައުތަށް ވެސް ކުޅުނު ފްރޭޒާ އަރުވަން އިރުޝާދު ދިނީ އެޑީ ހޯވް ކަމަށް، އޭނާގެ ބަދަލުގައި ރޭ ޓީމަށް އިރުޝާދު ދިނުމުގައި އިސްކޮށް އުޅުނު އެ ޓީމުގެ އެސިސްޓެންޓް ޖޭސަން ޓިންޑާލް ވަނީ ބުނެފަ އެވެ.\nއިންގްލިޝް ޕްރިމިއާ ލީގް ސްޓީވެން ޖެރާޑް އެސްޓަން ވިލާ


ވާލަން މަސް - ވިކިޕީޑިއާ\nވާލަން މަސް(ސައިންޓިފިކް ނަން: Naso vlamingi)ނުވަތަ (އިނގިރޭސި ބަހުން: vlaming's unicornfish)އަކީ ރާއްޖޭގެ ފަރުފަޅުތަކުގެ ބޭރުމަތީގައި ބައިބަޔަށް ވަރަށް ގިނައިން އުޅޭ މަހެކެވެ. މިއީ ދިވެހި މަސްވެރިން ދަންނަ މަޝްހޫރު މަހެކެވެ. ދުވާލު ނަނުފައްތައިގެންކުރާ ކެޔޮޅުކަމުގައި ވާލަން މަސް ބޭނެއެވެ. އަދި މިގޮތުން ފައްތައިގެން އުޅޭއިރު ބޭނުމުގެ އިތުރުން ގައިގެ ކޮންމެވެސް ތަނެއްގައި ބުޅިއަޅައިގަނެގެން ވެސް ނެގިފައި ހުރެއެވެ. މިއީ ބުޅީގައި މޫދުފެހި އަޅައިގެން ވިއްދައިގެން ކުރާ މަސްވެރިކަމުގައި ވެސް ގިނައިން ބޭނޭ މަހެކެވެ. ދިވެހިން މިބާވަތުގެ މަސްކެއުމަށް މާބޮޑު ޝައުގުވެރިކަމެއް ނުހުރެއެވެ. މަހުގެ އަނގަ ވަރަށް ކުޑައެވެ. މަހުގެ ނިގޫފަތުގެ ދެކޮޅު ހުންނަނީ މަހުގެ ފަހަތަށް ނަރުވާއެއްގޮތަށް ދިގުކޮށެވެ. މިމަސް އެންމެ ބޮޑުވަނީ 60ސެންޓި މީޓަރަށެވެ. މަހުގެ ކާނާއަކީ އޮޔާދާ ފަނިފަކުސައެވެ.\nމަހުގެ ބުރަކަށިމަތީ ކޮތަރީގައި6ހަރުކައްޓާއެކު 26 ނުވަތަ 27 މަޑުކަށި ހުރެއެވެ. ބަނޑުދަށް ފަރާތު ކޮތަރީގައި2ހަރުކައްޓާއެކު 26 އާއި 29 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ދެކޮތަރިބައި ހުޅުވާލާފައި ހުންނައިރު ވަރަށް އުސްކޮށް ހުރެއެެވެ. މަހުގެ ދެއަރިމަތިން ނިގޫކޮޅުގައި ތޫނު4ކަށި ހުރެއެވެ.\nމަހުގެ ކުލައަކީ ވައިލެޓް ކުލައަކަށްދާ މުށިކުލައެކެވެ. މަހުގެ ދެއަރިމަތީގައި ނޫކުލައިގެ ރޮނގުތަކެެއް މަހުގެ ހުރަހަށްވާގޮތަށް ހުރެއެވެ. އަދި މަހުގެ މަތީބައި ގައްޔާއި ބަނޑުދަށް ފަރާތުގައި ނޫކުލައިގެ ތިކިތަކެއް ހުރެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ޖެނުއަރީ 2008، 17:24 ގައެވެ.


400 Shakuvaa, Natheejaa ah badhalu annavaruge kameh neiy: EC | Mihaaru\nއިލެކްޝަންސް ކޮމިޝަންގެ ރައީސް ޝަރީފް: ނަތީޖާ އަށް ބަދަލު އަންނަވަރުގެ ޝަކުވާއެއް ނެތް ކަމަށް ވިދާޅުވި. --ފޮޓޯ: އަހްމަދު ނިޝާތު/މިހާރު\n400 ޝަކުވާ، ނަތީޖާ ބަދަލުވާ ވަރުގެ ކަމެއް ނެތް: އީސީ\n29 ސެޕްޓެމްބަރ 2018 - 12:50 10 comments\nރިޔާސީ އިންތިޚާބާ ގުޅޭގޮތުން 400 އަށް ވުރެ ގިނަ ޝަކުވާ ހުށަހަޅާފައިވާ ކަމަށާއި އެކަމަކު އިންތިޚާބުގެ ނަތީޖާ އަށް ބަދަލު އަންނަވަރުގެ އެއްވެސް ކަމެއް އޭގެ ތެރޭގައި ނުހިމެނޭ ކަމަށް އިލެކްޝަންސް ކޮމިޝަން (އީސީ) އިން މިއަދު ބުނެފި އެވެ.\nއީސީން މިއަދު ބޭއްވި ނޫސްވެރިންގެ ބައްދަލުވުމުގައި ވަނީ ރިޔާސީ އިންތިޚާބުގެ ދާއިމީ ނަތީޖާ އާއްމުކޮށް، އިންތިޚާބު ކާމިޔާބު ކުރެއްވީ އިދިކޮޅު ކެންޑިޑޭޓް، އިބްރާހިމް މުހައްމަދު ސޯލިހް (އިބޫ) ކަން އިއުލާން ކުރައްވައިފަ އެވެ. ނަތީޖާގައިވާ ގޮތުން އިންތިޚާބުގައި އިބޫ އަށް 134،705 ވޯޓު އަދި ރައީސް އަބްދުﷲ ޔާމީނަށް 96،052 ލިބިވަޑައިގަތެވެ. އެއީ އިބޫ އަށް ވޯޓުގެ 58.4 ޕަސެންޓް އަދި ރައީސް ޔާމީނަށް 41.6 ޕަސެންޓެވެ.\nއީސީގެ ރައީސް އަހްމަދު ޝަރީފް ވިދާޅުވި ގޮތުގައި މި އިންތިޚާބުގައި 423 ޝަކުވާ ހުށަހަޅާފައިވާއިރު، އޭގެތެރެއިން 229 ޝަކުވާ އަށް މިހާތަނަށް ވަނީ ޖަވާބު ދީފަ އެވެ. އަދި އިތުރަށް ބަލަން ޖެހޭ 198 ޝަކުވާއެއް ފާހަގަވެފައިވާ ކަމަށް ވިދާޅުވި އެވެ.\nނަތީޖާ އިއުލާންކުރަން ބޭއްވި ނޫސްވެރިންގެ ބައްދަލުވުމުގައި ކޮމިޝަންގެ މެމްބަރުން ބައިވެރިވެވަޑައިގަންނަވަނީ. --ފޮޓޯ: އަހްމަދު ނިޝާތު/މިހާރު\nމައިގަނޑު ގޮތެއްގައި ހުށަހަޅާފައި ވަނީ އިންތިޚާބަށް ނުފޫޒު ފޯރުވުމާއި ރިޝްވަތު ދިނުމާއި ރީ ރަޖިސްޓްރޭޝަނާއި ވޯޓާސް ލިސްޓާއި ވޯޓިން ބޫތު ބަދަލުކުރުމާއި އިތުރު ލިސްޓެއް ގެންގުޅުމާއި ވޯޓު ގުނަން ޔޫވީ ލައިޓް ބޭނުންކުރުމުގެ އިތުރުން ކެމްޕޭން ކުރުމާއި ވޯޓުލުމުގެ އިންތިޒާމާ ގުޅޭ ޝަކުވާތައް ކަމަށް ވިދާޅުވި އެވެ.\nޝަރީފް ވިދާޅުވީ މީގެ ތެރޭގައި ހުރި ބައެއް މައްސަލަތަކުގެ ތަހުގީގު ކުރިއަށް ގެންދަން ގައުމީ ކޮމްޕްލެއިންސް ބިއުރޯއިން ނިންމާފައިވާ ކަމަށެވެ. އެކަމުގެ މީގެތެރޭގައި ނަތީޖާ ބަދަލުވެދާނެ ފަދަ ޝަކުވާއެއް ނެތް ކަމަށް ޝަރީފް ވިދާޅުވި އެވެ.\n"އަޅުގަނޑުމެން ދާއިމީ ނަތީޖާ އިއުލާންކުރުން ލަސްވެގެން މިދިޔައީ ވަކި ފަރާތެއްގެ ނުފޫޒާ ހެދިއެއް ނޫން. ނަމަވެސް ނަތީޖާ އިއުލާންކުރުމުގެ ކުރިން ކޮމިޝަނުން ބަލަން ޖެހޭ ކަންކަން ބަލައި، ނަތީޖާ މިއަދު އިއުލާން ކުރަން މި ނިންމީ ރޭގެ ވަގުތެއްގައި،" ޝަރީފް ވިދާޅުވި އެވެ.\nނަތީޖާ އަށް ބަދަލު އަންނަވަރުގެ ކަމެއް ނެތް ކަަމަށް ޝަރީފް ވިދާޅުވިއިރު، އިންތިޚާބު ގަބޫލުނުކޮށް ޕީޕީއެމުން ކޯޓަށް ދާން އުޅޭ ކަމުގެ އަޑުތައް ގަދަވެފައި ވަނިކޮށެވެ. އެކަމަކު އެފަދަ ކަމެއް ކުރަން ނޫޅޭ ކަމުގެ ޔަގީންކަން ރޭ އެ ޕާޓީން ވަނީ ދީފަ އެވެ.\nއިންތިޚާބުގެ ނަތީޖާއާ ގުޅިގެން ކޮމިޝަންގެ ފަސް މެމްބަރުންނަށް ތަފާތު ތުހުމަތުތަކާ އެކު މަރުގެ އިންޒާރުތައް ވެސް ދިން ކަމަށް ޝަރީފް ވިދާޅުވި އެވެ. އެއާއެކު، މެމްބަރުން ރިޝްވަތު ނެންގެވި ކަަމަށް ކުރާ ތުހުމަތަށް ޖަވާބު ދެއްވައި އޭނާ ވިދާޅުވީ އެފަދަ ގާނޫނާ ޚިލާފު އެއްވެސް ކަމެއް އިންތިޚާބު ކުރިން އަދި ފަހުން ވެސް ކޮމިޝަންގެ އެއްވެސް މެމްބަރަކު ކުރައްވާފައި ނުވާނެ ކަމަށެވެ.\nޝަރީފް ވިދާޅުވި ގޮތުގައި އިންތިޚާބުގެ ހުރިހާ ކަމެއް ވެސް ގެންދިޔައީ ގާނޫނީ އިމުގެ ތެރެއިންނެވެ. މެމްބަރުން މަސއްކަތް ކުރެއްވީ ނުފޫޒެއްގެ ދަށުވެ، ވަކި ފަރާތަކަށް އިންތިޚާބު ކާމިޔާބުކޮށްދެއްވަން ނޫން ކަމަށް ވެސް ވިދާޅުވި އެވެ.\n"އަޅުގަނޑުމެން އިންތިޚާބުގައި މަސައްކަތް ކުރީ ހަމަޖެހިފައިވާ ގާނޫނުތަކާއި ގަވާއިދުތަކާއި އުސޫލްތަކުގެ ތެރެއިން،" ޝަރީފް ވިދާޅުވި އެވެ.\nއިތުރު ލިޔުންތައް އިދިކޮޅު ފަރާތްތައް އިލެކްޝަންސް ކޮމިޝަން ރައީސް އިބްރާހިމް މުހައްމަދު ސޯލިހް ޕީޕީއެމް އީސީގެ ރައީސް އަހުމަދު ޝަރީފް


Veynugai ithuru ufan dhuvaheh, hivvarakah badhaleh naadhey\nރައީސް ނަޝީދު ޖަރުމަނަށް ބޭސްފަރުވާއަށް ޖަރުމަނުގައި ހުންނަވައި އާންމުކުރި ފޮޓޯއެއް-\nވޭނުގައި އިތުރު އުފަންދުވަހެއް، ހިތްވަރަކަށް ބަދަލެއް ނާދޭ\n17 މޭ 2021 - 23:32:06\nމިއަދަކީ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ 54 ވަނަ އުފަންދުވަސް ކަމަށްވާއިރު މިއަހަރު އެމަނިކުފާނު އުފަންދުވަސް ފާހަގަ ކުރަން ޖެހިފައިވަނީ ޖަރުމަނުގެ ބުންޑަސްވެއާ ހޮސްޕިޓަލުގައެވެ.\nނަމަވެސް މިއީ އެމަނިކުފާނަށް އާކަމެއް ނޫނެވެ. ގ.ކެނެރީގޭ މުހައްމަދު ނަޝީދަކީ މިއަށްވުރެ މާދަތި، އަނިޔާވެރި ހާލުގައި ވެސް އެމަނިކުފާނުގެ އުފަންދުވަސް ހޭދަ ކުރަން މީގެ ކުރިން ޖެހިފައިވާ ފަރާތެކެވެ. މާޒީގެ ފަތް ފުށްތަކަށް ނަޒަރު ހިންގާލުމުން މިކަން ވަރަށް ރަނގަޅަށް އެނގި ހާމަވެގެން ދާނެއެވެ.\nއެމަނިކުފާނު މިފަދަ ގޮތަކަށް ފުރަތަމަ އުފަންދުވަސް ފާހަގަ ކުރަން ޖެހުނީ އުމުރުން 24 އަހަރުގައި ޓިނުން ހަދާފައިވާ ކުޑަ ގޮޅިއެއް ގައެވެ. ދިގުމިނާއި އުސްމިނުގައި ހަފޫޓު އަދި ފުޅާ މިނުގައި ހަތަރު ފޫޓު ހުންނަ މިކުޑަ ގޮޅީގައި އެމަނިކުފާނު ކެތްކުރެއްވީ ބުއިމަށާއި ތާހިރުވުމަށް ދުވާލަކަށް އެއްލީޓަރުގެ ފެނުން ފުއްދާލައިގެންނެވެ.\nހަމައެހެންމެ ސަރުކާރުން ބޭނުންވި މައުލޫމާތު ނުލިބުމުން އެމަނިކުފާނަށް އިތުރު އަނިޔާތައް ކޮށްފައިވެއެވެ. އެގޮތުން ގޮނޑިއެއްގައި ޗޭނުޖަހާ ބަނުމަށްފަހު ހަފްތާއެއް ވަންދެން އެމަނިކުފާނު ނިދިޔަ ނުދީ ހިފަހައްޓާފައި ވެއެވެ. އޭރު އެމަނިކުފާނަށް ކާތަކެތި ގޮތުގައި ލިބުނީ ފުޅިތޮށްޓާއި ބޭރަށް ހިންގާ ބޭސް އެޅި ކާތަކެއްޗެވެ. އަދި 12 ދުވަސް ވަންދެން ބޭރުގައި ދޭހާ އައްވަކާއި ވެހޭހާ ވާރެއެއްގައި ބެހެއްޓުމަށްފަހު، 14 ދުވަހުގެ މުއްދަތަކަށް ކަރަންޓު ޖަނަރޭޓަރެއްގައި އެމަނިކުފާނު ބަނދެފައި ބެހެއްޓިއެވެ.\nޖުމްލަ 18 މަސްދުވަސް ވަންދެން އެމަނިކުފާނު އޭރު ޖަލުގައި ހުންނަވަން ޖެހުނީ 1989 ވަނަ އަހަރު ބޭއްވި ރައްޔިތުންގެ މަޖިލީހުގެ އިންތިހާބުގައި އޭރުގެ ރައީސް މައުމޫނު އަބްދުލް ގައްޔޫމުގެ ޅިޔަނު އިލްޔާސް އިބްރާހިމް މަގާމަށް ގެނައުމަށްޓަކައި ވޯޓު އޮޅުވާލި ކަމަށް ތުހުމަތުކޮށް ސަންގު ނޫހުގައި ލިޔުނު ހަބަރަކާއި ގުޅިގެންނެވެ.\nއެމަނިކުފާނުގެ 24 ވަނަ އުފަންދުވަސް ދޫނިދޫ ޓިނު ގޮޅިއެއްގައި ހޭދަކޮށްފައިވާއިރު، 25 ވަނަ އުފަންދުވަސް ހޭދަކޮށްފައިވަނީ ގާމާދޫ ޖަލުގައެވެ. އަދި 26 ވަނަ އުފަން ދުވަސް ވެސް އެމަނިކުފާނު ހޭދަކުރަން ޖެހުނީ ޖަލުގެ ތޭރިތަކުގެ ބިތްދޮށުގައެވެ.\nއަދި މިހާހިސާބުން ނިންމާލެވޭކަށް ނެތެވެ. އެމަނިކުފާނުގެ 29 ވަނަ އުފަންދުވަސް ވެސް ހޭދަކުރަން ޖެހުނީ ގާމާދޫ ޖަލުގައި ލިބެމުންދިޔަ އަނިޔާތަކަށް ހިތްވަރާއެކު ކެތްތެރި ވުމުގައެވެ.\nއެފަހަރު އެމަނިކުފާނު ޖަލުގައި ހުންނަވަން ޖެހުނީ 1996 ވަނަ އަހަރު ދިވެހި ތާރީހާއި ބެހޭގޮތުން އެމަނިކުފާނު ލިޔުއްވި "ދަގަނޑު ދަހަނާ" ގެ މައްސަލައިގައެވެ. އެފޮތް ވިއްކުން ސަރުކާރުން މަނާ ކުރުމާއެކު އެއީ ކުރެވިގެންވާނެ ކަމެއް ނޫންކަމަށް ފާޅުގައި ގޮވަން ފެށުމުން، އެމަނިކުފާނު އަނެއްކާވެސް އެއްލާލީ ޖަލުގެ ތޭރިތަކުގެ ފަހަތަށެވެ.\nއޭރު ލިބުނު އަނިޔާތަކަށް ކެތްކޮށް، ހިތްވަރާއި ހިތްމަތާއިއެކު މަސައްކަތް ކުރައްވާ 2008 ވަނަ އަހަރު ރާއްޖޭގެ ރައީސް ކަމުގެ މަގާމަށްވެސް އެމަނިކުފާނު ވަނީ އިންތިހާބު ވެފައެވެ.\nދިވެހި ޖުމްހޫރިއްޔާގެ ރައީސްއެއްގެ ގޮތުން ބޭއްވި ނޫސްވެރިންގެ ބައްދަލުވުމެއްގައި އެމަނިކުފާނަށް ރައީސް މައުމޫނުގެ ދައުރުގައި ލިބުނު އަނިޔާތަކާ ގުޅޭގޮތުން ބޭރުގެ ނޫސްވެރިއަކު ކުރި ސުވާލަކަށް ޖަވާބު ދެއްވަމުން އެމަނިކުފާނު ވިދާޅުވީ، މާޒީގައި ހިނގާފައިިވާ ކަންކަމުގެ ފަހަތުން ދިއުމަކީ ޑިމޮކްރަސީގައި އޮންނަ ކަމެއް ނޫން ކަމަށާއި، އެމަނިކުފާނުގެ މަސައްކަތަކީ އިތުރަށް ކުރިއަށް ދިއުން ކަމަށެވެ. އެވަގުތުގައި ވެސް ދެއްކެވީ ހިތްތިރިކަމާއި، ހިތްހެޔޮ ކަމެވެ.\nމީގެ އިތުރުން ރައީސް މައުމޫނުގެ ކޮއްކޯފުޅު ރައީސް ޔާމީނުގެ ވެރިކަމުގައި، އެމަނިކުފާނުގެ 48 ވަނަ އުފަންދުވަސް ވެސް ފާހަގަ ކުރަން ޖެހުނީ މާފުށި ޖަލުގެ ކުޑަ ގޮޅީގައެވެ.\nނަމަވެސް ފަހަތަށް ޖެހުމެއް ނެތެވެ. އެމަނިކުފާނު ހިންގެވީ ކުރިއަށް ބާރަށް ކުރިއަށެވެ. ބަސް ބުނަމުން ދިޔައީ ފާޅުގައި ކެރިގެންނެވެ.\nއޭގެ ފަހުން މަޖިލީހުގެ ރައީސްކަން ކުރައްވަމުން ގެންދަވަނިކޮށް މިމަހު ހަވަނަ ދުވަހުގައި އެމަނިކުފާނު އަވަހާރަކޮށްލުމަށް ދިން ހަމަލާގައި ބޮޑެތި ޒަހަމްތަކެއް ވެވަޑައިގެން އޭޑިކޭ ހޮސްޕިޓަލުގައި ފަރުވާ ހޯދުމަށްފަހު މިހާރު އިތުރު ފަރުވާ ހޯދަމުން އަންނަނީ ޖަރުމަނުވިލާތުގެ ބުންޑަސްވެއާ ހޮސްޕިޓަލުގައެވެ.\nއެހަމަލާގައި އެމަނިކުފާނުގެ ހަށިގަނޑަށް ދިހަ ރޭޒާފުށް ވަދެފައިވާއިރު އެތަނުން އެއް ރޭޒާފުށް މެއަށް ނުވަނީ ހަމަ ކިރިޔާ ކަމަށް އޭޑީކޭގެ ޑޮކްޓަރުން ބުނެފައި ވެއެވެ. ލިބުނު އަނިޔާތަކުން އެމަނިކުފާނު ސަލާމަތް ކުރުމަށް 16 ގަޑިއިރުގެ އޮޕަރޭޝަންތަކެއް އޭޑިކޭ ހޮސްޕިޓަލުންވެސް ވަނީ ކޮށްފައެވެ.\nއެމަނިކުފާނުގެ 54 ވަނަ އުފަންދުވަސް ވެސް ހޭދަކުރަން ޖެހިފައި މިވަނީ ބަލިހާލުގައި ލިބިފައިވާ ޒަހަމްތަކަަށް ކެތްކުރުމުގައި ހޮސްޕިޓަލުގައެވެ.\nނަމަވެސް މިހުރިހާ ކަމަކާއި އެކުވެސް އެމަނިކުފާނުގެ އަޒުމަކަށް ބަދަލެއް ނާދެއެވެ. ވިދާޅުވަމުން ގެންދަވަނީ ކުރިއަށްވުރެ ވަރުގަދަކޮށް އެނބުރި އަންނާނެ ކަމަށެވެ. ގައުމަށްޓަކައި ހިދުމަތް ކުރުމުގައި ދެމިހުންނާނެ ކަމަށެވެ. ހިތާމަ އާއި ވޭނުގައި އެމަނިކުފާނުގެ އުފަންދުވަސް ހޭދަކުރަން ޖެހުނު ނަމަވެސް ދިވެހި ރައްޔިތުންނަށް ހިދުމަތް ކޮށްދީ އުފާ ކޮށްދިނުމަށް ތެދުވެ ބާރަށް ކުރިއަށް ހިނގައިގަތުމަށް އެމަނިކުފާނު އެދަނީ ތައްޔާރު ވަމުންނެވެ.


America sarukaaru huhtifai oi othun dhigulaafaanekamuge biru\nއެމެރިކާ ސަރުކާރު ހުއްޓިފައި އޮތް އޮތުން ދިގުލާފާނެކަމުގެ ބިރު\nއެމެރިކާގެ ފެޑެރަލް ސަރުކާރުގެ މުހިންމު މުއައްސަސާތަކެއް "ވަރަށް ގިނަ ދުވަހަށް" ހުއްޓިގެންދާނެ ކަމަށް، ޓްރަމްޕް ވަނީ އިންޒާރު ދެއްވައިފަ އެވެ. -- ފޮޓޯ: އީޕީއޭ\nވޮޝިންގްޓަން (ޑިސެމްބަރު 22) - މެކްސިކޯއާއި އެމެރިކާ ގުޅޭ ސަރަހައްދީ ރޮނގުގައި، އެމެރިކާގެ ރައީސް ޑޮނަލްޑް ޓްރަމްޕް ހުށަހަޅުއްވާފައިވާ "ބޮޑުފާރު" ލުމުގެ މަޝްރޫއަށް ބޭނުންވާ ފަސް ބިލިއަން ޑޮލަރުގެ ބަޖެޓް ހޯދުމުގައި އުފެދިފައިވާ ހިޔާލުތަފާތުންތަކަށް ހައްލެއް ނުލިބި، ސަރުކާރު ހުއްޓިފައިއޮތް އޮތުން ދިގުދެމިގެންދާނެކަމުގެ ބިރުހީވެއްޖެ އެވެ.\nބަޖެޓު ފާސްކުރުމަށް ސެނެޓުގައި އިއްޔެ ކުރިއަށް ދިޔަ ޖަލްސާގައިވެސް ވަނީ އެ މައްސަލައަށް ހައްލެއް ނުލިބި ނިންމާލައިފަ އެވެ. އެކަމާއި ގުޅިގެން، އެމެރިކާގެ ފެޑެރަލް ސަރުކާރުގެ މުހިންމު މުއައްސަސާތަކެއް "ވަރަށް ގިނަ ދުވަހަށް" ހުއްޓިގެންދާނެ ކަމަށް، ޓްރަމްޕް ވަނީ އިންޒާރު ދެއްވައިފަ އެވެ.\nގޮތް ދޫނުކޮށް ކަންކަން ކުރަން ސަރުކާރުން ބޭނުންވާކަމަށް އިދިކޮޅު ޑިމޮކްރެޓުން ތުހުމަތު ކުރާއިރު، ދެން ސެނެޓުގެ ބައްދަލުވުމެއް އޮންނާނީ އަންނަ ބުރާސްފަތި ދުވަހު އެވެ. ނަމަވެސް، އެ ޖަލްސާގައި ވެސް އެއްބަސްވުމަކަށް އާދެވޭނެ ކަމަކަށް ނުބެލެވެ އެވެ.


SunOnline:2black hole ekuvi vaguthu ufedhunu kamah belevey ayyeh!\nދެ ބްލެކް ހޯލް އެކުވި ވަގުތު އުފެދުނު ކަމަށް ބެލެވޭ އައްޔެއް\n26 Jun 2020, 17:14\nސުޕަމެސިވް ބްލެކްހޯލް އެއްގެ ވަށައިގެން ދެ ކުޑަ ބްލެކް ހޯލް ދައުރުވާތަން ދައްކުވައިދީފައިވާ ކުރެހުމެއް -- ފޮޓޯ: ކެލްޓެކް\nދެ ބްލެކް ހޯލް ޖެހި، އެކުވި ވަގުތު އުފެދުނު ކަމަށް ބެލެވޭ އައްޔެއް ފުރަތަމަ ފަހަރަށް ފެނިއްޖެ ކަމަށް އެސްޓްރޮނޮމަރުން ބުނެފި އެވެ.\nކާއިނާތުގެ އެކި ހިސާބުތަކުން ފެންނަ ގޮތް ނޭނގޭ ބްލެކް ހޯލް އުފެދެނީ އިރު ފަދަ ބޮޑެތި ތަރިތަކުގެ އަޖަލު ހަމަވުމުން، އޭގައި ހިމެނޭ މާއްދާތައް މެދަށް ޖަމާވެ، ކުޑަ ކުޑަ ޒައްރެއްގެ މިންވަރަށް ކުޑަވުމުންނެވެ. އެހާހިސާބުން އޭގެ ދަމާބާރު ގަދަވެ، އޭގެ ކައިރިން ދާ ހުރިހާ އެއްޗެއް އޭގެ ތެރެއަށް ދަމައިގަންނަ ވަރަށް ބާރު ގަދަވެ އެެވެ. އެއީ އިރުގެ އަލި ކަމަށްވީ ނަމަވެސް އެވެ. އެހެންކަމުން މީގެ ކުރިން ސައިންސުވެރިން ލަފާ ކުރަނީ ދެ ބްލެކް ހޯލް އެކުވުން ނުވަތަ މާޖް ވާ އިރު އެކަން ހިނގާނީ އަނދިރީގައި ކަމަށެވެ.\nނަމަވެސް އެމެރިކަން މިއުޒިއަމް އޮފް ނެޗުރަލް ހިސްޓްރީގެ އެސްޓްރޯފިޒިސިސްޓެއް އަދި އެސްޓްރޮނޮމީ ޕްރޮފެސަރެއް ކަމަށްވާ ކޭއީ ސާވިކް ފޯޑްއާއި އެހެން އެސްޓްރޮނޮމަރެއް ކަމަށްވާ ބެރީ މެކޭނަން ވަނީ ދެ ބްލެކް ހޯލް އެކުވާ އިރު އައްޔެއް އުފެދިދާނެ ގޮތެއް ދިރާސާކޮށްފަ އެވެ.\nފޯޑް ވިދާޅުވި ގޮތުގައި ގިނަ ގެލެކްސީތަކުގެ މެދުގައި 'ސުޕަމެސިވް' ނުވަތަ މާސިންގާ ބްލެކް ހޯލްއެއް އޮވެ އެވެ. އަދި އޭގެ ވަށައިގެން އެނބުރޭ އެކްރީޝަން ޑިސްކޭ ކިޔާ ސަރަހައްދުގައި ތަފާތު ގޭސްތަކާ އެކު އިތުރު، ކުޑަ ބްލެކް ހޯލްތައްވެސް ހިމެނެ އެވެ.\nފޯޑްއާއި މެކާނަން ވިދާޅުވާ ގޮތުގައި ދެ ބްލެކް ހޯލް ގުޅުމުން އަލި ފެންނަނީ، އެކްރީޝަން ޑިސްކު ތެރޭގައި ދެ ބްލެކް ހޯލް ގުޅުމާއެކު ދެން އުފެދޭ ބްލެކް ހޯލް، އެ ޑިސްކުގެ ތެރެއިން ބާރު ސްޕީޑުގައި ދިޔުމުންނެވެ. އަދި އެ ބްލެކް ހޯލް ދަތުރު ކުރާ ސްޕީޑުގެ ސަބަބުން އެކްރީޝަން ޑިސްކުގައި ހިމެނޭ ގޭހަށް ވާ ގޮތަކުން ދުނިޔޭގެ ޓެލެސްކޯޕްތަކަށް ފެންނަ ވަރުގެ ގަދަ އައްޔެއް އުފެދެނީ އެވެ.\nފޯޑްއާއި މެކާނަންގެ އެ ތިއަރީ ޓެސްޓު ކުރުމަށްޓަކައި އެމީހުން ކެލިފޯނިއާގެ ޕަލޯމާ އޮބްޒަވޭޓަރީގައި ހުންނަ ޒުވިކީ ޓްރާންޒިއެންޓް ފެސިލިޓީގެ ޕްރޮޖެކްޓް ސައިންޓިސްޓެއް ކަމަށްވާ މެތިއު ގްރަހަމްއާ ގުޅިގެން މަސައްކަތް ކުރި އެވެ. އެ ފެސިލީޓި އަކީ ޖައްވުން ފެންނަ، އަލިކަން ބަދަލުވާ ތަކެތި ސާވޭ ކުރަމުންދާ ފެސިލީޓީއެކެވެ. އެ ފެސިލިޓީގެ ރެކޯޑުތަކުން ތިން ސައިންސުވެރިން ހޯދީ، މިދިޔަ އަހަރު ދެ ބްލެކް ހޯލްއެއް ގުޅުނު ވަގުތާއި ތަނާ ދިމާވާގޮތަށް، އެ ޓެލެސްކޯޕުން އައްޔެއް ފެނިފައިވޭތޯ އެވެ.\nއެގޮތުން މިދިޔަ އަހަރުގެ މެއި މަހު ސައިންސުވެރިންނަށް ފާހަގަ ކުރެވުނު ދެ ބްލެކް ހޯލްއެއް ގުޅުނު ވަގުތާއި ތަނާ ގާތްކޮށް، އެ ޓެލެސްކޯޕަށް އައްޔެއް ފެނިފައިވާކަން ސައިންސުވެރިންނަށް ހޯދުނެވެ.\n"އެ އަލިގަނޑު އުފެދުނީ [ދެ ބްލެކް ހޯލް ގުޅުނު] ގްރެވިޓޭޝަނަލް ވޭވް އިވެންޓުގެ ގަޑިއާއި ތަނާ އެއްގޮތްވާ ގޮތަކަށް. އަޅުގަނޑުމެންގެ ދިރާސާގައި އަޅުގަނޑުމެން ނިންމީ އެ އަލި އުފެދުނީ ބްލެކް ހޯލްތަކެއް ގުޅުމުން ކަމަށް، ނަމަވެސް އެއީ އެހެން ސަބަބަކާ ހެދި އުފެދުނު އައްޔެއް ނޫންކަން ޔަގީންކޮށް އަދި ބުނެވެން ނެތް،" ގްރަހަމް ވިދާޅުވި އެވެ.\nނަމަވެސް ފޯޑް ވިދާޅުވީ އެ އަލި އުފެދުނީ އެކްރީޝަން ޑިސްކުގައި ދެ ބްލެކް ހޯލް ގުޅުމުން ކަމަށް އެމީހުންނަށް 99 ޕަސެންޓު ޔަގީންކަން އޮތް ކަމަށެވެ.\nއެސްޓްރޮނޮމަރުން ބުނަނީ އެ އައްޔާ ބެހޭ ގޮތުން އިތުރު މައުލޫމާތު ހޯދުމަކީ ބްލެކް ހޯލްތަކާ ބެހޭ ގޮތުން އިތުރު މައުލޫމާތު ލިބޭނެ ކަމެއް ކަމަށެވެ. އެ ދިރާސާ މިހާރު ވަނީ ސައިންޓިފިކް ޖާނަލް، ފިޒިކަލް ރިވިއު ލެޓާސްގައި ޝާއިއުކޮށްފަ އެވެ.\nމަރުވި ދަރި 17 ދުވަހަށް އުފުލި ކިލާވޭލް މިހާުރު ބަނޑުބޮޑު\nތެމި ފޯވެގެން ނަމާދުގައި ތިބި ބަޔަކަށް ދިއްކޮށްލީ ކުޑަ!\nވިލިމާލެ ޒުވާނުންގެ ހިތްވަރުން ވެލައެއް ސަލާމަތްކޮށްފި


Sarukaarah jehsumeh nukuraanan, tharahgee genaumah ekugai massaikai kuraanan: Dr. Muizzu - One Online\nކުރިއަށް އޮތް ކައުންސިލް އިންތިހާބަށް ކެމްޕެއިން ފެށުމަށް އިދިކޮޅުން ބޭއްވި ޖަލްސާގައި ޑރ. މުއިއްޒު ވާހަކަ ދައްކަވަނީ --- ފޮޓޯ: ޕީޕީއެމް\nސަރުކާރުން ރައްޔިތުންނަށް ތަރައްގީ ގެނައުމަށް މަސައްކަތް ކުރާނަމަ ގުޅިގެން މަސައްކަތް ކުރާނެ ކަމަށާއި ޖެއްސުން ނުކުރާނެ ކަމަށް ޕީޕީއެމްގެ ފަރާތުން މާލޭ ސިޓީ ކައުންސިލުގެ މޭޔަރު ކަމަށް ވާދަކުރައްވާ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ\nކުރިއަށް އޮތް ލޯކަލް ކައުންސިލްތަކުގެ އިންތިހާބަށް އިދިކޮޅު ޕްރޮގްރެސިވް ކޮންގުރެސް ކޯލިޝަންގެ ކެމްޕެއިން 'ރީލޯންޗު' ކުރުމަށް މިރޭ ޕީޕީއެމް/ޕީއެންސީ އޮފީހުގައި ބޭއްވި ޖަލްސާގައި ވާހަކަ ދައްކަވަމުން ޑރ. މުއިއްޒު ވިދާޅުވީ، ރައީސް އަބްދުﷲ ޔާމީންގެ ވެރިކަމުގައި ދަސްކޮށް ދެއްވާފައިވަނީ ތަރައްގީގެ ފިކުރުގައި ބާރު ދުވެލީގައި މަސައްކަތް ކުރަން ކަމަށެވެ.\n"އަޅުގަނޑުމެންނަކީ ސަރުކާރަށް ޖެއްސުން ކުރާނެ ބައެއް ނޫން. އަޅުގަނޑުމެންގެ ހުރިހާ ކެނޑިޑޭޓުންގެ ވެސް ވިސްނުމަކީ ތަރައްގީ. ތަރައްގީގެ ފިކުރު. ގައުމީ ފިކުރު. އަޅުގަނޑުމެން މަސައްކަތް ކުރާނީ އެގޮތުގައި. އަޅުގަނޑުމެންގެ ދުވެލި ބާރު ވާނެ،" ޑރ. މުއިއްޒު ވިދާޅުވި އެވެ.\nރައްޔިތުންގެ ބައިވެރިވުމާއި ހަމަހަމަކަމާއެކު އިހުލާސްތެރި މަސައްކަތްތަކެއް ކޮށްދޭނެކަން ފާހަގަކުރައްވައި ޑރ. މުއިއްޒު ވިދާޅުވީ، އެކަމުގައި ވަކި ޕާޓީއެއްގެ މީހަކަށް ތަފާތު ކުރުމެއް ނުގެންގުޅޭނެ ކަމަށެވެ. އަދި ރައްޔިތުންނަށް ހިދުމަތް ކުރުމަށް ހޮވާފައި އޮތް ސަރުކާރެއްގައި 'ޓަކި ނުޖަހާނެ' އެންމެ ދޮރެއް ވެސް ނުބަހައްޓާނެ ކަމަށް ވިދާޅުވި އެވެ.\n"އަޅުގަނޑުމެންގެ ދުވެލި ބާރުވާނެ. ރައްޔިތުންނަށް އަންނަ ކުރިއެރުމަކައްށެއް ހުރަހެއް ނާޅާނަން. އޭގެ ބަދަލުގައި ރައްޔިތުންނަށް ކުރިއެރުން ގެނެސް ދިނުމަށް ރައްޔިތުންނަށް އުފާފާގަތިކަން ހޯދައިދިނުމަށް ރައްޔިތުންނަށް ހެވާލާބަ ގެނެސް ދިނުމުގައި އިސްނަގާނެ ބަޔަކީ އިރާދަކުރެއްވިއްޔާ އަޅުގަނޑުމެން. އިސްނަގައިގެން ފަހަތުން އެހެން ފަރާތްތައް އިރާދަކުރެއްވިއްޔާ ޖެހޭނީ ދާން. އަޅުގަނޑުމެންގެ ދުވެއްޔާ ހަމަކުރަން އެހެން ފަރާތްތަކުން ޖެހޭނީ. އަޅުގަނޑުމެންނަކީ ތަރައްގީ ރައްޔިތުންނަށް ގެނެސްދޭނެ ކަމަށް ވަންޔާ ރައްޔިތުންނަށް ދަތިވާ ކަމެއް ހައްލުކޮށްދޭ ކަމަށް ވަންޔާ އެ އަންނަ ފަރާތެއް އަޅުގަނޑުމެންގެ އެންމެ ގާތް އެކުވެރިންނަށް ހަދާނަން،" ޑރ. މުއިއްޒު ވިދާޅުވި އެވެ.\nމާލޭގެ ރައްޔިތުންނަށް ދިމާވެފައިވާ އެންމެ ބޮޑު މައްސަލައަކީ ގެދޮރުގެ މައްސަލަކަން ފާހަގަކުރައްވައި ޑރ. މުއިއްޒު ވިދާޅުވީ، އެންމެ ބޮޑު އަމާޒަކީ އެކަމަށް ހައްލެއް ގެނައުން ކަމަށެވެ. އެގޮތުން މާލެ އާއި މާލެ ކައިރީގައި ހުރި ރަށް ރަށާއި ފަޅުފަޅުގައި ކުރިއަށް ގެންދާނެ "ހައުސިން މަޝްރޫއު"ތަކުގެ ޓެކްނިކަލް މައުލޫމާތުތައް ސަރުކާރަށް ހުށަހަޅުއްވާނެ ކަމަށް ވިދާޅުވި އެވެ.\nގުޅޭ ޓެގު ޕީޕީއެމް ޑރ. މުހައްމަދު މުއިއްޒު ލޯކަލް ކައުންސިލް އިންތިޚާބު ސިޔާސީ އިދިކޮޅު ކޯލިޝަން


3 kilo ge masthuvaathaketheege massala: Anhen meehaa dhookollai firihen meehaage bandhah 10 dhuvas - One Online\nހުޅުމާލޭ ގެއަކުން ފުލުހުން އަތުލައިގަތް ތިން ކިލޯގެ މަސްތުވާތަކެތި -- ފޮޓޯ/ ޕޮލިސް\nތިން ކިލޯގެ މަސްތުވާތަކެތީގެ މައްސަލަ: އަަންހެން މީހާ ދޫކޮށްލައި ފިރިހެން މީހާގެ ބަންދަށް ދިހަ ދުވަސް\nހުޅުމާލޭގައި ގެއެއްގެ ތެރެއިން ފުލުހުން އަތުލައިގަތް ތިން ކިލޯގެ މަސްތުވާތަކެތީގެ މައްސަލައިގައި ހައްޔަރުކުރި ދެމީހުންގެ ތެރެއިން އެކެއްގެ ބަންދަށް ދިހަ ދުވަސް ޖަހައިފިއެވެ.\nއެމައްސަލައިގައި ހައްޔަރުކޮށްފައިވަނީ 52 އަހަރުގެ އަންހެނަކާއި 25 އަހަރުގެ ފިރިހެނެކެވެ. މިއީ ދެމައިންނެވެ.\nއެމައްސަލައާ ގުޅިގެން ބަންދާ މެދު ގޮތެއް ނިންމުމަށް މިއަދު ހުޅުމާލޭ ކޯޓަށް ހާޒިރުކުރުމުން އަންހެން މީހާ ދޫކޮށްލާފައިވަނީ ޝަރުތުތަކަކާއެކުގައެވެ.\nފުލުހުން މިއަދު ބުނެފައިވަނީ، އެ ދެމައިންގެ ތެރެއިން ފިރިހެން މީހާގެ ބަންދަށް 10 ދުވަސް ހުޅުމާލޭ ކޯޓުން މިއަދު ޖަހާދީފައިވާ ކަމަށާއި އަދި އަންހެން މީހާ ދޫކޮށްލީ ބަލި ހާލަތު ހުރި ގޮތުން ޝަރުތު ތަކަކާއެކު ކަމަށެވެ. ނަމަވެސް ޝަރުތުތަކަކީ ކޮބައިކަން ފުލުހުން ހާމައެއް ނުކުރެއެވެ.\nފުލުހުން ބުނީ އެ މަސްތުވާތަކެއްޗަކީ އެ ފިރިހެން މީހާ ބަހައްޓާފައި ހުރި ތަކެތި ކަމަށާއި އެތަކެތީގެ މައުލޫމާތު އޭނާގެ މަންމައަށް ނޭނގޭނެ ކަމަށް ކޯޓުގައި އޭނާ އިއުތިރާފުވެފައިވާ ކަމަށެވެ.\nމި ދެމައިން އެންމެ ފުރަތަމަ ހައްޔަރުކުރީ މިދިޔަ ހޯމަ ދުވަހުގެ ރެއެވެ. ނަމަވެސް ދެފަހަރަށް ހައްޔަރުކުރުމުން ވެސް ކޯޓުން އެދެމައިން ވަނީ ދޫކޮށްލާފައެވެ.\nފުރަތަމަ އެ ދެމައިން ދޫކޮށްލީ ހުޅުމާލޭގެ މެޖިސްޓްރޭޓް ކޯޓުން ނެރުނު އަމުރަކީ ސައްހަ ނޫން އަމުރެއް ކަމަށް ބުނެ ކްރިމިނަލް ކޯޓުންނެވެ. ދެ ވަނަ ފަހަރަށް ހައްޔަރުކޮށް ބަންދުގެ މުއްދަތު އިތުރުކުރަން ގެންދިއުމުން ހުޅުމާލޭ ކޯޓުން ވެސް އެ ދެ މީހުން ދޫކޮށްލީއެވެ.\nއަދި ތިންވަނަ ފަހަރަށް ހައްޔަރުކުރީ ހުޅުމާލޭ ކޯޓުން ރޭގެ ވަގުތެއްގައި ނެރުނު އަމުރެއްގެ ދަށުންނެވެ. އެދެމައިން ކޯޓުން އޭރު ދޫކޮށްލީ ފުލުހުން ގަވައިދާ ހިލާފަށް ހައްޔަރުކުރި ކަމަށް ބުނެއެވެ. ދެމައިންވެސް ކުރިން ދޫކޮށްލީ ހައްޔަރުކުރުމުގައި ޖިނާއީ އިޖުރާއަތުގެ ގަވައިދުގެ އަށްވަނަ މާއްދާގައި ބުނާ ކަންކަން ފުރިހަމަ ނުވާތީ ކަމަށް ކޯޓުން ބުނެފައިވެއެވެ.\nގުޅޭ ޓެގު ޕޮލިސް ހުޅުމާލެ މަސްތުވާތަކެތީގެ މައްސަލަތައް\nނުވަ ކިލޯގެ ޑުރަގު މައްސަލައިގައި ހައްޔަރުކުރި ހަތަރު މީހަކު ޝަރީއަތް ނިމެންދެން ބަންދަށް\nމާލޭ ސަރަހައްދުގެ ކާފިއު އުވާލަނީ\nއިންނަމާދޫގައި ބިދޭސީއަކަށް އަނިޔާކޮޮށްގެން ހައްޔަރު ކުުރުމުން ކޯޓުން ދޫކޮށްލި ދެމީހުން، އަނެއްކާވެސް ހައްޔަރުކޮށްފި\n13 އަހަރުގެ އަންހެން ކުއްޖަކަށް ޖިންސީ ގޯނާ ކުރި މައްސަލައެއްގައި މީހަކު ހައްޔަރު ކޮށްފި\nމޫނު ނިވާކޮށްގެން ތިބި ބަޔަކު ބަންގްލަދޭޝް މީހަކަށް ހަމަލާދީ ވޮލެޓު ފޭރިގެންފި


F-35 consortium in Turkey beyrukohlanee\nއެމެރިކާއިން އެފް-35 ކޮންސޯޓިއަމްއިން ތުރުކީ ބޭރުކޮށްލަނީ\nތުރުކީ ޑިފެންސް މިނިސްޓަރު ހުލުސީ އަކަރު ފައިޓާ ޖެޓްތަކެއް ކައިން ހިންގަވާފައި ވަޑައިގަންނަވަނީ\nއެމެރިކާ އިސްވެ، އެފް-35 ކޮންސޯޓިއަމްއިން ތުރުކީ ބޭރުކޮށްލަން މަސައްކަތް ފަށައިފި އެވެ. މައިގަނޑު ސަބަބަކީ ތުރުކީން ރަޝިއާގެ އެސް400 މިސައިލް ޑިފެންސް ސިސްޓަމް ބޭނުން ކުރުމެވެ. ހަބަރު އޭޖެންސީތަކުން ބުނާ ގޮތުން ޕެންޓަގަނުން ތުރުކީއަށް މި ހަބަރު ވަނީ ދީފަ އެވެ.\nތުރުކީއާ ނުލައި އެފް-35 ކޮންސޯޓިއަމްގައި މިހާރު ތިބޭނީ އެމެރިކާ އާއި އޮސްޓްރޭލިއާ، އިނގިރޭސިވިލާތާއި އިޓަލީ، ނެދަލޭންޑާއި ކެނެޑާ، ނޯވޭ އަދި ޑެންމާކް އެވެ.\nރަޝިއާގެ އެސް400 މިސައިލް ދިފާއީ ނިޒާމް ތުރުގައި ބެހެއްޓުން އެމެރިކާއަށް ވަނީ ބޮޑުކަމަކަށް ވެފަ އެވެ. ޕެންޓަގަނުން މީގެ ކުރިން ބުނީ އެސް400 ތުރުކީގައި ބަހައްޓައިފި ނަމަ ކޮންސޯޓިއަމުން ތުރުކީ ބޭރުވާނެ ކަމަށެވެ. އަދި ދިފާއީ ހަތިޔާރު ހޯދުމުގައި ރަޝިއާއަށް އިތުބާރުނުކުރުމަށް އެމެރިކާއިން ވަނީ އެދިފަ އެވެ. އެހެން ނަމަވެސް އަންކާރާއިން ގަބޫލުރުކާ ގޮތުގައި އެގައުމަށް މިވަގުތު އެންމެ ރަނގަޅު ގޮތަކީ ރަޝިއާއާ ގާތްވުމެވެ.\nއެމެރިކާއިން ގަބޫލުކުރާ ގޮތުގައި އެސް400 އަކީ އެފް-35 ގެ ޖެޓުތަކަށް ހުރި ނުރައްކަލެކެވެ. އަދި ތުރުކީއަށް އެފް-35 ގެ ބާރުވެރިކަން ދީފި ނަމަ އެފް-35 ޖެޓްތަކުގެ ސިއްރު ރަޝިއާއަށް އެނގުމަކީ އެކަށީގެންވާ ކަމެކެވެ.\nއެފް-35 ކޮންސޯޓިއަމް މެމްބަރެއްގެ ހައިސިއްޔަތުން އަންކާރާއިން އެފް-35 ޖެޓުތަކުގެ ބައިތައް އުފައްދާނެ އެެވެ. އެހެން ނަމަވެސް ކޮންސޯޓިއަމުން ބޭރުކޮށްލުމުން މިމަރުކާގެ ޖެޓެއް ނުލިބޭނެ އެވެ.\nތުރުކީއަށް މިހާރު އޮތް ހަމައެކަނި އިޚުތިޔާރަކީ ރަޝިއާ އެވެ. އެހެން ނަމަވެސް، ރަޝިއާއާ ޔުކްރޭންއާ ދެމެދު މިދާކަށް ދުވަހު ޖެހުނު މައްސަލާގައި ތުރުކީން ޔުކްރޭންއަށް ސަޕޯޓްކުރުން ވަނީ ބޮޑު މައްސަލައަކަށް ވެފަ އެވެ. އަދި ޔުކްރޭންގެ ދޮންބާސްއިން ތުރުކީ ޑްރޯންތައް ރަޝިއާއާށް ފެނި ވަނީ މަސްލަހަތު ހަރާބުވެފަ އެވެ. ތުރުކީން ޑްރޯން އުފައްދަނީ ރަޝިއާއިން ބައިތައް ގަނެގެންނެވެ.\nއެމެރިކާ ރަޝިޔާ ތުރުކީ\n"ތުރުކީއަށް އެސް400 ދޫކޮށްލެވޭކަށް ނެތް"


MMA Ge Currency Gallery Hulhuvaifi – adduLIVE\n1 Jul 01, 2019, 14:47 ހަސަން ރަޝީދު\nއެމްއެމްއޭގެ 'ކަރަންސީ ގެލަރީ' ރަސްމީކޮށް ހުޅުވައިފިއެވެ.\nމި ގެލަރީ ރަސްމީކޮށް ހުޅުވާދެއްވީ ފިނޭންސް މިނިސްޓަރ އިބްރާހިމް އަމީރު އެވެ. މި ރަސްމިއްޔާތުގައި ކުރީގެ ގަވަރުނަރު ގާސިމް އިބްރާހިމް ވެސް ބައިވެރިވެވަޑައިގެންނެވިއެވެ.\nމި ރަސްމިއްޔާތުގައި ވާހަކަ ދައްކަވަމުން އެމްއެމްއޭގެ ގަވަރުނަރު އަހުމަދު ނަސީރު ވިދާޅުވީ ކަރަންސީ ގެލަރީ ހުޅުވިގެން މިދަނީ އެމްއެމްއޭއަށް 38 އަހަރުފުރޭ މުނާސަބަތާއި ގުޅުވައިގެން ކަމަށެވެ.\nއެމްއެމްއޭގެ އިމާރަތް ހެދުމަށް ޕްލޭންކުރެވިގެން ދިޔަދިޔުމުގައިވެސް އެމްއެމްއޭގައި ކަރަންސީ ގެލަރީ އެއް ހުޅުވުމުގެ ވިސްނުން ގެންގުޅެފައިވާ ކަމަށާއި މިއަދު އެކަންތައް ހަގީގަތަކަށްވުމަކީ ލިބިވަޑައިގެންނެވި ވަރަށް ބޮޑު އުފަލެއް ކަމަށް ގަވަރުނަރު ވިދާޅުވިއެވެ.\nއެމްއެމްއޭ އަކީ ރާއްޖޭގެ ފައިސާފޮއްޗާއި ނޫޓު ނެރުމުގެ މަސައްކަތް ބަލަހައްޓާ އިދާރާކަމަށްވާތީ، އެމްއެމްއޭއިން ރާއްޖޭގެ ފައިސާގެ ތާރީޚް ފެންނަން ހުރުމަކީ މުހިއްމު ކަމެއްކަމަށް ދެކެވަޑައިގަންނަވާކަމަށްވެސް ގަވަރުނަރު ވިދާޅުވިއެވެ.\nއެމްއެމްއޭ އިން ބުނީ މި ކަރަންސީ ގެލަރީ ހުޅުވުމުގެ މައިގަނޑު މަގުސަދަކީ މިހާތަނަށް ރާއްޖޭގައި ފައިސާގެ ގޮތުގައި ބޭނުންކޮށްފައިވާ ތަކެއްޗާއި، ނެރެފައިވާ ހުރިހާ ނޫޓާއި ފައިސާފޮއްޗެއް އެއްތަނަކުން ފެންނާނެގޮތް ހެދުން ކަމަށެވެ. މީގެ އިތުރުން ހަނދާނީ ފައިސާގެ ގޮތުގައި ނެރެފައިވާ ފައިސާވެސް މި ގެލަރީއިން ފެންނާނެ ކަމަށް އެމްއެމްއޭ އިން ހާމަކުރެއެވެ.\nކަރަންސީ ގެލަރީ ހުޅުވާފައި ހުންނާނީ ހަފްތާ ބަންދުނޫން ކޮންމެ ދުވަކު 8:30 ން 2:00 އަށެވެ. އެމްއެމްއޭގެ ގްރައުންޑްފްލޯގައި ހަދާފައިވާ މި ގެލަރީ އަށް ޒިޔާރަތްކުރުމުގެ ފުރުސަތު އާއްމުންނާއި ފަތުރުވެރިންނަށްވެސް ވަނީ ހުޅުވާލާފައެވެ.


އީޖާދީ މަންސަ: އިނާމަކަށް ވަކި މުއްދަތަކަށް ވިޔަފާރި ޔުނިޓު ހިންގަން ހިލޭ ބިމެއް! | | Sangu News\nއީޖާދީ މަންސަ: އިނާމަކަށް ވަކި މުއްދަތަކަށް ވިޔަފާރި ޔުނިޓު ހިންގަން ހިލޭ ބިމެއް!\n20 ނޮވެމްބަރ 2020 - 23:25\nއީޖާދީ މަންސަ ހުޅުވައިދެއްވަނީ\nކުދި އަދި މެދު ފަންތީގެ ވިޔަފާރިތަކަށް އަމާޒުކޮށްގެން ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން "އީޖާދީ މަންސަ"އިގެ ނަމުގައި ޚާއްސަ މުބާރާތެއް ފަށައިފިއެވެ.\nކުދި އަދި މެދު ފަންތީގެ ވިޔަފާރިތައް ހުޅުމާލޭގައި ތަރައްގީކުރުމަށްޓަކައި އެޗްޑީސީއިން ކުރިއަށްގެންދާ މުބާރާތް އިފްތިތާހުކޮށްދެއްވީ މިނިސްޓަރ އޮފް އިކޮނޮމިކް ޑިވެލޮޕްމަންޓް އަލްއުސްތާޛު ފައްޔާޒް އިސްމާއިލެވެ.\nމިއީ ކުދި އަދި މެދު ފަންތީގެ ވިޔަފާރިތައް ހުޅުމާލޭގައި ފުޅާކޮށް، އީޖާދީ ޚިޔާލުތަކާއި ޚިދުމަތްތައް ފުޅާކުރުމަށް ފަހި މާހައުލެއް ފޯރުކޯށްދިނުމަށް ކުރިއަށްގެންދާ މުބާރާތެކެވެ. އަދި ހުޅުމާލޭ ތަރައްގީވެގެންދާއިރު، ކުދި އަދި މެދު ފަންތީގެ ވިޔަފާރިތަކާއެކު ހުޅުމާލެ ތަރައްގީވުން، މުބާރާތް ބޭއްވުމުގެ މަގްސަދުގެ ތެރޭގައި ހިމެނެއެވެ.\nމުބާރާތް ކުރިއަށްގެންދަނީ ފަސް ކެޓަގަރީއަކަށް ބަހާލައިގެންނެވެ. އެއީ ފަންނު، ކާބޯތަކެތި، ދުޅަހެޔޮ، ވައްޓަފާޅި އަދި ޚިދުމަތް، މި ފަސް ކެޓަގަރީއެވެ. މިކެޓަގަރީތަކުގެ ދަށުން ބައިވެރިވާން ބޭނުންވާ މީހުންނަށް އެޗްޑީސީގެ "އީޖާދީ މަންސަ"އިގެ މުބާރާތުގެ ގައިޑްލައިންއިން ލިބެން ހުންނާނެއެވެ.\nމި މުބާރާތުގެ ބައިވެރިންގެ ތެރެއިން، ކޮންމެ ކެޓަގަރީއަކުން 1 ވަނަ އަދި2ވަނަ ހޮވޭ ޖުމްލަ 10 މީހުންނަށް އިނާމެއްގެ ގޮތުގައި އެއްވެސް ކުއްޔަކާ ނުލައި، އެޗްޑީސީން ކަނޑައަޅައި ވަކި މުއްދަތަކަށް ހުޅުމާލޭ ދެވަނަ ފިޔަވަހީގައި "ހިޔާ" މަޝްރޫއުގެ ދަށުން ތަރައްގީކޮށްފައިވާ ފުލެޓުތަކުގެ ތިރީ ބުރިން 550 އަކަފޫޓު ހިމެނޭ ވިޔަފާރި ޔުނިޓްތަކެއް ދިނުމަށް ވަނީ ނިންމާފައެވެ.\nމުބާރާތުގައި ހިމެނޭ ކޮންމެ ކެޓަގަރީއަކުން 1 ވަނައަށް ހޮވޭ މީހުންނަށް ހަވާލުކުރެވޭ ޔުނިޓްތަކަކީ، އެއްވެސް ކުއްޔަކާ ނުލައި 1 އަހަރުދުވަހުގެ މުއްދަތަށް ހަވާލު ކުރެވޭ ޔުނިޓުތަކެއްކަމަށް ގައިޑްލައިންގައިވެއެވެ. އަދި2ވަނައަށް ހޮވޭ މީހުންނަށް ހަވާލުކުރެވޭ ޔުނިޓުތަކަކީ، އެއްވެސް ކުއްޔަކާ ނުލައި6މަސްދުވަހުގެ މުއްދަތަށް ހަވާލު ކުރެވޭ ޔުނިޓުތަކެކެވެ.\nމިމުބާރާތުގައި ބައިވެރިވެވޭނީ 18 އަހަރުން މަތީގެ ޒުވާނުންނަށް އެކަންޏެވެ. މުބާރާތުގައި ބައިވެރިވުމަށް ބޭނުންވާ ފޯމު އޮންލައިންކޮށް ލިބެން ހުންނާނެއެވެ.


ޕަބްލިޝްކުރި ތާރީޚް: 01 އޮކްޓޫބަރު 2019\nސަޕޯޓިންގ ކޯރ އެލަވަންސް؛ 1200.00 ރ\nސްކޫލުގެ ދިޔަ ދޮވި، ފުރާޅު ސާފުކޮށް ރައްކާތެރި ބޯފެން ނެގޭނެ ގޮތެއް ހެދުން.\nސްކޫލުގެ ގޯތިތެރޭގައި ހުރި ގަސްތައްކޮށައި ސާފުކޮށް ބެލެހެއްޓުން.\nސްކޫލުގެ ގޯތިތެރޭގައި ހައްދާފައި ހުރިކާޕެޓްތައް ކޮށައި ރީތިކޮށް ބެލެހެއްޓުން.\nއެކި އެކި ބޭނުންތަކަށް ސްކޫލަށް ގެންނަ މުދާ ބޯޓުން ބާލައި ސްކޫލަށް ގެނައުން.\nފާޚާނާގައި ހުންނަ ، ޝަވަރ، އިސްކުރު، ބޮކި، އަދި އެނޫން އިމާރާތްތަކުގައި ހުންނަ ބޮކި ބަދަލުކުރުމާއި ފަންކާތައް ފޮޅައި ސާފުކުރުން.\nޙަވާލު ކުރެވިފައިވާ ކްލާސްތަކުގައިވާ ފަރުނީޗަރުތައް ހިރަފުސް ފޮޅާ ސާފުކޮށް ތަރުތީބު ކުރުން.\nދަންފަޅި ނިމުމުން ކްލާސްތަކުގެ އެންމެހައި ކުޑަދޮރުތައް ހުރީ ތަންޑުއެޅުވިފައިކަން ކަށަވަރު ކުރުން އަދި ބޮޑު ދޮރު ލައްޕާފައި ބެހެއްޓުން.\nޙަވާލުކުރެވިފައިވާ ސަރަޙައްދުގައިވާ އެއްވެސް އެއްޗަކަށް ގެއްލުމެއް ލިބިފައިވާނަމަ އެކަން ވަގުތުން އިސްވެރިޔަކަށް އެންގުން.\nސްކޫލުގެ އެހެނިހެން ޢިމާރާތްތައް ސާފުކޮށް ބެލެހެއްޓުން\nސްޓާފްރޫމް މަދުވެގެން ދުވާލަކު އެއްފަހަރު ކުނިކަހައި ސާފުކުރުން.\nސްޓާފްރޫމްއާއި ކޮމްޕިޔުޓަރ ލެބް އަދި ލައިބްރަރީގައިވާ ފަރުނީޗަރުތައް މަދުވެގެން ހަފްތާއަކު 02 ފަހަރު ހިރަފުސްފޮޅައި ސާފުކުރުން.\nއޮފީސް ޢިމާރާތާއި ޕްރިންސިޕަލް ކެބިން މަދުވެގެން ދުވާލަކު އެއްފަހަރު ކުނިކަހައި ސާފުކޮށް މޮޕް ޖެހުން.\nއޮފީސް ޢިމާރާތުގައާއި ޕްރިންސިޕަލް ކެބިންގައިވާ ފަރުނީޗަރުތައް، މަދުވެގެން ހަފްތާއަކު 02 ފަހަރު ހިރަފުސްފޮޅައި ސާފުކުރުން.\nސްކޫލުގެ ފާހާނާބަރި ދޮވެ ސާފުތާހިރުކޮށް ބެލެހެއްޓުން.\nސްކޫލުގެ އެހެނިހެން ޢިމާރާތްތައް ސްޕަވައިޒަރު އަންގައިފި ޙާލަތެއްގައި އެއެންގި އުސޫލަކުން ސާފުކުރުން.\nސްކޫލުގެ މުވައްޒަފުންނަށް ދާއިރާއާއި ގުޅުންހުރި ކަންކަމުގައި އެހީތެރިވުން\nމުދައްރިސުންނާއި އިދާރީ މުވައްޒަފުން ސްކޫލާއި ގުޅުންހުރި މަސައްކަތެއްކޮށްދިނުމަށް އެދިއްޖެނަމަ އެއެދުނު ކަމެއް ކޮށްދިނުން. މީގެ ތެރޭގައި ހިމެނެނީ މުދައްރިސުން ދެއްވާ ސްލިޕްކޮޅުތައް ބެހުމާއި، އިދާރީ މުވައްޒަފުން ޙަވާލުކުރާ އިޢުލާންތައް ސްކޫލާއި ރަށުގެ ތަންތަނުގައި ހަރުކުރުން، އަދި އިދާރާއިން އެދިއްޖެ ޙާލަތެއްގައި ބެލެނިވެރިންނަށް އެދޭން ބޭނުންވާ މެސެޖް ރައްދުކޮށްދިނުންފަދަ ކަންކަމެވެ.\nއިތުރު ޙަރަކާތްތައް ރާވާ ހިންގުމުގައި އެހީތެރިވުން\nސްކޫލުގެ ދަރިވަރުންނާއި ސްކޫލުގެ ކުރިއެރުމަށް ރާވާ ހިންގޭ އިތުރު ހަރަކާތްތަކުގައި ބައިވެރިވާން ސްކޫލުން އަންގައިފި ޙާލަތެއްގައި އަމަލީގޮތުން ބައިވެރިވެ އެކަމެއް ކާމިޔާބު ކުރުމަށް ހުރިހާ މާނައެއްގައިވެސް މަސައްކަތްކުރުން. އަދި އެފަދަ ހަރަކާތެއްގައި އިސްކޮށް ހަރަކާތްތެރިވުމަށް ޙަވާލުކުރެވިއްޖެނަމަ އެހަރަކާތެއް ބާއްވަން ކަނޑައެޅިފައިވާ ތާރީޚްގައި ބާއްވާ ކާމިޔާބުކަމާއެކު ކޮށް ނިންމުން.\nސްކޫލުގައި ފާހަގަ ކުރާދުވަސްތަކާއި މުނާސަބަތުތަކުގައި ޙަވާލުކުރެވޭ ކަންތައްތައް ކަނޑައެޅިފައިވާ ގަޑިއަށް ފަރުވާތެރިކަމާއެކު ކޮށް ނިންމުން.\nމަސައްކަތްތައް ދުވަހުން ދުވަހަށް ނިންމުން\nޙަވާލުކުރެވިފައިވާ މަސައްކަތެއް ޙަވާލުކުރެވުނު މުއްދަތަށް އެއްވެސް ސަބަބަކާއިހުރެ ނިންމުމަށް ޢުޒުރުވެރިވެއްޖެނަމަ އެކަން ކުރިޔާލައި ސްޕަވައިޒަރަށް އަންގައި ސްޕަވައިޒަރުގެ ލަފާގެ މަތިން ދެންކުރިއަށްދާންވީ ކިހިނެއްތޯބަލައި އެގޮތަކަށް އަމަލުކުރުން.\nޗުއްޓީ، ސަލާމް އަދި ޢާއިލީ ޒިންމާގައި ހުރުމަށްފަހު ވަޒީފާއަށް ނިކުންނައިރު ޙަވާލުކުރެވިފައިވާ އެއްވެސް މަސައްކަތެއް ނުނިމިވާނަމަ ނިކުންނަތާ ހަފްތާއެއްގެތެރޭގައި އެމަސައްކަތްތައް ނިންމުން.\n1- އޮފީހުގެ އެހެން މުވައްޒަފަކަށް ޙަވާލުކުރެވިފައިވާކަމެއް އެމުވައްޒަފުގެ ބަދަލުގައި ކުރަން ޙަވާލުކުރެވިއްޖެނަމަ އެކަމެއް ކުރަންރޭވިފައިވާގޮތަށް، ކަނޑައެޅިފައިވާ ވަގުތަށް ފުރިހަމަކޮށް ކާމިޔާބުކަމާއެކު ނިންމުން .\nނޯޓް: ލިޔަންކިޔަން އެނގޭކަން ދެނެގަންނާނީ ދަށްވެގެން ގްރޭޑް5ނިންމިކަމުގެ ލީވިންގ ސެޓްފިކެޓް ނުވަތަ ލިޔަން ކިޔަން އެނގޭކަމަށް ސަރުކާރުގެ ކަމާބެހޭ އިދާރާއަކުން ބަޔާންކޮށް ދޫކުރާ ލިއުމަށް ބަލައިގެންނެވެ.\n1) މަޢުލޫމާތު ފުރިހަމަކޮށްފައިވާ ވަޒީފާއަށް އެދޭ ފޯމް.\n5) ލިބިފައިވާ ހުރިހާ ތަޢުލީމީ ސެޓިފިކެޓް ތަކުގެ ކޮޕީ.\n7) ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނުން ފުރިހަމަކޮށް ސެޓްފިކެޓް ލިބިފައިވާނަމަ އެ ސެޓުފިކެޓުގެ ކޮޕީ.\nވަޒީފާއަށް އެދޭ ފޯމު މި ސްކޫލްގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 އޮކްޓޯބަރ 2019 ވާ ބުރާސްފަތި ދުވަހުގެ 13:00 ގެ ކުރިން، ގދ. ހޯނޑެއްދޫ ސްކޫލުގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައި ގަނެވޭނެއެވެ. އީ-މެއިލް އެޑްރެހަކީ، admin@hoadedhdhooschool.edu.mv އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 13 އޮކްޓޯބަރ އާއި 17 އޮކްޓޯބަރ 2019 އާއި ދެމެދުގެ ތާރީޚެއްގައި ގދ.ހޯނޑެއްދޫ ސްކޫލުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޤާމަށް ޢައްޔަނުކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %35 (ތިރީސް ފަހެއް) އިންސައްތަވުރެ މަތިވާންޖެހޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ 7983089 ނަންބަރު ފޯނާއެވެ. އީ-މެއިލް ކުރާނީ admin@hoadedhdhooschool.edu.mv އަށެވެ.


ލައިލަތުލްޤަދްރި: އެރޭގެ ޢަލާމާތްތައް – Ilm\nބަރަކާތުގެ މައްޗަށް ބަރަކާތް ލެއްވިގެންވާ ރަމަޟާން މަހުގައި ހިމެނޭ އެންމެ ބަރަކާތްތެރި ރެއަކީ ޤަދްރި ވިލޭރެއެވެ. އެއީ ކީރިތި ޤުރުއާން ބާވާލެއްވުނު ރެއެވެ. މާތް ﷲ ވަޙީކުރެއްވިއެވެ. إِنَّا أَنزَلْنَاهُ فِي لَيْلَةٍ مُّبَارَكَةٍ إِنَّا كُنَّا مُنذِرِينَ (3) فِيهَا يُفْرَقُ كُلُّ أَمْرٍ حَكِيمٍ (4) (ސޫރަތުއް ދުޚާން 3-4)\nއެރެއަކީ ކޮންރެއެއްކަން ކަނޑައެޅިގެން އަޅުގަނޑުމެންނަށް ނޭނގުނު ކަމުގައި ވިޔަސް އެރޭގެ ބައެއް ޢަލާމާތްތައް ރަސޫލު ﷲ صلى الله عليه وسلم ވަނީ ބަޔާން ކޮށްދެއްވާފައެވެ.\nއަބޫ ސަޢީދު(ރަޟިޔަﷲ ޢަންހު)ގެ އަރިހުން ރިވާވެގެންވެއެވެ. އެކަލޭގަފާނު ވިދާޅުވިއެވެ. ރަމަޟާންމަހުގެ ވިހިވަނަދުވަހު ހެނދުނު ޚުޠުބާއެއް ދެއްވަމުން ރަސޫލު ﷲ صلى الله عليه وسلم ޙަދީޘްކުރެއްވިއެވެ. “ إِنِّي أُرِيتُ لَيْلَةَ الْقَدْرِ فَأُنْسِيتُهَا فَالْتَمِسُوهَا فِي الْعَشْرِ الأَوَاخِرِ فِي الْوَتْرِ” (ޞަޙީހުލް ބުޚާރީއާއި މުސްލިމް މި ޙަދީޘް އައިސްފައިވެއެވެ.)\nއުބައްޔު ބުނު ކަޢުބުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ صلى الله عليه وسلم ތިމަންބޭކަލުންނަށް ޚަބަރު ދެއްވިއެވެ. “ أَنَّهَا لَيْلَةٌ صَبِيحَتُهَا تَطْلُعُ الشَّمْسُ لَيْسَ لَهَا شُعَاعٌ ” (ޞަޙީޙް މުސްލިމް) މާނައީ: “ހަމަކަށަވަރުން އެރޭގެ ހެނދުނުވުމުން އިރުއަރާއިރު އިރުއަރާނީ އިރުގައި ދޯދި ނުހުންނަ ޙާލުގައެވެ.”


މިކޯޕަރޭޝަންގެ މާކެޓިންގ ބޭނުމަށް ވީޑިއޯ އެޑްވަޓައިސްމަންޓެއް ތައްޔާރު ކޮށްދޭނެ ފަރާތެއް ހޯދަނަ ބޭނުންވެއްޖެ.\nމިކޯޕަރޭޝަންގެ މާކެޓިންގ ބޭނުމަށް ވީޑިއޯ އެޑްވަޓައިސްމަންޓް ތައްޔާރުކޮށްދޭނެ ފަރާތެއް ހޯދަންބޭނުންވެއްޖެ\nމިކޯޕަރޭޝަންގެ މާކެޓިންގ ބޭނުމަށް 30 ސިކުންތުގެ ވީޑިއޯ އެޑްވަޓައިސްމަންޓް ތައްޔާރުކޮށްދޭނެ ފަރާތެއް ހޯދުމަށް ބޭނުންވެއެވެ. ވީމާ މިކަމަށް ޝައުގުވެރިވެ ވަޑައިގަންނަވާ، ދިވެހިރާއްޖޭގައި ރަޖިސްޓްރީ ކުރެވި މާކެޓިންގ ޚިދުމަތް ފޯރުކޮށްދެމުން އަންނަ އަމިއްލަ ފަރާތްތަކާއި ކުންފުނިތަކަށް ބީލަން ހުށަހެޅުމުގެ ފުރުޞަތު ހުޅުވާލަމެވެ.\n15 މާރިޗު 2020 ވާ އާދީއްތަ ދުވަހުގެ ހެނދުނު އެގާރަގަޑި ސުންމިނެޓް (11:00) ގައި، ބީލަމާ ބެހޭގޮތުން މަޢުލޫމާތު ދިނުން، މިކޯޕަރޭޝަންގެ ޖަލްސާކުރާ މާލަމުގައި އޮންނާނެއެވެ. ބީލަމުގައި ބައިވެރިވުމުގެ ފުރުޞަތު ދެވޭނީ މި މަޢުލޫމާތު ދިނުމުގެ ބައްދަލުވުމުގައި ބައިވެރިވެ ވަޑައިގަންނަވާ ފަރާތްތަކަށް އެކަންޏެވެ.\nބީލަން ކަރުދާސް ހުޅުވުން އޮންނާނީ 19 މާރިޗު 2020 ވާ ބުރާސްފަތި ދުވަހުގެ މެންދުރު އެއްގަޑި ސުންމިނެޓު (13:00) ގައި މޯލްޑިވްސް ޙައްޖު ކޯޕަރޭޝަން ލިމިޓެޑްގެ އޮފީހުގައި ބީލަމުގައި ބައިވެރިވެލައްވާ ބޭފުޅުންގެ ޙާޟިރުގައެވެ.


Dharani negumakee massala eh noon, beynun kuranee rangalhah thoa...\nދަރަނި ނެގުމަކީ މައްސަލައެއް ނޫން، ބޭނުން ކުރަނީ ރަނގަޅަށްތޯ ބަލަންޖެހޭ: މިނިސްޓަރު ފައްޔާޒު\nދަރަނި ދެއްކޭނެ ގޮތް ބަލަން ޖެހޭ\nމިސަރުކާރުން ދަރަނި ނަގަނީ ހުރިހާ ދިރާސާތަކެއް ހެދުމަށްފަހު\nދަނޑުވެރިކަމުގެ ދާއިރާ ކުރިއެރުމަށް ޚާއްސަ މަސައްކަތްތަކެއް ކުރަން\nކ. މާލެ | 13 އޯގަސްޓް 2020 | ބުރާސްފަތި 23:23 | 4,337\nރާއްޖެޓީވީގެ ފަލަސުރުހީ ޕްރޮގްރާމްގައި މިނިސްޓަރު ވާހަކަ ދައްކަވަނީ - ރާއްޖެއެމްވީ\nދަރަނި ނެގުމަކީ މައްސަލައެއް ނޫން ކަމާއި، ނަމަވެސް އެ ދަރަނި ބޭނުން ކުރަނީ ރަނގަޅަށްތޯ ބަލަންޖެހޭ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި މިނިސްޓަރު ފައްޔާޒު ވިދާޅުވީ ދަރަނި ނަގާނީ ދަރަނި އަނބުރާ ދެއްކޭނެ ގޮތަކަށްތޯ ބަލަން ޖެހޭ ކަމަށާއި، އެ ދަރަނި ނަގާގެން ބޭނުން ކުރަނީ އެންމެ ރަނގަޅަށްތޯ ބަލަން ޖެހޭ ކަމަށެވެ.\nސިނަމާލެ ބްރިޖް އެޅުމަށްޓަކައި ނަގާފައިވާ ދަރަންޏަަށް އަލިއަޅުއްވާލައްވާ މިނިސްޓަރު ފައްޔާޒު ވިދާޅުވީ އެ މަސައްކަތަށް ބޮޑު ފާޑު ކިޔުންތަކެއް އަމާޒުވީ ބްރިޖަށްވުރެ މާ މުހިންމު މަޝްރޫއުތައް ކުރިއަށް ނުގެންގޮސް އެ މަސައްކަތް ކުރުމުން ކަމަށެވެ. އަދި އެ މަސައްކަތް ކޮށްފައިވަނީ ކޮރަޕްޝަންތައް ހިންގުމަށް މަގުފަހިވާ ގޮތަށް ކަމަށާއި، މިއަދު އެކަންކަން ހާމަވަމުންދާ ކަމަށް މިނިސްޓަރު ފައްޔާޒު ވިދާޅުވިއެވެ.\nމިސާލަކަށް އަޅުގަނޑު މިދަންނަވަނީ ހުޅުމާލެ ބްރިޖަށް އޭރު ނެގި ދަރަނި ބޮޑު ދަރަންޏެއް ނެގި އޭރު އަޅުގަނޑުމެން ގަބޫލުކުރި ގޮތުގަ އަޅުގަނޑުމެން މިއަދު މިތާގަ ތިބި ނަމަވެސް އެ ބްރިޖް އަޅާކަށް ނޫޅޭނަން ކޮންމެހެން. އެހެންނަމަވެސް އެއީ ވަރަށް ރަނގަޅު ކަމެއް އެއީ. އެކަމަކު ހެލްތް ނިޒާމު ރަނގަޅު ކުރުމާއި، އެޑިޔުކޭޝަން ނިޒާމު ރަނގަޅު ކުރުމާއި، ޑީސެންޓްރަލައިޒޭޝަން ކުރުމާއި، މިކަންކަން ކޮށްފައި ނޫނީ މިކަންކަމާއެކު އެކަން ކުރަން ވާނީ. އަޅުގަނޑުމެން މިސާލަކަށް ތިޔަ ބްރިޖް އެޅިނަމަ އަޅުގަނޑުމެން ކުރާނީ މިދެންނެވި އައްޑޫއާ އުތުރާއި، މިކަންކަމާއި، ރާއްޖޭގެ ފަސް ރީޖަންނެއް ހުރިހާ ކަމެއް އެއްކޮށް އަޅުގަނޑުމެން ކުރާނީ. އެގޮތުގެ މަތިން މިކުރަނީ. ކުރާއިރުގަ އަޅުގަނޑުމެން އޭރުވެސް ދެއްކި ވާހަކަ އަކީ ނަގާ ދަރަނި ރަނގަޅަށްހޭ ބޭނުން ކުރަނީ.\n~ އިކޮނޮމިކް މިނިސްޓަރު ފައްޔާޒު އިސްމާއިލް\nކުރީގެ ރައީސް އަބްދުﷲ ޔާމީންގެ ސަރުކާރުން ހިންގާފައިވާ ހައުސިން ޕްރޮޖެކްޓަށް އަލިއަޅުއްވާލައްވާ މިނިސްޓަރު ފައްޔާޒު ވިދާޅުވީ ފްލެޓްތައް އަޅާފައި ހުރީ މާބޮޑެތި އަގުތަކެއްގައި ކަމަށާއި، ރާއްޖޭގެ ކޮންސްޓްރަކްޝަން ކުޑަ ކުންފުންޏަކުން ހެދި ނަމަވެސް އެ އަގަށްވުރެ ކުޑަ އަގެއްގައި އެ މަސައްކަތްތައް ކުރެވޭނެ ކަމަށެވެ.\nދަރަނި ނެގުމަކީ މައްސަލައެއް ނޫންކަން ފާހަގަކުރައްވައި މިނިސްޓަރު ފައްޔާޒު ވިދާޅުވީ ދަރަނި ބޭނުން ކުރަނީ ދަރަނިން އިސްރާފު ނުކޮށް، އެ ފައިސާ އިން ކުރަނީ އެންމެ އެކަށީގެންވާ މަސައްކަތް ކަމަށްވާނަމަ އޭގައި މައްސަލައެއް ނެތް ކަމަށެވެ. މި ސަރުކާރުން ދަރަނި މިހާތަނަށް ނަގާފައިވާނީ ހުރިހާ ހިސާބުތަކެއް ބަލައި، ހަދަންޖެހޭ ހުރިހާ ދިރާސާތަކާއެކު ދަރަނި ދެއްކޭނެ އިންތިޒާމުތަކާއެކު ކަމަށް ވެސް މިނިސްޓަރު ވިދާޅުވިއެވެ.\nނޫނިއްޔާ އެންމެ ކުރަން ޖެހޭ ކަމަކަށްތޯ ދަރަނި މިބޭނުން ކުރަނީ. މިއީ ވަރަށް މުހިންމު ކަމެއް އެނގޭތޯ. ދެން ދަރަނި އަދާކުރުމުގެ ގާބިލްކަން އެބަހުރިތޯ. ކޮވިޑްގެ ހާލަތު އައުމުގެ ކުރިން އަޅުގަނޑުމެން ހަމަ ހިސާބު ޖަހާފަ ދަރަނި އަޅުގަނޑުމެންނަށް ދެއްކޭނެ ގޮތާއި އެކަންކަމުގެ ސަބަބުން އަޅުގަނޑުމެންގެ އޯވަރޯލް ދަރަނި ކުޑަކުރެވޭނެ ކަމަށް ވެސް އަޅުގަނޑުމެންނަށް ގަބޫލުކުރެވޭ. އެއީ އަޅުގަނޑުމެންގެ އިގްތިސާދުފުޅާވެ އަޅުގަނޑުމެންގެ ޓެސްކްބޭސް ވަރުގަދަވެ ޑީޖީބީ ވަރުގަދަ ކުރެވި، އިތުރު ކުރެވި އަދިހަމައެއާއެކު އަޅުގަނޑުމެންގެ އިގްތިސާދު ފުޅާކުރުމުގެ މަސައްކަތް އަޅުގަނޑުމެން އެބަ ކުރިއަށް ގެންދަން.\nމިނިސްޓަރު ފައްޔާޒު ވިދާޅުވީ ފަތުރުވެރިކަމަށް ބަރޯސާވުން ބަދަލުކުރަން ޖެހޭ ކަމަށާއި، އެހެން ދާއިރާތައް ތައްރަގީ ކުރަން ޖެހޭ ކަމަށެވެ. އެގޮތުން މިހާރު ދަނޑުވެރިކަމުގެ ސިނާއަތް ކުރިއަރުވައި މަސައްކަތް ކުރާކަން މިނިސްޓަރު ފައްޔާޒު ފާހަގަކުރެއްވިއެވެ.\nމިނިސްޓަރު ފައްޔާޒު ވިދާޅުވީ ދަނޑުވެރިކަމުގެ ސިނާއަތަށް އަހައްމިއްޔަތުކަން ދީގެން މަސައްކަތް ކޮށްފިކަމުގައިވާނަމަ ކުރިއަށް އޮތް ދެ އަހަރުގެ ތެރޭގައި ކެއުން ބުއިމަށް ބޭނުން ކުރާ ތަރުކާރީ މޭވާގެ 50 އިންސައްތަ ރާއްޖޭގައި ހެއްދޭނެ ކަމަށެވެ. އަދި އެކަމުގެ ސަބަބުން ރާއްޖޭގެ އިގްތިސާދަށް ވަރަށް ބޮޑު ކުރިއެރުމެއް ލިބިގެންދާނެ ކަމަށް މިނިސްޓަރު ފައްޔާޒު ވިދާޅުވިއެވެ.


SDFC in mihaathanah 854 faraathakah loan dhookoh faivey\nއެސްޑީއެފްސީން މިހާތަނަށް 854 ފަރާތަކަށް ލޯން ދޫކޮށްފައިވޭ\nއެސްއެމްއީ ޑިވެލޮޕްމެންޓް ފައިނޭންސް ކޯޕަރޭޝަން (އެސްޑީއެފްސީ)ގެ ލޯނު ޕޯޓްފޯލިއޯގެ ތެރެއިން މިހާތަނަށް 854 ފަރާތަކަށް ލޯނު ދޫކޮށްފައިވާކަމަށް އެ ބޭންކުން ބުނެފިއެވެ.\nދައުލަތުގެ މީޑިޔާއަށް މައުލޫމާތު ދެމުން އެސްޑީއެފްސީގެ ޗީފް އޮޕަރޭޓިންގ އޮފިސަރ ނާޒިމް ހަބީބް ވިދާޅުވީ އެސްޑީއެފްސީގެ ލޯނު ޕޯޓްފޯލިއޯގެ ތެރެއިން މިހާތަނަށް 854 ފަރާތަކަށް ލޯނު ދޫކޮށްފައިވާކަމަށާއި މިއީ 1 ބިލިއަނަށްވުރެ ބޮޑު އަދަދެއްގެ ލޯނުކަން އޭނާ ފާހަގަކުރެއްވިއެވެ.\nނާޒިމް ވިދާޅުވީ ފަތުރުވެރިކަމުގެ ދާއިރާއާއި މަސްވެރިކަމުގެ ދާއިރާއިންވެސް އެ ބޭންކުން ގިނަ ލޯނުތަކެއް ދޫކޮށްފައިވާކަމަށެވެ. މީގެ އިތުރުން ކުދި ވިޔަފާރިތަކުގެ ދާއިރާއިން ކެފޭ، ރެސްޓޯރަންޓްތައް އަދި ސެލޫންތަކުންވެސް ގިނަ އަދަދަކަށް އެބޭންކަށް ލޯނަށް އެދި ހުށައަޅާކަމަށްވެސް ވިދާޅުވި އެވެ.\nއެސްޑީއެފްސީ އުފެދުމުގެ އެންމެ މުހިންމެ ބޭނުމަކަށްވެސްވީ މާލީ އެހެން އިދާރާތަކުން ކުދި އަދި މެދު ފަންތީގެ ވިޔަފާރިތަކަށް ލޯނު ލިބުން ދަތިވުމުގެ ސަބަބުން މިފަދަ ވިޔަފާރިތަކަށް ފަހި މާހައުލެއް ގާއިމްކުރުމެވެ.\nކޮވިޑް-19 އާއި ގުޅިގެން ކުދި ފަންތިއާއި މެދު ފަންތީގެ ވިޔަފާރިތަކަށް ލިބުނު މާލީ ގެއްލުމުން އަރައިގަތުމަށްވެސް އެސްޑީއެފްސީން ވަނީ ގިނަ މަސައްކަތްތަކެއްކޮށްފައެވެ. އެގޮތުން ކޮވިޑާއި ގުޅިގެން، ކޮވިޑް ވިޔަފާރި އެހީ ލޯނާއި ވިޔަފާރި ދިރުން ލޯންގެ ނަމުގައި ދެ ލޯނެއްވެސް އެސްޑީއެފްސީން ތައާރަފްކުރިއެވެ. މި ލޯނުތަކުގެ ދަށުން މުޅި ޖުމްލަ 380 މިލިއަން ރުފިޔާގެ ލޯނު އެޕްރޫވްކޮށްފައިވާކަމަށް އެސްޑީއެފްސީން ވިދާޅުވެއެވެ.\nބީއެމްއެލްއަށް ދިގުމުއްދަތަކަށް ހިދުމަތްކޮށްދީފައިވާ މުވައްޒަފުންގެ އަގުވަޒަން ކޮށްފި\nވިޒިޓް މޯލްޑިވްސްގެ ދައުވަތަކަށް މެދުއިރުމަތީގެ ނޫސްވެރިންގެ ޓީމެއް ރާއްޖެއަށް\nނަރުދޫ އާ އިންޖީނު ގޭގެ މަސައްކަތް ނިންމާ ހިދުމަތްދޭން ފަށައިފި


އދ.އޮމަދޫން ގޯތިދޫކުރުމާއި ގުޅޭ\nދިރިއުޅުމަށްޓަކައި ގޯތި ދޫކުރުމާއިގުޅޭ.\nދިރިއުޅުމަށްޓަކައި އދ. އޮމަދޫން 103 ގޯތި ދޫކުރުމަށް ކައުންސިލުން ނިންމަވާފައިވުމާއިއެކު ގޯއްޗަށް އެދި ކުރިމަތިލުމުގެ ފުރުޞަތު މިއަދުން ފެށިގެން ހުޅުވާލައިފީމެވެ.\nވީމާ، ގޯތިހޯދުމަށް ބޭނުންވެލައްވާ ފަރާތްތަކުން މި އިދާރާއަށް ދުރުވެ " އދ.އޮމަދޫ ގޯއްޗަށް އެދޭ ފޯމް 2019 " ނަންގަވާ ފުރުއްވުމަށްފަހު ފޯމުގައި ބަޔާންކުރެވިފައިވާ ލިޔުންތަކާއެކު މި އިދާރާއަށް ހުށައެޅުއްވުން އެދެމެވެ. ރަށުން ބޭރުގައި ހުންނެވުމުގެ ސަބަބުން ފޯމް ނެންގެވުމަށް ވަޑައިގެންނެވެން ނެތްނަމަ، ސިޓީއާއިއެކު މީހަކު ފޮނުވުމުން އެފަރާތަކާއި ޙަވާލުކުރާގޮތަށް ވަނީ ހަމަޖެހިފައެވެ. ފޯމް ދޫކުރުމާއި ބަލައިގަތުން އޮންނާނީ 2019 ފެބްރުއަރީ 11 ން ފެށިގެން 2019 ފެބުރުއަރީ 25 ގެ ނިޔަލަށް ބަންދު ނޫން ކޮންމެ ދުވަހެއްގެ ހެނދުނު 9.00 ން މެންދުރުފަހު 1.00 އަށެވެ. ގޯއްޗަށްއެދި ހުށައަޅުއްވާ ފޯމް ބަލައިގަތުމަށްފަހު ފޯމް ބަލައިގަތްކަން އަނގައިދޭ ސްލިޕެއް ލިބިވަޑައިގަންނަވާނެއެވެ.\nމި އިޢްލާނާއިއެކު " އދ. އޮމަދޫން ދޫކުރަން ހަމަޖެހިފައިވާ ގޯތިތައް އަންގައިދޭ ޗާޓް " އާއި " ގޯއްޗަށްއެދި ހުށައަޅާ މީހުންގައިގާއި ހުންނަންވާ ޝަރުތު 2019 " އާއި އދ. އޮމަދޫން ގޯއްޗަށް އެދިފައިވާ މީހުންނަށް ޕޮއިންޓްދޭ ތާވަލް އަދި ގޯތި ދޫކުރުމުގެ ކަންކަން ގެންދާނޭ ތަރުތީބު މި އިދާރާގެ ނޯޓިސް ބޯޑާއި، ސަރުކާރުގެ ގެޒެޓްގައި ޝާޢިޢު ކުރެވިފައިވާނެއެވެ.\nއަދި ދަންނަވަމެވެ. މި އިޢުލާން ނުކުތުމުން މީގެ ކުރިން ގޯއްޗަށް އެދި މި ކައުންސިލަށް ހުށައަޅާފައިވާ ހުރިހާ ފޯރމެއް ބާޠިލް ވީއެވެ. އަދި ގޯތި ހޯދުމަށް ބޭނުންވެލައްވާ އެއްމެހާ ފަރާތްތަކުން އިޢުލާނުގައިވާ މުއްދަތަށް ފޯރމް ނަގައި ފޯރމްގައި ފުރިހަމަ ކުރަންޖެހޭ މަޢުލޫމާތުތައް ކިޔަން އެނގޭނޭހެން ފުރިހަމަކޮށް މުއްދަތަށް ހުށައެޅުއްވުމަށް ޚާއްޞަ ސަމާލުކަމެއް ދެއްވުމަށްވެސް ޢާއްމުކޮށް އެންގުމަށް އިޢުލާން ކުރީމެވެ.\nމީގެ އިތުރުން ކައިވެޏެއްކޮށް ކައިވެނި ރޫޅި ދަރިންތިބެ ދަރިން ބަލަހައްޓަމުންގެންދާނަމަ ދަރިން ބަލަހައްޓަމުންގެންދާ ފަރާތުން އެކަންއެގޭނެ ޝަރުޢީ ލިއުމެއް ފޯމާއިއެކު ހުށައެޅުންއެދެމެވެ.\n06 ޖުމާދަލްޢާޙިރާ 1440\nއދ. އޮމަދޫ ކައުންސިލްގެ ރައީސް\n5- ގޯއްޗަށް އެދޭ މީހުންނަށް ކޮންމެހެން އެގެންބޭނުންވާ މަޢުލޫމާތުތައް\nގޯތި ދޫކުރުމުގެ ކަންތައް ގެންދާނެތަރުތީބު:\nއެންމެ ފުރަތަމަ ފޯރމްތައް ސާފުކޮށް ޝަރުތުހަމަވާ މީހުން ކަނޑައަޅާނީއެވެ.\nޝަރުތު ހަމަވާމީހުން ކަނޑައަޅާ ނިމުމުން ޕޮއިންޓް ތާވަލުގައިވާގޮތުގެ މަތީން ފޯރމްތަކަށް ޕޮއިންޓް ދެވޭނެއެވެ. މިގޮތުން ގޯއްޗަށް އެދި ކުރިމަތިލާފައިވާ ފަރާތްތަކުގެ އަނބި/ފިރިންގެ މަޢުލޫމާތު ޕޮއިންޓް ދިނުމުގެ ކުރިން ރާއްޖޭގެ ހުރިހާ ރަށަކުންނާއި އަދި އދ.އޮމަދޫ މެޖިސްޓްރޭޓް ކޯރޓުން ސާފު ކުރެވޭނެއެވެ.\nޕޮއިންޓްދީ ނިމުމުން ޕޮއިންޓް ލިބިފައިވާ ޖުމްލަ ޢަދަދަށްބަލާ ގޯއްޗަށް އެދިފައިވާ މީހުން ތަރުތީބު ކުރެވޭނެއެވެ.\nގޯތި ދޫކުރުމަށް ހަމަޖެހިފައިވާ ޢަދަދަށް މީހުން ނެގުމަށްޓަކައި އެންމެ ގިނަ ޕޮއިންޓް ލިބިފައިވާ މީހުން ނަގަމުންގޮސް ޢަދަދު ހަމަކުރެވޭނެއެވެ. ( މިގޮތުން މީހުން ނަގަމުންދާއިރު، އެކަކަށް ގޯތި ލިބުމުގެ ސަބަބުން އޭނާއާއި ޢާއިލީގޮތުން ގުޅިފައިވާ ފަރާތްތަކަށް ޕޮއިންޓް އުނިކޮށް އަދި ޝަރުތެއް އުނިވެއްޖެނަމަ، އެމީހެއްގެ ފޯރމް ބާޠިލްކޮށް އަލުން ލިސްޓް ތަރުތީބު ކުރެވޭނެއެވެ. )\nގޯތި ދޫކުރުމަށް ހަމަޖެހިފައިވާ ޢަދަދަށް މީހުން ހަމަކުރުމުގައި، އެންމެ ފަހުގޯތި ލިބޭމީހާއާއި އެއްވަރަކަށް ޕޮއިންޓް ލިބިފައިވާ މީހުން ތިބިނަމަ އޭގެ ތެރެއިން ގޯތިލިބޭފަރާތްތައް ކަނޑައަޅާނީ އެފަރާތްތަކުގެ މެދުގައި ގުރުއަތު ލައިގެންނެވެ.\nޕޮއިންޓްލިބޭ މިންވަރަށްބަލައި އިސްކަންދޭ ތަރުތީބުން ގޯތިލިބޭ މީހުންގެ ލިސްޓަށް ދެމަފިރިން ހޮވިއްޖެނަމަ ގޯތިލިބޭނީ ޕޮއިންޓްގެ ގޮތުން އެންމެމަތީ މީހަކަށެވެ. އަދި ޕޮއިންޓް ލިބިފައިވަނީ އެއްވަރަކަށް ކަމުގައިވާނަމަ އެދެމަފިރިންގެ އެއްމެދު ގޯއްޗެއްގެ ގޮތުގައި އެއްގޯތި ދޫކުރެވިދާނެއެވެ. ނުވަތަ ދެފަރާތުން އެއްބަސްވާނަމަ އެއްފަރާތަށް ގޯތި ދޫކުރެވިދާނެއެވެ. ނުވަތަ ދެގޮތުންކުރެ ގޮތެއް އެއްބަސްނުވެވިއްޖެނަމަ އެދެމަފިރިންގެ ތެރެއިން ގޯތިލިބޭފަރާތް ކަނޑައަޅާނީ އެދެމަފިރިންގެ ދެމެދުގައި ގުރުއަތު ލައިގެންނެވެ.\nގޯތި ދޫކުރަން އޮތް ޢަދަދަށް ގޯތި ދޫކޮށް ނިމުމުން އެފަރާތަކަށް ލިބެ ބިން ކަނޑައެޅުމަށްޓަކައި އިތުރު ގުރުއަތެއް ގޯތި ލިބޭކަމަށް ހޮވުނު އެންމެންގެ މެދުގައި ނަގަންވާނެއެވެ. އެގުރުއަތު ނެގުމުގެ ކުރިން ދޫކުރެވޭ ގޯތިތަކާއި އެގޯތިތައް ވަކިވަކިން އެގޭނެހެން އެސަރަޙައްދުގެ ބިނާވެށި ޕްލޭން ޢާންމުކޮށް އިޢުލާން ކުރެވޭނެއެވެ.\nމި ފޯރމްގައި ޙަޤީޤަތާއި ޙިލާފު އެއްވެސް މަޢުލޫމާތެއް ދީފައިވާނަމަ ފޯމު ބާޠިލް ކުރެވޭނެއެވެ. އެފަދަ ސަބަބަކާހުރެ ފޯމު ބާޠިލްކުރަން ޖެހޭނަމަ ބާޠިލްކުރަން ޖެހުނު ސަބަބު ބަޔާންކޮށް ލިޔުމަކުން އެކަން ފޯރމު ހުށައެޅިފަރާތަށް އެންގޭނެއެވެ.\nއެއްވެސް ފަރާތަކަށް ގޯތި ލިބިފައިވަނިކޮށް، ގޯތިދޫކުރެވިފައިވަނީ ފޯރމުގައި ހިމަނާފައިވާ ނުބައި މަޢުލޫމާތެއްގެ މައްޗަށް ބިނާކޮށް ދެވިފައިވާ ޕޮއިންޓެއްގެ މައްޗަށްކަމަށް ސާބިތުވެއްޖެނަމަ ބަދަލު ދިނުމަކާނުލައި އެގޯތި އެފަރާތެއްގެ ކިބައިން ވަކިކުރެވޭނެއެވެ.\nގޯއްޗަށްއެދިފައިވާ މީހުންގެ ފޯރމުތަކުގައިވާ މަޢުލޫމާތުތައް ޗެކްކޮށް ޝަރުތުހަމަވާ މީހުންނަށް ޕޮއިންޓްދީ ޕޮއިންޓްލިބޭ މީހުން ކަނޑައަޅާނީ ޕޮއިންޓް ދިނުމަށް ކަނޑައަޅާފައިވާ ކޮމިޓީންނެވެ.\nފޯރމު ހުށައަޅާފަރާތުގެ ރަށްވެހިކަން، ޢުމުރު، ދަރިން ތިބިވަރު، ކައިވެނީގެ ހާލަތު، ކައިވެނީގެ މުއްދަތު އަދި އެހެނިހެން ބައިތަކަށް މާކްސް ދިނުމުގައި ބަލާނީ ފޯރމު ހުށައެޅުމަށް ކަނޑައެޅިފައިވާ އެންމެފަހު ތާރީޙުގެ ޙާލަތަށެވެ.\nފޯރމު ހުށައެޅުމަށް ކަނޑައެޅިފައިވާ އެންމެފަހު ތާރީޙްގެ ފަހުންވެސް ތިރީގައިވާ ޙާލަތަށް ބަދަލެއް އައިސްފައި ވާނަމަ ޕޮއިންޓް ދިނުމުގައި އަދި ގޯތިދިނުމުގައި އެހާލަތަކަށް ރިއާޔަތްކުރެވޭނެއެވެ. އަދި މިއިން ކަމަކާގުޅިގެން ފޯރމު ހުށައަޅާ މީހާގައި ހުންނަންވާ ޝަރުތެއް އުނިވެއްޖެނަމަ އެމީހެއްގެ ފޯރމް ބާޠިލް ވާނެއެވެ.\nހ. ފޯރމު ހުށައަޅާފައިވާ މީހާ ނިޔާވުން.\nށ. ހިބައިން، ވަސިއްޔަތުން، ތަރިކައިން ނުވަތަ އެނޫންވެސް ގޮތަކުން ގޯއްޗެއް ނުވަތަ ފްލެޓެއް ނުވަތަ ބިމެއް ލިބުން.\nނ. ދިވެހިރައްޔިތަކު ކަމުން ވަކިވުން.\nއދ.އޮމަދޫއިން ގޯއްޗަށް އެދޭ މީހުންގައި ހުންނަންވާނެ ޝަރުޠުތައް 2019\n1.ދިވެހި ރައްޔިތަތު ކަމުގައިވުން.\n2.ޢުމުރުން 21 އަހަރު ވެފައިވާ މީހަކަށްވުން .\n3.ބަންޑާރަ ގޯއްޗެއް ނުވަތަ އަމިއްލަ ގޯއްޗެއް އެމީހެއްގެ ނަމުގައި ރަޖިސްޓަރީވެފައި ނެތުން .\n4.އަމިއްލަ ނުވަތަ ބަންޑާރަ ގޯއްޗެއްގައިވާ ނުއުފުލޭ މުދަލުން ލިބިގެން އެފަދަ ގޯއްޗަކުން 600 އަކަފޫޓަށްވުރެ ބޮޑު ބައެއް ލިބިފައިނެތުން ، ނުވަތަ ލިބިފައިވާ މިފަދަ ބަޔެއް މި ގަވާއިދާ އެއްގޮތްވާ ގޮތުގެ މަތިން ދޫކޮށްލުން.\n5.ސަރުކާރުންހަދާފައިވާ އިމާރާތެއްގެ ފުލެޓެއް އެމީހެއްގެ ނަމުގައި ރަޖިސްޓަރީވެފައި ނެތުން ، އަދި މިފަދަ ތަނެއް އަމިއްލަ ނަމުގައި އޮވެ، މިތަން ދޫކޮށްލާ ނުވަތަ ވިއްކާފައިވާތާ2އަހަރު ދުވަހަށް ވުރެ ގިނަ ދުވަސް ވެފައިވުން.\n6. އެއްމެދު އިމާރާތެއްގެ ފުލެޓެއް އެމީހެއްގެ ނަމުގައި ރަޖިސްޓަރީވެފައި ނެތުން ނުވަތަ މިފަދަ ތަނެއް އަމިއްލަ ނަމުގައި އޮވެ، މިތަން ދޫކޮށްލާ ނުވަތަ ވިއްކާފައިވާތާ2އަހަރު ދުވަހަށް ވުރެ ގިނަ ދުވަސް ވެފައިވުން.\n7.ގޯއްޗަށް އެދިފައިވާ މީހުންގެ ބެލުމުގެ ދަށުގައިވާ އުފަންދަރިންނާއި ، އެމީހަކަށް ޝަރުޢީގޮތުން ބަލަން ޖެހިފައިވާ މީހުންގެ ޢަދަދާއި ، ގޯއްޗަށް އެދިފައިވާ މީހާޢާއި އެމީހާގެ ބެލުމުގެ ދަށުގައިވާ މީހުންގެ ބިމުގެ ތަނަވަސްކަމާއި ، ގޯއްޗަށް އެދިފައިވާ މީހާއަށް ކުރިން ގޯއްޗެއްލިބި ، ނުވަތަ އޮވެ ، އެ ގޯއްޗަކާއިމެދު އަމަލުކޮށްފައިވާ ގޮތުގެމައްޗަށް ރިޢާޔަތްކޮށް ، އަދި ގޯއްޗަށް އެދިފައިވަނީ ދެމަފިރިން ކަމުގައިވާނަމަ ދެމަފިރިންނަށް ދެގޯތިނުނެގޭނެ ގޮތެއް ބަލާ ، އެމީހަކީ ، ގޯއްޗަކަށް ބޭނުންވެފައިވާ މީހެއްކަމަށް މިކައުންސިލުން ގޯތި ދިނުމަށް ކަނޑައަޅާ ކޮމެޓީއަށް ފެނުން.\nސުންގަޑި: 25 ފެބުރުވަރީ 2019 0000


Raajjeyn booking hahdhaafaivaa fathuruveringe booking faskohdhenee - vNews.mv\nރާއްޖެއިން ބުކިން ހައްދާފައިވާ ފަތުރުވެރިންގެ ބުކިން އެހެން ތާރީހަކަށް ފަސްކޮށްދޭން ފަށައިފި\nޠާހިރާ އަޒްހާރު Male' | 07 February 2020, 18:38\nމިދުވަސްވަރު ދުނިޔޭގެ އެކި ކަންކޮޅުތަކުގައި ފެތުރެމުންދާ ކޮރޯނާ ވައިރަސް ގެ ސަބަބުން، ރާއްޖެ އަންނަން ބުކިން ހައްދާ ފަތުރުވެރިންގެ ބުކިން ކެންސަލް ނުކޮށް، އެހެން ތާރީހަކަށް ފަސްކޮށްދިނުމުގެ މަސައްކަތް ސަރުކާރުން ފަށައިފި އެވެ.\nރައީސް އޮފީހުގައި ބޭއްވި ނޫސްވެިންގެ ބައްދަލުވުމެއްގައި ވާހަކަދައްކަވަމުން ޓުއަރިޒަމް މިނިސްޓަރ އަލީ ވަހީދު ވިދާޅުވީ، މިދުވަސްވަރު ރާއްޖެ އައުމަށް ފަތުރުވެރިން ހައްދާ ބުކިން، އިތުރު ފީއަކާއި ނުލައި ފަސްކޮށްދެމުންދާކަމަށެވެ.\nމިނިސްޓަރ އަލީ ވަހީދު ވިދާޅުވީ އެއާލައިން ތަކުންނާއި، ރިސޯޓް ތަކުންވެސް އެއްވެސް އިތުރު އަގަކާ ނުލައި، ފަތުރުވެރިންނަށް އެމީހުންގެ ބުކިންގެ ތާރީހު ބަދަލު ކޮށްދެމުންދާ ކަމަށެވެ. އަލީ ވަހީދު ވިދާޅުވީ، ކުރިއަށް އޮތްތަނުގައި ލިބިދާނެ ގެއްލުމަކުން އަރައިގަންނަން މަސައްކަތްކުރާއިރު، ބުކިން ފަސްކޮށްދިނުމުން އެ ސިނާއަތަށް ބޮޑު ފައިދާއެއް ކުރާނެ ކަމަށެވެ.\nއަޅުގަނޑަށް ޔަގީންކަމާއެކު ދަންނަވަން ކެރިދާނެ މިދުވަސްވަރު ރާއްޖޭގައި ބުކިން ހައްދާފައިތިބި ފަތުރުވެރިންނަށް އަޅުގަންޑުމެންގެ އިންޑަސްޓްރީގެ ރިސޯޓްތަކުންވެސް އަދި އެއާލައިންތަކުން އެމީހުންނަށް އެ ބުކިން އިން އިތުރަށް ޗާޖު ނުކޮށް އެހެން ޑޭޓަކަށް މޫވް ކޮށްދިނުމުގެ މަސައްކަތްތައްވެސް މިދަނީ ކޮށްދެމުން. އަޅުގަނޑުމެން ދެކޭ ގޮތުގައި އެއީ ގައުމެއްގެ ގޮތުގައި އަދި ޑެސްޓިނޭޝަނެއްގެ ގޮތުގައި ދިވެހިރާއްޖޭގެ މުޅި އިންޑަސްޓްރީން ގުޅިގެން ކުރެވޭ ވަރަށް ރަނގަޅު ކަމަކަށް ވެގެންދާނެ.\nމިދިޔަ އަހަރުގެ ފަހު ކޮޅު ޗައިނާ އިން ފެނުނު ކޮރޯނާ ވައިރަސް ދަނީ ދުނިޔޭގެ އެކި ކަންކޮޅުތަކަށް ފެތުރެމުން ނެވެ.\nމި ވައިރަސް ފެތުރުނަ ނުދިނުމަށް އެއް ގައުމުން އަނެއް ގައުމަށް ކުރާ ދަތުރުތައް މަޑުޖައްސާލަމުންދާއިރު، މި ވައިރަސް ދިވެހިރާއްޖެ އާއި ހަމައަށް އަޔަނުދިނުމަށް ދިވެހި ސަރުކާރުން ވަނީ ފިޔަވަޅުތަކެއް އަޅާފަ އެވެ.\nއެގޮތުން މި ވައިރަސް އެންމެ ބޮޑަށް ފެތުރިފައިވާ ޗައިނާއިން ރާއްޖެއަށް އަންނަ ޑައިރެކްޓް ފްލައިޓްތައް ކެންސަލްކޮށް، އަދި ޗައިނާގެ މެއިންލޭންޑުން އެއްވެސް މީހަކަށް ރާއްޖެ އެތެރެ ނުވެވޭގޮތަށް ނިންމައި ސަރުކާރުން ވަނީ ޓްރެވަލް އެޑްވައިޒަރީ އެއް ނެރެފައެވެ.\nމީގެ އިތުރަށް ދުނިޔޭގެ އެކި ކަންކޮޅުތަކުން ރާއްޖެ އައުމަށް ބުކިން ހެއްދުމަށް ފަހު ގިނަ ފަތުރުވެރިންތަކެއް ވަނީ ބުކިން ކެންސަލް ކޮށްފައެވެ. ސަރުކާރުން ބުނާގޮތުގައި މިހާތަނަށް 13،000 އަށްވުރެ ގިނަ ބުކިން ވަނީ ކެންސަލްކޮށްފަ އެވެ.\nއޭގެ ސަބަބުން ރާއްޖޭގެ އިގްތިސޯދަށް ބޮޑު ލޮޅުމެއް އަންނާނެ ކަމަށް ބެލެވޭއިރު، އިގުތިސޯދީ ވަޅުގަނޑުން އަރައިގަތުމަށް ހަރުދަނާ ފިޔަވަޅުތަކެއް އަޅަމުންދާނެ ކަމަށް ސަރުކާރުން ވަނީ ހާމަކޮށްފައެވެ. އެގޮތުން އެޅި އެެއް ފިޔަވަޅަކީ ބުކިން ކެންސަލް ނުކޮށް، އެހެން ތާރީހަކަށް ފަސްކޮށްދިނުމުގެ މަސައްކަތް ކަން ފާހަގަކޮށްލެވެ އެވެ\nއަލީ ވަހީދު ވިޔަފާރި ރާއްޖެ ރިޕޯޓް ޓޫރިޒަމް\nސަރުކާރުން ކުރާ ކަމެއް ނޫން. ޢާއްމު ގޮތެއްގައި ބުކިންގ ޑޮޓް ކޮމް އަދި އަގޯޑާ އިން ހަދާ ބުކިންގ ހޮޓަލަށް ޗެކިން ކުރުމުގެ 24 ގަޑި އިރު ކުރިން އެއްވެސް ފީއަކާއި ނުލައި ކެންސަލް ކުރެވޭނެ. މިކަން ވެސް އޮޅުވާކަން ތި މަސައްކަތް ކުރައްވަނީ.


”ކޯވިޑް-19“ އާ ގުޅޭ ގޮތުން، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދިވެހި ޤައުމާ މުޚާޠަބު ކުރައްވައި ދެއްކެވި ވާހަކަފުޅު - The President's Office\n20 މޭ 2020، ރިފަރެންސް: SA/RIMS/2020/20\nރާއްޖޭގައި ކޯވިޑް-19 ފެތުރެން ފެށިފަހުން، މިއަދުގެ ނިޔަލަށް މިވަނީ އެއްމަހާއި5ދުވަސް ފާއިތުވެފައި. މުޖުތަމަޢުގައި މިބަލި ފެތުރެން ފެށުމާއެކު، ބަލި ޖެހިފައިވާ މީހުންނާއި އެމީހުންނާ ކޮންޓެކްޓްވި މީހުން ކޮންމެ ދުވަހަކު ދެނެގަނެ، އެމީހުންނަށް ފަރުވާ ދިނުމާއި ކަރަންޓީނު ކުރުމުގެ މަސައްކަތް ވަރަށް ބޮޑަށް ހަރުދަނާ ކުރެވިއްޖެ.\nމި ބަލި މާލޭގައި ފެތުރެން ފެށިފަހުން، މިއަދުގެ މިހާތަނަށް 1186 މީހަކަށް މި ބަލި ޖެހިފައިވާކަން ކަށަވަރުވެއްޖެ. އެއީ 420 ދިވެހިންނާއި 766 ބިދޭސީން. އަދި އޭގެތެރެއިން މިހާތަނަށް 91 މީހަކަށްވަނީ މާތްﷲގެ ހެޔޮ ރަޙްމަތްފުޅުން ޝިފާ ލިބި، ބަލިން ފަސޭހަވެފައި. އަދި މި ބަލީގައި ދުނިޔެ ދޫކުރެއްވި4ބޭފުޅުންނަށް ހެޔޮ ރަޙްމަތް ލެއްވުން އެދި ދުޢާ ކުރަން.\nރާއްޖޭގައި މި ބަލި ފެތުރޭ ގޮތުގެ ތަފާސް ހިސާބުތަކަށް ބަލާއިރު، މަހެއްހާ ދުވަހުގެ ތެރޭގައި، ހާހެއްހާ މީހުންނަށް މި ބަލި ޖެހިއްޖެ. ނަމަވެސް މި މުއްދަތުގެ ތެރޭގައި ބަލި ފެތުރިގެންދާނެކަމަށް، ކުރިން އަންދާޒާކުރި މިންވަރަށް ބަލި ނުފެތުރުމަކީ، މާތްﷲގެ ވާގިފުޅާއެކު، އަޅުގަނޑުމެން އެޅި ފިޔަވަޅުތަކުގެ ނަތީޖާ.\nއޭގެ ސަބަބަކީ، ޞިއްޙީ ޚިދުމަތްތެރިންގެ ލަފަޔާ އެއްގޮތަށް، މާލެ ސަރަޙައްދު ފުރަބަންދުކޮށް، ޢާންމު ޙަރަކާތްތަކާއި ދަތުރުފަތުރުތައް ހުއްޓުމަކަށް ގެނައުމާއެކު، ރައްޔިތުން އެކަންކަމަށް އިޖާބަދީ ކެތްތެރިކަމާއެކު އެއްބާރުލުން ދެއްވުން.\nމާލެ ތެރޭގައި މި ބަލި ފެތުރެން ފެށި ދުވަސްވަރު، ބައްޔަށް ޕޮޒިޓިވްވާ ކޮންމެ މީހެއްގެ ކޮންޓެކްޓުންގެ ގޮތުގައި އެވްރެޖްކޮށް 36 މީހުން ފާހަގަކުރެވުނު. ނަމަވެސް މިހާރު މި ބައްޔަށް ޕޮޒިޓިވްވާ ކޮންމެ ދިވެއްސެއްގެ ކޮންޓެކްޓުންގެ ގޮތުގައި އެވްރެޖް ގޮތެއްގައި ފާހަގަކުރެވެނީ7މީހުން.\nއެހެންކަމުން، ފުރަބަންދުގެ ދަތިތަކާއި އުނދަގޫތައް ތަޙައްމަލްކުރައްވައި، މި ބަލި ކޮންޓްރޯލް ކުރުމުގައި ރައްޔިތުން ދެއްވަމުން ގެންދަވާ އެހީތެރިކަމާއި އެއްބާރުލެއްވުން، އަޅުގަނޑު ފާހަގަކުރަން. އަޅުގަނޑަށް އެނގޭ، އެންމެ ދެ ތިން ދުވަހަށް މާލެ އައިސް، ނުވަތަ ތުއްތު ދަރިފުޅު ރަށުގައި ބަހައްޓާފައި ބޭހަށް މާލެ އައިސް، އެތައް ދުވަހެއް ވަންދެންވެސް މާލޭގައި މީހުން އެބަ ތިބިކަން.\nރިޒޯޓު މުވައްޒަފުން ކަރަންޓީން ނިމި، އެނބުރި ރަށަށް ދިޔުމަށްޓަކައި މާލެއިން ފުރަން އުޅެނިކޮށް، އަނެއްކާ މާލޭގައި ބަންދުވި ކިތަންމެ ބަޔަކު އެބަތިބި. ބޭސްފަރުވާއަށް ރާއްޖެއިން ބޭރަށް ފުރުމުގެ ހުރިހާ ކަމެއް ހަމަޖެހިފައި ތިބި ކިތަންމެ ބަޔަކުވެސް ނުފުރިފައި އެބަތިބި.\nހަމައެފަދައިން ރާއްޖެއިން ބޭރުގައި ތިބި ކިތަންމެ ދިވެހިންނެއް ރާއްޖެ ނާދެވިފައި އެބަތިބި. މިފަދަ ޙާލަތްތަކުގައި ތަޙައްމަލް ކުރައްވާ ކެތްތެރިކަމަށްޓަކައި، އަޅުގަނޑުގެ ހިތުގެ އިޚްލާޞްތެރިކަމާއެކު ތިޔަ ހުރިހާ ބޭފުޅުންނަށްވެސް ޝުކުރު ދަންނަވަން.\n"ކޯވިޑް-19" އާ ދެކޮޅަށް އެޅި ފިޔަވަޅުތަކުގެ ސަބަބުން، ރައްޔިތުންގެ ދިރިއުޅުމަށް ކުރާ ނޭދެވޭ އަސަރު ވީހާވެސް ކުޑަކުރުމަށް ސަރުކާރުގެ ސިޔާސަތުތަކަށް ބޮޑެތި ބަދަލުތަކެއް ގެނެވިއްޖެ. އޭގެތެރޭގައި މި ބައްޔާ ސީދާ ގުޅުން ނެތް ކިތަންމެ ކަމަކަށް، ސަރުކާރުން މިހާރުވަނީ ޚާއްޞަ ސަމާލުކަމެއް ދޭންޖެހިފައި.\nމަސްތުވާތަކެތީގެ ޝިކާރައަކަށް ވެފައިވާ މީހުންގެ ތެރެއިން، ހާލުގައި ޖެހިފައިވާ ކިތަންމެ ބަޔަކަށް ސަރުކާރުން އެހީތެރިވަމުން އެބަ ގެންދަން. މީގެ އިތުރުން، ފޯރުންތެރިކަން ނެތް ޢާއިލާތަކާއި، ދޮށީ ޢުމުރުގެ މީހުންގެ އިތުރުން، ހާލުގައި ޖެހިފައި ތިބި މީހުންނަށް، އެހީތެރިކަން އެބަ ފޯރުކޮށްދެވޭ. އޭގެތެރޭގައި ދިވެހިންނާއި ބިދޭސީންވެސް ހިމެނޭ.\nއެފަދަ މީހުންނަށް ވަގުތީ ބޯހިޔާވަހިކަން ހަމަޖައްސައިދީ، ކެއިންބުއިމުގެ އިންތިޒާމުތައްވެސް ވަނީ ހަމަޖައްސައިދީފައި. މިޙާލަތުގެ ސަބަބުން، އެކި ގޮތްގޮތުން އަސަރު ކޮށްފައިވާ މީހުންނަށް، ނަފްސާނީ އަދި އިޖުތިމާޢީ އެހީތެރިކަން ފޯރުކޮށްދިނުމުގެ މަސައްކަތްވެސް އަންނަނީ ކުރަމުން.\nފުރަބަންދުގެ ސަބަބުން މާލޭގައި ބަންދުވެފައި ތިބި މީހުންގެ ތެރެއިން، ކޮންމެހެން ރަށަށް ދާންޖެހޭކަމަށް ފާހަގަކުރެވެނު 1800 މީހުންގެ ތެރެއިން 1078 މީހަކު ރަށްރަށަށް ގެންދިޔުމަށްޓަކައި ކަރަންޓީނަށް ފޮނުވިއްޖެ. އަދި ބާކީތިބި މީހުން، މި މަހުގެ 24ގެ ނިޔަލަށް ކަރަންޓީނަށް ފޮނުވޭނެ. އަދި އިއްޔެގެ ނިޔަލަށް 3016 މީހަކު މާލެއަށް އައުމަށް ހުއްދަ ދެވިއްޖެ.\nމާލެއިން ރަށްރަށަށްދާ މީހުން، ވަކި މުއްދަތަކަށް ކަރަންޓީނުގައި ބައިތިއްބަން މިޖެހެނީ، ރަށްރަށުގައި މިބަލި ފެތުރުމުގެ ފުރުޞަތު ހަނިކުރުމަށް. މާލޭގައި މި ބަލި ފެތުރިފައިވާތީ، މާލެއިން ރަށްރަށަށްދާ މީހުން، އެމީހެއްގެ ރަށުގައި ކަރަންޓީނު ކުރުމަކީ ރައްކާތެރި ކަމެއް ނޫން. އެއީ، އެ ރަށްރަށުންވެސް ބޭނުންވާ ގޮތެއް ނޫން.\nއަޅުގަނޑުމެންނަށް ކުރެވޭ ކިތަންމެ ކުޑަ ކަމެއްގެ ސަބަބުންވިޔަސް، އެއްވެސް ރަށެއްގައި މި ބަލި ފެތުރެން ފަށައިފިނަމަ، އެ ރަށެއްގައި މި ބައްޔާ ދެކޮޅަށް ކުރަންޖެހޭ މަސައްކަތް މާ ބުރަވާނެ. އެރަށެއްގައި އަޅަންޖެހޭ ފިޔަވަޅުތަކުގެ ސަބަބުން، އެ ރަށެއްގެ ރައްޔިތުންނަށް، މާގިނަ އުނދަގޫތަކާ ކުރިމަތިލާން ޖެހޭނެ.\nއަޅުގަނޑު ގަބޫލުކުރާގޮތުގައި، ރައްޔިތުންނަށް ދަތިވާ މިފަދަ ކޮންމެ ވަގުތެއްގައި އެހީތެރިވުމަކީ، ސަރުކާރުގެ އެންމެ އިސް ވާޖިބު. ދައުލަތުގެ ކެރިފޯރުންތެރިކަން ހުރި މިންވަރަކުން، މާތްﷲގެ ވާގިފުޅާއެކު، އަޅުގަނޑުމެންނަށް ވީ އެންމެ ރަނގަޅަކަށް މިކަމުގައި އެހީތެރިވެދޭނަން.\nވިޔަފާރިތަކަށާއި، އެކި ކަންކަމަށް، އަމިއްލަ މީހުން ބޭންކުތަކުން ނަގާފައިވާ ލޯނުތައް އަނބުރާ ދެއްކުން6މަސްދުވަހަށް ފަސްކުރުމުގެ ޕްރޮގްރާމްގައި، އެޗް.ޑީ.އެފް.ސީ. އާއި އެމް.އެފް.އެލް.ސީ އަދި އެސްޑީ.އެފް.ސީ އާއި، ރާއްޖޭގައި ހިންގާ 8 ބޭންކުން މިހާރު ވަނީ ބައިވެރިވެފައި. މި ދެންނެވި ތަންތަނުން ނަގާފައިވާ ލޯނުތަކުގެ ތެރެއިން މިހާތަނަށް 15000 އަށްވުރެ ގިނަ ލޯނުގެ މުއްދަތު ވަނީ ފަސްކޮށްދީފައި. އޭގެތެރެއިން 83 އިންސައްތަ ލޯނަކީ، އާދެ، 13199 ލޯނަކީ ބީ.އެމް.އެލް އިން ދޫކޮށްފައިވާ ލޯނުތައް.\nބީ.އެމް.އެލް މެދުވެރިކޮށް ސަރުކާރުން ދޫކުރާ ލޯނު ހޯދުމަށް ރިޒޯޓުތަކާއި އަމިއްލަ ވިޔަފާރިތަކުން ލިބިފައިވާ ހުށަހެޅުންތަކުގެ ތެރެއިން 157 ހުށަހެޅުމަކަށް ލޯނު ދޫކުރުމަށް ނިންމައި، އޭގެތެރެއިން 98 ވިޔަފާރިއަކަށް މިހާރު ވަނީ ލޯނު ދޫކޮށްފައި.\nކުދި ވިޔަފާރިތަކަށާއި، އަމިއްލަ މަސައްކަތްކުރާ މީހުންނަށް، އެސް.ޑީ.އެފް.ސީ މެދުވެރިކޮށް ސަރުކާރުން ދޫކުރާ ލޯނު ހޯދުމަށް ލިބުނު ހުށަހެޅުންތަކުގެ ތެރެއިން، 396 ވިޔަފާރިއަކަށާއި، އަމިއްލަ މަސައްކަތްކުރާ 134 މީހަކަށް، (ޖުމްލަ 530 ފަރާތަކަށް) ލޯނު ދޫކުރުމުގެ މަސައްކަތް މިހާރު ކުރިއަށް އެބަދޭ.\nކޯވިޑް-19ގެ ސަބަބުން ވަޒީފާ ގެއްލިފައިވާ މީހުންނަށްވެސް، ވަގުތީ އެހީތެރިކަމެއް ފޯރުކޮށްދިނުމަށް، ޚާއްޞަ ޕެކޭޖެއް ކަނޑައެޅިފައި އެބައޮތް. އެފަދަ މީހުން ދެނެގަނެ، އެއިން ކޮންމެ މީހަކަށް، މަހެއްގެ މައްޗަށް 5000 ރުފިޔާގެ ރޭޓުން މިހާރު އަންނަނީ އެލަވަންސް ދޫކުރަމުން.\nމިއީ މުޅި ދުނިޔެ ހުއްޓުމަކަށް އައިސްފައިވާ ވަގުތެއް. ވަރަށް މަދުން ނޫނީ، ކުރިމަތިވެފައި ނެތް ޙާލަތެއް. މިފަދަ ޙާލަތްތަކުގައި، ކުރިމަގަށް ރަނގަޅުކުރެވިދާނެ ވަރަށް ގިނަ ކަންތައް އެބަހުރި. އެހެންކަމުން، އަޅުގަނޑުމެންގެ އިޤްތިޞާދު އަލުން ފަށައިގަންނައިރު، އާ ވިސްނުން ގެންގުޅުމަކީ މުހިންމު ކަމެއް.\nނުރަނގަޅު އެތައް ކަމެއްވެސް ހިނގަމުން އެބަދޭ. މިއީ އެކަންކަން އިޞްލާޙުކުރުމަށް ލިބޭ ފުރުޞަތެއް ކަމުގައި ދެކި، މިއީ ތިމާވެށްޓާ ރަޙްމަތްތެރި ގޮތަކަށް ދިރިއުޅުން ބައްޓަންކުރުމާއި، ބިދޭސީ މަސައްކަތްތެރިންގެ ދިރިއުޅުމުގެ ޙާލަތު ރަނގަޅު ކުރުމަށް އިސްނަގަން ވަރަށް އެކަށޭނަ ވަގުތެއް. ޢާންމު ޞިއްޙަތަށް ފަރުވާތެރިވެ، މުޅި އިޤްތިޞާދު އާރާސްތު ކުރުމަށާއި، ފަހަށް ރައްކާކުރުމުގެ އާދައަށް އަހުލުވެރިވުމަށް ލިބޭ ވަރަށް މުހިންމު ވަގުތުކޮޅެއް.\nމާތްﷲގެ ރަޙްމަތްފުޅާއެކު، މިދަތިކަމުން އަރައިގަނެ، ފަތުރުވެރިކަން އަލުން ފެށިގެންދާއިރު، ރިޒޯޓްތަކަށްވެސް ލުއިފަސޭހަ ގޮތްތަކެއް ހޯދައިދޭންޖެހޭ ކަމަށް އަޅުގަނޑު ދެކެން. އެގޮތުން ސަރުކާރުން މިހާރު ނިންމާފައިވަނީ، ރިޒޯޓްތަކުގެ މި އަހަރުގެ ފަހު6މަސްދުވަހުގެ، ބިމު ކުލި ދައްކަންޖެހޭ މުއްދަތު ފަސްކޮށްދިނުމަށް. އަދި އޭގެއިތުރުން ދަނޑުވެރިކަމަށް ދޫކޮށްފައި ހުރި ރަށްތަކުގެވެސް، ކުރިއަށް އޮތް6މަހުގެ ބިމު ކުލި، ދައްކަންޖެހޭ މުއްދަތު ފަސްކޮށްދިނުމަށް ސަރުކާރުން މިހާރު ވާނީ ނިންމާފައި. އަދި މިނިސްޓްރީ އޮފް ފިނޭންސުން ކުއްޔަށް ދީފައި ހުރި އެހެން ބިންތަކުގެ ކުލިވެސް6މަސް ދުވަހަށް ފަސްކޮށްދިނުމަށް މިހާރުވާނީ ނިންމާފައި.\nމި ބަލިން ރައްކާތެރިވުމަށް މަސައްކަތްކުރާއިރު، މި ބައްޔަށްފަހުގައި ޢާންމު ދިރިއުޅުމަށް އެނބުރި ދިޔުމަށްވެސް އަޅުގަނޑުމެން ތައްޔާރުވާންޖެހޭނެ. މިހާރު ކުރިމަތިވެފައިވާ އިޤްތިޞާދީ އަދި އިޖުތިމާޢީ ދަތިތަކުން އަރައިގަތުމަށް އުފެއްދި ޤައުމީ ޓާސްކް ފޯހުގެ މަސައްކަތް މިހާރު އެބަ ކުރިއަށްދޭ.\nކޯވިޑް-19 ފެތުރުނަނުދިނުމަށް އަޅާފައިވާ ފިޔަވަޅުތަކާމެދު، ހިތްހަމަނުޖެހޭ ބަޔަކުވެސް ތިބެދާނެ. ނަމަވެސް އެ ފިޔަވަޅުތައް އަޅަންޖެހުނީ، އެންމެންގެ ރައްކާތެރިކަމަށްޓަކައި. ދުނިޔޭގެ ބައެއް އެހެން ޤައުމުތަކަށް މި ބަލި އެތެރެވިތާ ކުރީކޮޅު އެފަދަ ފިޔަވަޅުތައް ނޭޅުމުގެ ސަބަބުން، މިހާރު އެ ޤައުމުތައް އުފުލަމުންދާ އުނދަގޫތައް އަޅުގަނޑުމެން އެންމެނަށްވެސް އެބަ ފެނޭ.\nރާއްޖޭގައި ކޯވިޑް-19 ފެތުރެން ފެށިތާ އެންމެ ދޮޅު މަސްވެސް ނުވަނީސް، މިކަމުން އަރައިގަތުމުގެ ވާހަކަ، މާތް ﷲގެ ވާގިފުޅާއެކު މި ދެކެވެނީ، ދުރާލައި މި ފިޔަވަޅުތައް އެޅުމުގެ ސަބަބުން. އެހެން ނޫންނަމަ، އަޅުގަނޑުމެންވެސް މިއަދު ތަޖުރިބާކުރަމުން ދާނީ، ޞިއްޙީ ތަޖުރިބާކާރުން އަންދާޒާ ކުރެއްވި އެންމެ ނުރައްކާތެރި ޙާލަތު.\nޞިއްޙީ ޚިދުމަތްތެރިންގެ ލަފަޔާ އެއްގޮތަށް، މިހާރު އަޅާފައިވާ ފިޔަވަޅުތައް، ރައްޔިތުންގެ އެއްބާރުލުމާއެކު، ރަނގަޅަށް ތަންފީޒުވަމުން ދާނަމަ، މާލެ ސަރަޙައްދުގައި އޮތް ފުރަބަންދުގެ މުއްދަތު ހަމަވުމުން، ލުއިތަކެއް ދިނުމަށް މި އަންނަނީ ތައްޔާރުވަމުން.\nމާލެ ސަރަޙައްދުން ފުރަބަންދުގެ ޙާލަތަށް ލުޔެއްދޭއިރު، އެކަން ކުރާނީ ފިޔަވަހިތަކަކަށް ބަހާލައިގެން. މިގޮތުން ފުރަތަމަ ކަމަކީ، ގެއިން ބޭރަށް ނުކުމެ އުޅުމަށް ލުއިތަކެއް ދިނުމާއި، މިހާރަށްވުރެ ފަސޭހަ އިންތިޒާމަކުން ޢާންމު ވިޔަފާރިތަކަށް ފުރުޞަތު ހުޅުވާލުން. އަދި އެހެން ފިޔަވަހިތަކުގައި މީހުން އެއްވެ އުޅުމުގެ ކަންކަމަށް ލުއިތަކެއް ދެވޭނެ.\nއެގޮތުން، މިސްކިތްތައް ހުޅުވާލައި، ހޮޓާތަކާއި ކެފޭތައް ހުޅުވުމަށާއި، ސްކޫލްތަކުގެ ކިޔަވައިދިނުން ފެށުމަށްވެސް، ވަކި އިންތިޒާމުތަކެއްގެ ދަށުން ހުއްދަ ދެވޭނެ. ހަމައެއާއެކު، ސަރުކާރުގެ އޮފީސްތަކާއި، އަމިއްލަ އޮފީސްތަކުގެ ވަޒީފާއަށް ނުކުތުމަށްވެސް ޚާއްޞަ އިންތިޒާމުތަކެއް ހަމަޖެއްސޭނެ. މި ލުއިތައް ދޭނެ ގޮތުގެ ތަފްޞީލުތައް، ކަމާގުޅޭ ފަންނީ ބޭފުޅުން، ކުރިއަށް އޮތް ދުވަސްތަކުގައި ދެއްވަމުން ގެންދަވާނެ.\nމާލެއިން ފުރަބަންދުގެ ޙާލަތު ދޫކޮށްލާއިރު، ކޯވިޑަށް ޓެސްޓް ކުރުމުގެ ޤާބިލުކަން މިހާރަށްވުރެ އިތުރުކޮށް، ފަރުވާ ދިނުމަށް ބޭނުންވާ އެންމެހައި ވަސީލަތްތަކާއި އާލާތްތައްވެސް އިރާދަކުރެއްވިއްޔާ ހަމަކުރެވޭނެ.\nމި ބަލި ނެތް އެހެން ރަށްރަށުގައިވެސް ލުއިތަކެއް ދިނުމަށް މިހާރު އޮތީ ނިންމާފައި. އެންމެ ފުރަތަމަ ކަމަކަށް، އަޅުގަނޑުމެން މިހާރު ވިސްނާފައި މިއޮތީ، ކޯވިޑް-19 ފެތުރިފައި ނެތް ރަށްރަށް، ވީ އެންމެ އަވަހަކަށް ޢާންމު ޙާލަތަށް ގެންނަން. އަދި އެފަދަ ރަށްރަށުގައި، ޢާންމު އުޞޫލުން މިސްކިތްތަކުގައި، ޖަމާޢަތުގައި ނަމާދު ކުރެވޭނެ ގޮތް ހަމަޖެއްސުމާއި، ވިޔަފާރިތައް ހުޅުވުމުގެ ހުއްދަ ދެވޭނެ. އަދި އޭގެފަހުން ސްކޫލްތަކާއި އޮފީސްތައް ހުޅުވަމުން ގެންދިޔުން.\nމި ދެންނެވި ލުއިތަކާއެކު، ރާއްޖޭގައި ކޯވިޑް-19ގެ ޙާލަތު އިތުރަށް ގޯސްނުވެ، ރަނގަޅަށް ދާނަމަ، އިރާދަކުރެއްވިއްޔާ އަންނަ ޖުލައި މަހުގެ ތެރޭގައި، ވެލާނާ އިންޓަރނޭޝަނަލް އެއަރޕޯޓް، ބައިނަލްއަޤްވާމީ ދަތުރުތަކަށް ހުޅުވާލަން މިހާރު ވަނީ ނިންމާފައި. އޭގެ އިތުރުން، ރިޒޯޓްތައް ހުޅުވުމުގެ ހުއްދަ ދެވޭނެ. މިކަންކަން ކުރާނެ ގޮތުގެ ގައިޑްލައިންތައް، ކަމާބެހޭ ދާއިރާތަކުގެ އިރުޝާދާއެކު މިހާރު އަންނަނީ ކަނޑައަޅަމުން.\nފުރަބަންދަށް ދެވޭ ލުއިތަކުގެ ސަބަބުން ރާއްޖޭގައި މި ބަލީގެ ޙާލަތު އިތުރަށް ގޯސްވާނަމަ، ފުރަބަންދުގެ ޙާލަތަށް އެނބުރި ދާންޖެހުމަކީ އެކަށީގެންވާ ކަމެއް. ފުރަބަންދަށް ދެވޭ ލުއިތަކަކީ، ކުރިން އަޅުގަނޑުމެން އުޅެމުންދިޔަ ޢާންމު ދިރިއުޅުމަށް މުޅިން ބަދަލުވުން ކަމުގައި އަދި ދެކިގެން ނުވާނެ. އަދި ލުއިތަކެއް ދިނުމުގެ މާނައަކީ، ކޯވިޑް ބަލި ރާއްޖެއިން ފިލައިގެން ދިއުމެއް ނޫން. އަދި މި ލުއިތައް ދެނީ، މި ބަލީގެ ނުރައްކާތަކުން މުޅިން ސަލާމަތްވެގެން ކަމުގައިވެސް އަދި ގަބޫލުކުރައްވައިގެން ނުވާނެ.\nކޯވިޑާ ދެކޮޅަށް މި ކުރާ މަސައްކަތުގައި، ރަޙްމަތްތެރި ޤައުމުތަކުންނާއި، އެހީދޭ ޖަމްޢިއްޔާތަކާއި ޖަމާޢަތްތަކުން ދޭ އެހީތަކާއި އެއްބާރުލުން ފާހަގަކޮށް، އެ ހުރިހާ ފަރާތްތަކަށް، ދިވެހި ރައްޔިތުންގެ ނަމުގައި އަޅުގަނޑު ޝުކުރު ދަންނަވަން. އަދި ރާއްޖޭގައި ހިންގާ ވިޔަފާރި ކުންފުނިތަކުންނާއި، ވަކިވަކި ފަރުދުން ދެއްވާ އެހީތެރިކަމަށްވެސް، އަޅުގަނޑު ޝުކުރު ދަންނަވަން. ޚާއްޞަކޮށް، ޓްރީޓޮޕް ހޮސްޕިޓަލުގެ ޙިއްޞާދާރުންނަށާއި، ކަރަންޓީން ފެސިލިޓީތަކުގެ ގޮތުގައި ބޭނުންކުރުމަށް، ރިޒޯޓްތަކާއި ގެސްޓް ހައުސްތައް ދޫކުރެއްވި ހުރިހާ ބޭފުޅުންނަށްވެސް ޝުކުރު ދަންނަވަން. އަދި އޭ.ޑީ.ކޭ ހޮސްޕިޓަލްގެ މެނޭޖްމަންޓަށްވެސް ޝުކުރު ދަންނަވަން.\nމިވަގުތުވެސް އެންމެ ޚާއްޞަ ގޮތެއްގައި އަޅުގަނޑު ފާހަގަކުރަން ބޭނުންވަނީ، ކޯވިޑާ ދެކޮޅަށް އެންމެ ކުރީ ސަފުގައި މަސައްކަތް ކުރައްވާ ބޭފުޅުން އެ ވެވަޑައިގަންނަވާ މަތިވެރި ޤުރްބާނީ. ޞިއްޙީ ޚިދުމަތްތެރިންނާއި، ސިފައިންނާއި ފުލުހުންނާއި، އެޗް.ޕީ.އޭއާއި، ނޭޝަނަލް ޑިޒާސްޓަރ މެނޭޖްމަންޓް އޮތޯރިޓީ އާއި، ނޭޝަނަލް ކެޑޭޓްކޯ އާއި، ސްކައުޓުންނާއި، ގާރލްގައިޑުން އަދި ރެޑް ކްރެސެންޓާއި، ހިލޭސާބަހަށް މަސައްކަތް ކުރާ ޖަމުޢިއްޔާތަކާއި ހުރިހާ ބޭފުޅުންނަށް ވަރަށް ޚާއްޞަ ޝުކުރެއް ދަންނަވަން. ހަމައެއާއެކު، އެ ބޭފުޅުންގެ ޢާއިލާތަކުގެ ބޭފުޅުން، ކެތްތެރިކަމާއެކު ގޭގައި ތިއްބަވާ ތިއްބެވުމަށްވެސް އަޅުގަނޑު ޝުކުރު ދަންނަވަން.\nއަޅުގަނޑުގެ އިޚްލާޞްތެރި ދުޢާއަކީ، މި ނުރައްކާތެރި ބަލިން ރައްކާތެރިވުމަށް، އަޅުގަނޑުމެން އެންމެން އެކުގައި މި ކުރާ މަސައްކަތުގައި اللهُ سُبْحَانَهُ وَتَعَالَى ބަރަކާތް ލައްވައި ކާމިޔާބު ދެއްވުން. މި ބަލި އަޅުގަނޑުމެންގެ ތެރެއިން ނެތިކުރައްވައި، އަޅުގަނޑުމެންގެ ދިރިއުޅުމުގެ ޢާންމު ޙާލަތަށް އެނބުރި ރުޖޫޢަވުމުގެ ހެޔޮ ތައުފީޤު ދެއްވުން އެދި، اللهُ سُبْحَانَهُ وَتَعَالَى ގެ ޙަޟްރަތުގައި ދުޢާ ދަންނަވަން. އަދި އަޅުގަނޑުމެން ވޭތުކުރަމުންމިދާ ބަރަކާތްތެރި ރަމަޟާން މަހުގެ ފަހު ދިހައިގެ ދުވަސްތަކުގެ ހެޔޮ ދަރުމައާއި ޘަވާބު، އަޅުގަނޑުމެންނަށް މިންވަރުކޮށްދެއްވުން އެދި އެކަލާނގެ ޙަޟްރަތުގައި ދުޢާ ދަންނަވަމުން އަޅުގަނޑުގެ ވާހަކަކޮޅު ނިންމާލާނަން.


ހަނިމާދޫ ވައިގެ ބަނދަރުގައި ޖެއްސި ބޯޓުން ފަސިންޖަރުންތައް ފައިބަން ފެށިއެވެ. ލިއަމްގެ ފަހަތުން އޭނާ ލައިގެން ހުރި ހުދާއި މަޑުނޫކުލައިގެ ރޮނގުދެމި ގަމީހުގައި ހިފަހައްޓާލައިގެން ހޭޒަލް ފޭބިއެވެ. ރަށުގެ ފަސްގަނޑުގައި ފައިޖެހުމާއެކު ލުއި ހިނިތުންވުމެއް ހޭޒަލްގެ ތުންފަތަށް ވެރިވިއެވެ. ހަމައެހިނދު އޭނާގެ ވައަތްތިލައިގައި ހިފާ ލިއަމް ދަމާލަމުން ގާތަށް ގެނެސްފިއެވެ. ކޮނޑުގައި އަތްއަޅުވާލައި ގާތްކޮށްލައިގެން ހުރެ ހޭޒަލް ގޮވައިގެން ފޮށިތައް ނެގުމަށް ލިއަމް އެތެރެއަށް ހިނގައިގަތެވެ.\n"އެއީ އަހަރެމެންގެ" ހިނގަހިނގާ ހުރި ބެލްޓު މަތީގައިވާ ފަސިންޖަރުންގެ ފޮށިތަކުގެ ތެރެއިން ފޮށްޓެއް ފެނިގެން އެއަށް ހޭޒަލް އިޝާރާތްކުރިއެވެ. އަދި ލިއަމްގެ އަތަށް ދަމާލާ އެދިމާއަށްދާން އެދުނެވެ.\n"ބޭބްސް، އަހަރެމެން އެކޮޅަށް ނުދިޔަޔަސް މި ބެލްޓް މޫވްކުރަންޏާ އެ ފޮށި އަހަރެމެން ތިބި ހިސާބަށް އަންނާނެއެއްނު" ހޭޒަލް ހިފައި ދަމާލި އަތް ގަޔާ ކައިރިކޮށްލަމުން ލިއަމް ބުންޏެވެ. އޭނާ އެ ބުނި އެއްޗެއް ހޭޒަލްއަށް ވިސްނުނީ ދެނެވެ.\n"ސްޓުޕިޑް މީ... ދޯ" ލުއި ހީނލުމަކާއެކު ހޭޒަލް ބުނެލިއެވެ. އަދި ލިއަމްގެ މުލައްދަނޑީގައި ހިފާލިގޮތަށް މަޑުކޮށްލައިގެން ހުރީ އެމީހުންގެ ފޮށި ކައިރިވަންދެނެވެ.\nކަޅުކުލައިގެ ބޮޑު ފޮށި ނަގައި ތަޅުންމަތީ ލިއަމް ބެހެއްޓިއެވެ. އެވަގުތު އެ ފޮށްޓާއެކު އައި "ބެކްޕެކް" ވެސް ލިއަމް ނެގިއެވެ. ހޭޒަލްގެ ބޮޑު "ބީޗު" ދަބަސް ވެސް ނަގައި ކޮނޑުގައި އަޅުވައިލައިފިއެވެ. ފޮށީގެ އަތްގަނޑުގައި ލިއަމް ހިފާ މައްޗަށް ދަމާލާފައި ހައްޔަރުކޮށްލިއެވެ. އަދި ފޮށަދަމަމުން އެތަނުން ނުކުމެ ފާލަމާ ދިމާއަށް އެމީހުން މިސްރާބު ޖެހިއެވެ.\n"ލޯބީ، މިހާ އަވަހަށް އަންނަން ގަސްދުކުރީ ކީއްވެތަ؟ އައި ހޭވް ޕްލޭންސް ފޯ ޔޫ... ފޯ އަޒް" ކުޑަކޮށް ތުންކޮޅަށް ވައްތަރެއް ޖައްސާލަމުން ހޭޒަލް ބުނެލިއެވެ. އޭނާގެ އެ ހަރަކާތްތައް ދުށް ލިއަމްގެ ފުށުން އިވުނީ ލުއި ހީނލުމެއްގެ އަޑެވެ. ހޭޒަލް އެބުނާ "ޕްލޭންސް" އަކީ ކޮބައިކަން ލިއަމްއަށް އެނގޭ ކަހަލައެވެ.\n"އަހަރެން ވެސް ޕްލޭން ކުރީމޭ ކަމެއް، އެހެންވެއޭ މަންމަމެންނާއެކު ބައިވެރިނުވެ، ދެ ދުވަސް ލަސްކުރާނީއޭ ބުނީ" ކަމެއް ސިއްރުކުރާ ފަދަ ގޮތަކަށް ލިއަމް ބުނެލިއެވެ.\n"އެކަމަކު... އެހެން ކިޔާފަވެސް އަހަރެމެން މިފުރީ މަންމަމެން ވެސް ފުރި ދުވަހު، ތަފާތީ ދެބައިމީހުން އެރި ފްލައިޓް، މިހާރު ޔަގީން މަންމަމެން ތިބޭނީ ރަށުގަކަން" ހޭޒަލްއަށް ލިއަމްގެ ވާހަކަތަކުން އެއްވެސް ކަމެއް ދޭހައެއްނުވިއެވެ.\n"ކަމޯން ބޭބީ، ތި ތުންކޮޅު އޫކުރަންޏާ ދަތްއަޅާފާނަން، ވަރިހަމަ ކިތަންމެ ބައިވަރު ބަޔަކު ތިއްބަސް" ހޭޒަލްގެ ތުންކޮޅަށް ޖައްސާ ވައްތަރުތަކުން ހިނިއައިސްފައި ހުރެ ލިއަމް ބުނެލިއެވެ. ލޯއަޅާލި ނަމަވެސް ހޭޒަލްއަށް ވެސް މިފަހަރު ހެވިއްޖެއެވެ.\n"ދެން ބުނެބަލަ، މިހާ ކުރިން އައިއިރު، މަންމަމެންނާ ކީއްވެ ބައިވެރިނުވީ" ހޭޒަލް ސީރިއަސްކަން މޫނުން ފާޅުކޮށްލައި އެއްސެވެ.\n"އަހަރެންގެ އަނބިމީހާ ގޮވައިގެން ދާން އޮތް މަންޒިލް ތަފާތުވީމަ" އެއްލޯ މަރާލަމުން ލިއަމް ބުންޏެވެ. ހޭޒަލްގެ މޫނުން ފާޅުވީ ހައިރާންކަމެވެ. ލިއަމް އެ ދައްކާ ވާހަކައެއް ކުޑަކޮށް ވެސް ހޭޒަލްއަކަށް ނޭނގެއެވެ.\nހއ.ކެލައަކީ ލިއަމްގެ މަންމަގެ ރަށެވެ. އެ ރަށުގައި އޭނާގެ ޢާއިލާ މީހުން އެބަތިއްބެވެ. ބޮޑު ޢީދަށް އެ ރަށަށް ދިއުމަށް ލިއަމްގެ ޢާއިލާ އައީ ވަރަށް ކުރީން ތައްޔާރުވަމުންނެވެ. އެކުދީންނަށްވުރެ ބޮޑަށް އެ ދަތުރު ދާން ބޭނުންވެފައި ހުރީ އެމީހުންގެ މަންމަ މުހުސިނާއެވެ. އެހެންވެ ޗުއްޓީ ލިބެންނެތް ކުއްޖެއްނަމަ ކުރީބައިގައި ޗުއްޓީ ހަމަޖައްސަން ވެސް މުހުސިނާ އޮތީ އެދިފައެވެ. އެ ދަތުރުގައި ލިއަމްގެ ދެމަފިރިންނަށް ވެސް ބައިވެރިވާން މަޖުބޫރުވީ އެހެންވެއެވެ. ނަމަވެސް ލިއަމް ވަނީ އޭނާގެ މަންމަ ގާތު ދޮގެއް ހަދާފައެވެ. އޮފީހުގެ ކަންތައްތައް ހުރި ގޮތުން ފުރޭގޮތްވާނީ މަންމަމެން ފުރާތާ ދެ ދުވަސް ފަހުން ކަމުގައި ބުނެފައެވެ. އެ ދޮގު ލިއަމް ހެދީ ހޭޒަލް ވެސް ހުއްޓައެވެ. ހޭޒަލް އެވަގުތު އެއްޗެއް ނުބުނީ އެއީ ލިއަމްއާއި އޭނާގެ މަންމައާ ދެމެދު ދެކެވޭ ވާހަކައަކަށް ވާތީއެވެ. ނަމަވެސް ފަހުން ފިރިމީހާއާއެކު އެކަނިވުމުން ހޭޒަލް އެކަމާ ސުވާލުކުރިއެވެ. ޖަވާބަކަށްވީ މަންމަމެންނާ ވަކިން އެމީހުން ދާން ލިއަމް ބޭނުންވަނީ ކަމެވެ. އެހެންވެ މަންމަމެން ގޮސް ހަމަޖެހިލީމާ ދެން ލިއަމްމެންގެ ދެމަފިރިން ފުރާނީ ކަމަށެވެ. އެކަމަކު އެހެނެއްވެސް ނުވިއެވެ. ހޭޒަލްއަށް އެނގުނީ ލިއަމް ޓިކެޓް ނަގައިގެން އައީމައެވެ. ފުރަންވީއޭ ބުނީމައެވެ. ދެން އަވަހަށް ތައްޔާރުކުރަން ފަށާފައި ހުރި ފޮށީގެ ކަންކަން ނިންމީއެވެ. ފުރަން މިއުޅެނީ ލިއަމްގެ މަންމަމެނާ އެއްދުވަހެއްގަކަމަށްވާއިރު އެކަން އޭނާގެ މަންމަމެންނަށް އަންގަން ވެސް ލިއަމް ދެކޮޅު ހެދީއެވެ.\nއަށެއްވީ ބުރާސްފަތި ދުވަހުގެ ވަރަށް ހެނދުނު ލިއަމްގެ ޢާއިލާ ފުރައިފިއެވެ. ހޭޒަލްއާއި ލިއަމް ފުރީ މެންދުރުފަހުއެވެ. އެހެންވެ މިވަނީ ކިހިނެއްކަމެއް ހަމަ އެއްގޮތަކަށް ވެސް ހޭޒަލްއަކަށް ރޭކާއެއްނުލިއެވެ. ދިހައެއްވާ ހޮނިހިރު ދުވަހަކީ ޙައްޖު ދުވަހެވެ. އެ ދުވަހު އެންމެން ވެސް ރޯދައަށް ތިބެންވާނޭކަމަށް މުހުސިނާ އޮތީ އަންގާފައެވެ. އަދި އެ ދުވަހުގެ ރޯދަ ވީއްލުން އޮންނާނީ ރަށުގައި ތިބި ޢާއިލާއާއެކު އެއް ސުފުރާއެއްގެ ދޮށުގައިކަން މުހުސިނާ ބުނީ އެ ޚިޔާލު ހަޤީޤަތަކަށް ހެދުމުގެ ފޮނި އުންމީދުތަކެއް ކުރަމުންނެވެ. އެ އުންމީދު ފުރިހަމަވާނޭކަމަކާމެދު މިހާރު ހޭޒަލް ވެސް ސުވާލު އުފެދިއްޖެއެވެ.\n"ލިއަމް ޕްލީޒް... އަހަރެން ނުތަޅުވާ ބުނެބަލަ، މަންމަމެން ގާތަށް ނުދަންޏާ ދެން ކޮންތާކަށްތަ މިދަނީ، މަންމަ ހާދަ ދެރަވާނޭ ލިއަމް ގަސްދުގައި ނުދިޔައީމަ، މިފަހަރު ވާނެ ރޯދަޔަށް ހުންނަން ވެސް... އެއްގޮތަކަށް ވެސް ކަންނެތްވެގެންނުވާނެ" ހޭޒަލްގެ އަޑުގައި ހިސާބެއްގެ ކަންބޮޑުވުން ވިއެވެ.\n"ބޭބީ... ޙައްޖު ދުވަހު ހުންނާނީ މަންމަމެން ގާތުގައޭ، އޯކޭނު!... ޒެލްލު ގޮވައިގެން ފެންނަންވާއިރަށް މަންމަގެ މޫޑު ރަނގަޅުވެދާނެ، ދެން ހަނދާނެއްނުހުންނާނެ މޫޑީވީ ކަމެއް" ލިއަމް ބުނެލީ ހަމަޖެހިފައި ހުރެއެވެ.\nލަކުޑި ފާލަމުގެ މަތީ ހުރެ ރަށުގެ ބޮޑު ފަޅަށް ހޭޒަލް ނަޒަރު ހިންގާލިއެވެ. ހަނިމާދޫއަކީ ޤުދުރަތުގެ ފުރިހަމަކަން ލިބިފައިވާ ހިތްގައިމު ރަށެކެވެ. އަބަދު އެރި އޮންނަން ބޭނުންވާ ފަދަ ސާފު ރީތި މޫދެކެވެ. ހުދުހުދު ހިމުން ދޮންވެލިގަނޑެކެވެ. ހަވީރުގެ ހިޔާ އެޅުމަށްވުރެ ދުނިޔެމަތި ފެންނަނީ ބަނަކޮށެވެ. ސާފުވިލާ ކޮޅުތަކުގެ މައްޗަށް އަޅިވިލާތައް ގަދަވެގަންނަމުންދާތަން ފެނެއެވެ. ފަޒާގައިވާ ރޯޅިތަކުގައި ތެތްފިނިކަމެއް ހަރުލަމުންދާ ކަހަލައެވެ.\nބޮލުމެދަށް ޖަހާފައި ހުރި ހުޅި ދޫވެފައި ހުރުމުން ހޭޒަލް އިސްތަށިގަނޑު ނިއުޅާލިއެވެ. މަޑުހިނގުމުގައި ލިއަމްއާ ދުރަށް އޭނާ އައެވެ. އުނަގަނޑުން ތިރިއަށް ބުޑު ފެށޭ ހިސާބުގައި ކޭތިކޭތި ހޭޒަލްގެ އިސްތަށިގަނޑު އޮތެވެ. "ޗެސްޓްނަޓް" ކުލައިގެ އެ އިސްތަށިގަނޑު ދެއަތަށް ހެޔޮވަރުކޮށްލައި އަލުން ހުޅިއެއް ޖެހިއެވެ. އިސްތަށިގަނޑުގައި ފަންކަމެއް ހުއްޓަސް އެއީ އެއްކޮށް ފަން އިސްތަށިގަނޑެކޭ ނުބުނެވޭނެއެވެ. ރާޅުބާނި އިސްތަށިގަނޑަކަށްވުރެ ހޭޒަލްގެ އިސްތަށިގަނޑުގައި ހުރީ ބޮޑެތި ބާނިތަކެކެވެ. ރީތި ވަރަކަށް ބަނޑިބަނޑި ލެވިފައިވާ ބޯ އިސްތަށިގަނޑެކެވެ. އިސްކޮޅުގައި ފަސްފޫޓު ހަ އިންޗި ހުންނަ ހޭޒަލްއަކީ ހުދު ދޮނެއް ލިބިފައިވާ ހަށިގަނޑު ހިމަ ސައްބީސް އަހަރުގެ ޒުވާނެކެވެ. އުސް ކަނދުރާއަކާއި މައުސޫމްކަން ފާޅުވާ ދެ ލޮލެވެ. ހަށިގަނޑުގައި އޭނާ އެންމެ ލޯބިވާ އެއްޗަކީ ބޮލުގެ އިސްތަށިގަނޑެވެ. ކުލަނުޖައްސަން ހުރީ ވެސް އިސްތަށިގަނޑަށް ގޮތެއް ވެދާނޭ ހީކޮށެވެ. ނަމަވެސް ލިއަމްއަށް ރީތިވެގެން ބުނުމުން އޭނާ އެދުނު ގޮތަކަށް މިހާރު ހޭޒަލް އެހުރީ އެކަން ވެސް ކޮށްގެންނެވެ.\n"ޒެލްލު... ބޭބްސް... ލޯންޗު..." ދުރުގައި ހުރި ހޭޒަލްއަށް ލިއަމް ގޮވާލި އަޑުއިވުނެވެ. ހުޅިއެއް ޖަހަން ފައިކައިރީ އިހު ބެހެއްޓި ދަބަސް ނަގައި ކޮނޑުގައި އަޅުވާލަމުން ހޭޒަލް ހަލުވިކޮށް ހިނގައިގަތީ ހިނިތުންވެލައިގެން ހުރެއެވެ.\nލާންޗުގައި ހަމަޖެހިލެވުމާއެކު ލިއަމްގެ ލޮލުގައިވި ކަޅުކުލައިގެ "ރޭބަން ކްލަބްމާސްޓާރ" އަވި އައިނު ނަގައި ހޭޒަލްއަށް ދިއްކޮށްލިއެވެ. އޭނާ އެ އައިނު ކޮނޑުން ނަގައި ކައިރީގައި ބަހައްޓާލި ދަބަހުގެ ތެރެއަށް ލައިދިނެވެ. ވިހި މިނެޓު ދަތުރުކުރެވުނު ފަހުން ލޮލަށް ފެނުނު ރަށުގެ މަލަމަތިން ހޭޒަލްއަށް ލިބުނީ ކުއްލި ސިހުމެކެވެ. ވަގުތުން ލިއަމްއާ ދިމާއަށް ބަލާލެވުނެވެ. އޭރު އޭނާ ހިނިތުންވެލައިގެން އިން ގޮތުން އެއީ ހޭޒަލްގެ ފަރާތުން ފެންނާނޭ އަސަރުކަން އެނގޭ ކަހަލައެވެ.\n"މި ރަށަށް... ކީއްކުރަން މިރަށަށް... ހާދަ ދުވަހެއް ފަހުންނޭ" ކުއްލިއަކަށް ހޭޒަލްގެ ނަފްސަށް ބަދަލުތަކެއް އައި ކަހަލައެވެ. އިޙްސާސްތަކުގެ އޮއިވަރުގައި ޖެހި މީހާ ޖަޒުބާތީވާގޮތްވީއެވެ. ހަނދާންތަކެއް އިޔާދަވުމަށް ފުރުސަތުދީގެން އިންފަދަ ގޮތަކަށް ލާންޗު ކައިރިވަމުން ދިޔަ ރަށަށް ނަޒަރު ހުއްޓާލައިގެން ހޭޒަލްއަށް އިނދެވުނެވެ. އޭނާއަށް ހަރަކާތެއްކޮށްލަން ވެސް އެނގުނީ ލިއަމްގެ އަތުގެ ހިމާޔަތަށް އެ ހަށިގަނޑު ގެންގޮސް އޭނާގެ ނިތްކުރީގައި ލިއަމްގެ ތުންފަތުގެ ބީހިލުން އިޙްސާސް ކުރެވުމުންނެވެ. ހިތްހަމަޖެހުމުގެ ހިނިތުންވުމަކާއެކު ހޭޒަލް މަޑުމަޑުން ލޯ މަރާލުމަށްފަހު ހުޅުވާލިއެވެ.\n"އައި ލަވް ޔޫ" މަޑުމަޑުން ހޭޒަލް ބުނެލިއެވެ.\n"އައި ލަވް ޔޫ ޓޫ" ހޭޒަލްއާ ހަތަރުކަޅި ހަމަކޮށްލައިގެން އިނދެ ލިއަމް ބުނެލިއެވެ. އަދި ލޯބިން ހޭޒަލްގެ ކޯތާފަތުގައި ފިރުމާލިއެވެ.\n"އަދި މި ފެށުނީ އިނގޭ... މީ އަހަރެންގެ ލޯބިވާ ވައިފަށް ދޭން އޮތް އެނިވާސަރީ ސަޕްރައިޒް، ޒެލްލުއަށް އެކަންޏެއްނޫނޭ ޕްލޭންސްތައް ހެދޭނީ" ފަހު ޖުމްލަ ލިއަމް ބުނެލި ގޮތުން ހޭޒަލްއަށް ހެވުނެވެ. އާންމުކޮށް "ސަޕްރައިޒް" ރޭވުމުގައި ކުރީގައި އުޅޭނީ ހޭޒަލްއެވެ. އެކަމަކު މިފަހަރު ލިއަމް މާ ކުޅަދާނަވެއްޖެއެވެ.\n"އޭގެ ފަހުން އަހަރެމެން ބާރަށަކަށް ނާރަމެންނު... އަނެއްކާ ޖެނީތަ ލޯބިއަށް ހުރިހާކަމެއް ހަމަޖައްސައިދިނީ" ހޭޒަލްގެ އަޑުން އޭނާ އެއިނީ ލިއަމްދެކެ އުފަލުންކަން އެނގެއެވެ.\n"ދެން އެހެންކާކު... އެ ގޭގައޭ ތިބެނީ، ޖެނިފާ ގޮތެއްދުލެއްނުކުރި، ޒެލްލު ގޮވައިގެން ބާރަށަށް އަރައިފިއްޔާ ފެންވިލާގޭ ނޫންގެއެއްގައި ޒެލްލު ބަހައްޓައިގެން ނުވާނޭ އޮތީ އަންގާފަ... އޭނާގެ ރަށްވީމަ، ރަށަށް ގަދަވާނެއެއްނު، ހުރިހާކަމެއް ހަމަޖެއްސެން ވެސް އޮތީ އޭނާއާ ގުޅައިގެން ވިއްޔަ" ލިއަމް ބުންޏެވެ.\n"ކިހިނެއް ޖެނީގެ ނަންބަރު ލިބުނީ، އަހަރެން ބުނީ މެންނު އޭނާ ކުރިން ގެންގުޅުނު ނަންބަރަކަށް ނުގުޅެޔޭ، އޭނާ ވެސް ޚަބަރެއް ނުވާތާ ދެ އަހަރަށްވުރެ ގިނަދުވަސްވެއްޖެ، ވީގޮތެއް ވެސް އަންގާނުލި، ފޭސްބުކް އިން ވެސް ނުފެނޭ" ހޭޒަލްގެ ހިތުގައި އެކުވެރިޔާއާ މެދު ޝަކުވާގެ ކޫރެއް އެޅުނެވެ.\n"އޮފީހުގައި އުޅޭ ކުއްޖެއް މެދުވެރިކޮށް ހޯދީ... ކޮންމެހެން ވެސް ހޯދަން ޖެހިގެން" ލިއަމް ބުންޏެވެ.\n"ޖެނީ އަންނާނެތަ އަހަރެމެން ބަލާ، އިއްސެ ވެސް ހުންނާނެ ދޯ" ފުޅާ ހިނިތުންވުމަކާއެކު ހޭޒަލް ބުނެލިއެވެ.\n"އޭނާ ބުނި އަންނާނަމޭ، އަހަރެން ލޯންޗަށް އަރަމުން މެސެޖު ވެސް ކުރިން، ރިޕްލައިކުރި ބަނދަރުމައްޗަށް އޭނާ އައިސް ހުންނާނެކަމަށް" ލިއަމް އޮޅުންފިލުވައިދިނެވެ.\n"އެއީ ހާދަ މަޖާ ދުވަސްތަކެކޭ" މާޒީގެ ކަނެއްގައި ހިފާ ދަމާލަމުން އެ ރަން ހަނދާންތަކުގެ މައްޗަށް ހޭޒަލް ހީނލިއެވެ.\n"ޢީދު ކުޅިވަރުގެ ތެރެއިން އަހަރެންގެ ބޮލަށް ގޮންޖެހީމާ ހީކުރީތަ އެހާ ފަސޭހައިން ސަލާމަތްވެވިދާނޭ، ބަލަ އަހަރެން ދުށް މަންޒަރަކަށް ނުވިޔަސް ބާރަށު ބޯށިވަލު ބުޅާފާޠިމާގެ ރެހެންދި ގޮއްޔެއަށް ވީގޮތް ތުންތުންމަތިން އޮތީ އިވިފައޭ" ލާނެތް ހިންޏެއް އައިސްފައި އިނދެ ލިއަމް ބުންޏެވެ. ހޭޒަލްއަށް ހީނލެވުނީ ލިއަމްގެ އަޅިފެހި ކުލައިގެ ކަޅިން އޭނާއަށް ބަލަން އިން ގޮތުންނެވެ. އެ ބެލުމުގައިވަނީ ކީކޭކަން އެނގިގެންނެވެ.\nހއ. ބާރަށަށް ފައިބާ ލިއަމްގެ ދެމަފިރިން ވަށައިގެން ހޯދާލަން ވާއިރަށް އެ މީހުންނާ ދިމާއަށް ދެއަތް ހޫރަމުން ކުޑަކުއްޖަކު ގާތުގައި ބަހައްޓައިގެން އަންނަ ޖެނިފާ ފެނިއްޖެއެވެ.\n"ސުބުޙާނައްﷲ... މިރަށް މަތިން ހަނދާންވީ އަނެއްކާ ވެސް ގަނޑެއް ގަނެލަންވީތަ؟ މިހާރު ދެން ޢީދު ގޮންޖެހުމުގެ ބޭނުމެއްނެތް، ތިޔަ ތިބީ ހުރިހާކަމެއް ނިންމައިގެންނު" ޖެނިފާގެ ސަކަ މިޒާކުގައި ބުނެލިއެވެ. ވާހަކަދެއްކުމުގައި އޭނާއަށް މަޑެއްކޮށް އެއްޗެކޭ ނުބުނެވޭނެއެވެ.\n"އަނެއްކާ ވެސް ކަމެއްވޭތޯ މިއައީ" ލިއަމް ލާނެތްވެލިއެވެ.\n"ހޫމް... ހޫމް... މީނަ ދުވަހެއް ދުވަހަކަށް ހެންޑްސަމް ދޯ ވަނީ... ޒެލްލު!... ބަލައިގެން އުޅޭތި" އަނގަޔަށް ގޮތެއް ހަދާލާފައި ލިއަމްއަށް ރަނގަޅަށް ބަލާލަމުން ޖެނިފާ ބުންޏެވެ.\n"އެއްކަހަލަ ޖެނީ" ޖެނިފާގެ ކޮނޑުގައި ބޮނޑިއެއް އަޅައި ކޮށްޕާލަމުން ހޭޒެލް ހޭންފެށިއެވެ.\n"ހިނގާ ގޭދޮށަށް ދަމާ، ދެން ގޮސް އަނގަތަޅާނީ" ޖެނިފާ ބުންޏެވެ. ހޭޒަލް ހޫން ލައްވާލިއެވެ.\nފެންވިލާގޭ އިމާރާތަށް ހިސާބެއްގެ ބަދަލުތަކެއް އައިސްފައި ހުރިކަން ހޭޒަލްއަށް ފާހަގަވިއެވެ. އޭރު ވެސް އޭނާގެ ސަމާލުކަންވަނީ ޖެނިފާގެ ގާތުގައި ހުރި ކުޑަ ފިރިހެން ސޮރަށް ދެވިފައެވެ. އެވަރުގެ ކުއްޖަކު އެގޭގައި ނުހުންނާނޭކަން ހޭޒަލްއަށް އެނގެއެވެ. ޖެނިފާއަކީ އޭނާގެ މަންމަ އާބިދާއަށް ލިބުނު ހަތަރު ކުދީންގެ ތެރެއިން އެންމެ ހަގު ކުއްޖާއެވެ. ދޮށްޓަށް ތިބި ކުދީންގެ ދަރިއަކަށް ވެދާނޭކަމަށް ހޭޒަލް ހީކޮށްލީ އެހެންވެއެވެ. ޖެނިފާގެ ޚަބަރެއް ނުވާތާ ގިނަ ދުވަސްތަކެއްވެފައިވާއިރު އޭނާގެ ދިރިއުޅުމުގެ ހާލަތެއް ވެސް ނޭނގެއެވެ. ފެނިގެން ވާހަކަދެއްކި ދެއްކުމުގައި އެއީ އަދިވެސް ކުރީގެ ޖެނިފާއޭ ހީވެއެވެ.\nދޮރޯށްޓާއި މައިގެއާ ދެމެދު ބޮޑު ހުސްތަނެއް އޮތްއިރު ގޯތީގެ ދެފަރާތުން ފާޅުވަނީ ފެހިކަމެވެ. ކުލަކުލައިގެ މާތަށް ބައެއް ގަސްތަކުން ފެނެއެވެ. އިރުއޮއްސެން ކައިރިވާތީ އެ މާތައް ފެންނަނީ މޯޅިވެފައި ވާތަނެވެ. ނޫނީ ފަޒާގައި އެނބުރެމުންދާ ރޯޅިތަކުގެ ފިނީގެ އަސަރު ކުރީއެވެ. ދޮރުން ވަންނައިރު ކަނާއަތް ފަރާތުގައި މަރިޔާދު ގެއެއް ހަދާފައި ހުރިއިރު އެ ގޭތެރޭ ބޮޑު އުނދޯއްޔެއް އެލުވައިފައި ހުއްޓެވެ. އެތާ ކައިރީ ހަ މީހުންގެ ޖާގަ ހުރި ދިގު ޖޯލިފައްޗެއް ވެސް ބަހައްޓާފައި ހުއްޓެވެ. ޖެނިފާގެ ފަހަތުން އައި ހޭޒަލްއާއި ލިއަމް ވެސް އެމީހުންގެ ފައިވަންތައް އުސް އޮޅީގެ މަތީ ބަހައްޓާލާފައި އެތެރެއަށް ވަނެވެ. ކުރިން ފެނުނު ތަޅުމުގެ ބަދަލުގައި ފައިތިލަ ޖެހުނީ އޮމާން މުށީގައެވެ. ބޮޑު ސިޓިންރޫމުގެ ތެރެއިން ކޮޓަރި ބަރިތަކާ ދިމާއަށް އައެވެ.\n"މީ ޒެލްލުމެން ކޮޓަރި، މީ އަހަރެންގެ" ކުރިމަތިވާ ގޮތަށް ހުރި ދެ ކޮޓަރިއެއް ދައްކާލަމުން ޖެނިފާ ބުންޏެވެ.\n"ތޭންކްސް ބަޑީ" ލިއަމް ބުނެލިއެވެ.\n"މަންމަވީ ދޮންތަމެން ގެއަށް ގޮސް، ބުނި ޒެލްލުމެން އައިމަ ސައިދޭން، ރެޑީ ވެސް ކޮށްފަ ހުރީ، އެއްޗެހި ބަހައްޓާފަ ދަމާ، ނޫނީ ފްރެޝްވެލަން ބޭނުންތަ؟" ޖެނިފާ އަހާލިއެވެ.\n"އާބިދާ ދައްތަގެ ބޯކިބާ އެޅުމެއް ނެތްތަ މިފަހަރު ޢީދަށް، އެ ހަނދާން އާވީމަ ކުޅުދިޔާ ވެއްޖެ، ބޯކިބާ ކާހިތްވެއްޖެ" ހޭޒަލް ބުންޏެވެ.\n"މީނަ ބޯކިބަލަކަށް ހަދާލާކަށް ނުވޭތަ ލިއަމް، ކަލެއަށް ހާދަ ކަމެއްނުވެޔޭ ދޯ" ޖެނިފާ ބުނެލީ ވަރަށް މާނަފުން އެއްޗެކެވެ. ހޭޒަލްއާއި ލިއަމްގެ ދެމެދުގައި އަވަސް ނަޒަރެއް ބަދަލުކޮށްލެވުނެވެ.\n"އެކަމާއޭ މަމި ވިސްނަނީ" ލިއަމް ބުނެލިއެވެ.\n"ކޮބާ އިއްސެ؟" ހޭޒަލް އަހާލިއެވެ. ޖެނިފާ ވެސް ޒާތީ ކަމަކަށް އިޝާރާތްކޮށްލީތީ ހޭޒަލް ވެސް އެ ފުރުޞަތުގެ ބޭނުން ހިފީއެވެ.


Frontline Allowance Naruhunnah Nulibeytha 1 Aharu!\nނަރުހުން ކަންބޮޑުވުން ފާޅުކުރަނީ..ފޮޓޯ/ސޯޝަލް މީޑިއާ\nފްރޮންޓްލައިން އެލަވަންސް ނަރުހުންނަށް ނުލިބޭތާ އެއް އަހަރު\n31 ޑިސެމްބަރ 2021 - 10:38:50\nކޮވިޑް ބަލި ރާއްޖޭގައި ފަތުއަޑު ކިޔާފައި ފެތުރެން ފެށި ހިސާބުން ފްރޮންޓްލައިންގައި މަސައްކަތްކުރާ ފަރާތްތަކަށް ފްރޮންޓްލައިން އެލަވަންސް ދޭ ވާހަަކަ ދައްކަން ފެށިއެވެ. މި ބަލި ޖެހިފައިވާ މީހުންނާއި އެންމެ ގާތުގައި މަސައްކަތް ކުރާ ފަރާތްތައް ވެސް އެމީހުންގެ ތެރޭގައި ހިމެނެއެވެ.\nއިއްޔެ މީޑިއާ ތަކަށް ތިލަ ވެގެންދިޔައީ ފްރޮންޓްލައިން އެލަވަންސް ގެ ގޮތުގައި 280 މިލިއަން ރުފިޔާ ދީފައިވާ ކަމަށް ފިނޭންސް މިނިސްޓްރީން ބުނި ހަބަރުތަކެވެ.\nއެހެން ނަމަވެސް މި އެލަވަންސް މިފަހަރުވެސް މި ލިބުނީ ވަކި ބަޔަކަށެވެ. އެކި މީހުންނަށް އެކި ވަރަށެވެ. ބައެއް މީހުންނަށް 70،000 އެލަވަންސް ގެ ގޮތުގައި މިދިޔަ މަހު މުސާރަ ދިން އިރު ޖަމާވި ކަމަށް ވެއެވެ. އަދި އެއްބަޔަކަށް ޖަމާވީ 1،000 ނުވަތަ 2،000 ރުފިޔާ އެވެ.\nއެކަމާއި ގުޅިގެން ގިނަ ނަރުހުން އަންނަނީ ނުރުހުން ފާޅު ކުރަމުންނެވެ. ވަކި ބަޔަކަށް ވަކި ގޮތެއް ވެގެންދާތީ ބައެއް ނަރުހުން ވަނީ މިކަމާއި އިންތިހާއަށް ކަންބޮޑުވުން ފާޅުކުރަން ފަށާފައެވެ.\nސީއެންއެމް އަށް ވާހަކަ ދައްކަމުން މޯލްޑިވިއަން ނާރސަސް އެސޯސިއޭޝަންގެ މީޑިއާ ކޯޑިނޭޓަރު ވިދާޅުވީ، ކޮވިޑް އެލަވަންސް މިދިޔަ މަހުގެ މުސާރަ އާއެކު އެ ޖަމާވީ ސީދާ އެއް އަހަރަށް ވުރެއް ގިނަ ދުވަސްވީ ފަހުން ކަމަށެވެ.\n"މިދިޔަ އަހަރުގެ އޮކްޓޫބަރު މަހުން ފެށިގެން މި އަހަރުގެ ނޮވެމްބަރު މަހަށް ނުދީ ހުރި އެލަވަންސް އެ ދިނީ، އެކަމު އެކި ވަރަށް އެކި މީހުންނަށް" އޭނާ ވިދާޅުވިއެވެ.\nއިތުރަށް އޭނާ ވިދާޅުވީ، ލިބުން އިރުގައި ވެސް ފްރޮންޓްލައިންގައި މަސައްކަތްކުރާ އެކި ފަރާތްތަކަށް އެކި އަދަދުން ޖަމާވެފައިވާކަމަށާއި މިކަން ހަގީގަތުގައި ވެގެންވާނީ މިފަދަ ގޮތަކަށް ނޫން ކަމަށެވެ.\nމާލޭ ސަރަހައްދުގެ އިތުރުން ބައެއް ރަށްރަށުގެ ވެސް ނަރުހުންނަށް ކޮވިޑް އެލަވަންސް ނުދޭކަން ފާހަގަކޮށްލެވެއެވެ.\nމިކަން މިގޮތަށް ވެފައިވަނިކޮށް ރޭ ވަނީ އައިޖީއެމްއެޗްގެ އެޗްއާރު ހިމެނޭ ސަރަހައްދުގައި ބައެއް ނަރުހުން އެއްވެ އަމާން އިޖުތިހާދެއްވެސް ކޮށްފައެވެ. އެ ނަރުހުންގެ އެންމެ ބޮޑު ކަންބޮޑުވުމަކަށް ވެފައިވީ ފްރޮންޓް އެލަވަންސް ޝީޓްތައް ފިނޭންސް މިނިސްޓްރީ އަށް ވާނީ ފޮނުވާފައޭ ކިޔާ ލޮލުގައި އަނދުން އެޅުވުމެވެ.\nއެ ސަރަހައްދުން ވާހަކަ ދެއްކި ނަރުހެއް ބުނީ، ކޮންމެ ފަހަރަކުވެސް އަހާ އިރަށް ޝީޓްތައް ވާނީ ފޮނުވާފައި ކަމަށް ބުނާ ކަމަށާއި އެކަމު މިއަދު އެއީ ދޮގުކަން ފަޅާއަރާފައިވާ ކަމަށެވެ.\nމީގެ ކުރިން މި އަހަރުގެ އެޕްރީލް މަހުގެ ތެރޭގައި ވެސް ފްރޮންޓްލައިން އެލަވަންސް ނުދީގެން ނަރުހުން ވަނީ ކަންބޮޑުވުން ފާޅުކޮށްފައެވެ.\nމިދިޔަ އަހަރުގެ ޖުލައި މަހުން ފެށިގެން، ފްރޮންޓްލައިންގައި މަސައްކަތްކުރާ މީހުން ތިން ކެޓަގަރީއަކަށް ބަހައި ސަރުކާރުން އަންނަނީ އެލަވަންސް ދެމުންނެވެ.\nއޭގެ ތެރޭގައި ހައި ރިސްކް ކެޓަގަރީ ނުވަތަ ކޮވިޑް ޖެހިފައިވާ މީހުންނާ ސީދާ ގޮތެއްގައި މުއާމަލާތް ކުރަންޖެހޭ މީހުންނަށް މަސައްކަތަށް ނުކުންނަ ކޮންމެ ދުވަހަކަށް ދެނީ 500 ރުފިޔާއެވެ. ކޮވިޑަށް ޕޮޒިޓިވްވާ މީހުންނާ ސީދާ ގޮތެއްގައި ކޮންޓެކްޓް ނުވިއަސް އެގޮތަށް މަސައްކަތް ކުރާ މީހުންނާ އެކުގައި މަސަައްކަތް ކުރަން ޖެހޭ މީހުންނަށް ކޮންމެ ދުވަހަކަށް 250 ރުފިޔާ ދޭން ނިންމިއެވެ. އަދި އެޗްއީއޯސީގައި ދުވާލަކު ހަ ގަޑިއިރަށް ވުރެ އިތުރަށް މަސައްކަތްކުރާ ނަމަ ދުވާލަކު 200 ރުފިޔާގެ މަގުން ދޭނެ ކަމަށް ބުނެފައިވެ އެވެ.\nހިތުގެ ލޯވަޅު ބެއްދުމުގެ އޮޕަރޭޝަން ވެސް ކާމިޔާބު ކޮށްފި\nފުއްޕާމޭގައި ކަރަންފުލެއް ތާށިވި ކުއްޖަކު ސަލާމަތް ކޮށްފި


ނަރުހުންގެ ދުވަސް ފާހަގަކުރުމުގެގޮތުން ތަރާވީހެއް – MNUSU\nނަރުހުންގެ ދުވަސް ފާހަގަކުރުމުގެގޮތުން ތަރާވީހެއް\nin ޚަބަރު, ނިއަރެސް, ގޮފިތައް\nބައިނަށްލަގުވާމީ ނަރުހުންގެ ދުވަސް ފާހަގަކުރުމުގެގޮތުން ތަރާވީހެއް ބާއްވައިފިއެވެ. ނިޔަރެސް(އެމް.އެން.ޔޫ.އެސް.ޔޫ) އިން މިތަރާވީސް ބާއްވައިފައިވަނީ ސުކޫލް އޮފް ނާސިންގެ ކޮންފަރެންސް ހޯލްގައި 19 މެއި 2019 ވީ އާދީއްތަ ދުވަހުގެ ރޭގަނޑު 9-10 އަށެވެ. މި ތަރާވީސް ޝަރަފުވެރި ކޮއްދެއްވީ ސުކޫލް އޮފް ނާސިންގެ ޑީން އާސިޔާ އިބްރާހީމް އެވެ.\nމި ތަރާވީހަށް ސުކޫލް އޮފް ނާސިންގެ ގިނަލެކްޗަރާއިންނާއި ދަރިވަރުންނަށް، އެމް.އެން.ޔޫ.އެސް.ޔޫގެ ބޯޑް މެންބަރުންނަށާއި ނިއުއެޑިސަން(ނޯޓް ކޮސްމެޓިކްސް)ގެ ބޭފުޅުންނަށް ވަނީ ދައުވަތު އެރުވިފައެވެ. އަދި މިދައުވަތު ޤަބޫލު ކުރައްވައި ވަރަށް ގިނަ ބޭފުޅުން ވަނީ މި ތަރާވީހުގައި ބައިވެރިވެފައެވެ.\nމި ތަރާވީހަށް ތެރެއިން ވަރަށް ގިނަހަރަކާއްތައް ކުރިއަށްގެންގޮސްފައިވެއެވެ. އެންމެ ފުރަތަމަ ކަމެއްގެ ގޮތުން، އައި.ޖީ.އެމް.އެޗްއިން، ބައިނަށްލަގުވާމީ ނަރުހުންގެ ދުވަސް ފާހަގަކުރުމުގެގޮތުން ބޭއްވި ހޭންޑުބޯލް މުބާރާތުގައި ވާދަކުރި ސުކޫލް އޮފް ނާސިން ޓީމްގެ ހުރިހާ ކުޅުންތެރިންނަށާއި އެހީތެރިންނަށް މި ހޭންޑްބޯލް މުބާރާތުގައި ބައިވެރިވިކަމުގެ ހަދާނީ ލިޔުމެއް ނިއަރެސްގެ ފަރާތުން ވަނީ އަރުވާފައެވެ. މި ހަދާނީ ލިޔުންތައް ހުރިހާ ބޭފުޅުންނަށް ހަވާލުކޮށް ދެއްވީ މި މި ތަރާވީހުގެ ޝަރަފުވެރި މެހެމާން ސުކޫލް އޮފް ނާސިންގެ ޑީން އާސިޔާ އިބްރާހީމް އެވެ.\nދެވަނަ ކަމެއްގެގޮތުން، ބައިނަށްލަގުވާމީ ނަރުހުންގެ ދުވަސް ފާހަގަކުރުމުގެގޮތުން ނިޔަރެސްގެ ފާރާތުން ބޭއްވި ޕޯސްޓަރ މުބާރާތުގެ ވަނަ ވަނައަށްދިޔަބޭފުޅުންނަށް އިނާމް ހަވާލުކުރުމެވެ. މިމުބާރާތުގެ ތިންވަނައަށް ގޮސްފައިވަނީ ސުކޫލް އޮފް ނާސިންގެ ލެކްޗަރާ ސިޒްނާ މުހައްމަދުއެވެ. މިމުބާރާތުގެ ދެވަނައަށް ގޮސްފައިވަނީ ސުކޫލް އޮފް ނާސިންގެ ދަރިވަރު ފާތިމަތު އަބޫބަކުރެވެ. މިމުބާރާތުގެ އެއްވަނައަށް ގޮސްފައިވަނީވެސް ސުކޫލް އޮފް ނާސިންގެ ދަރިވަރެއްކަމުގައިވާ ހަފްނާ ޝަކީބެވެ. މިމުބާރާތުގެ ގަދަ ފަސްބައިވެރިންނަށްވެސް ވަނީ އިނާމް ހަވާލުކުރެވިފައެވެ. މި އިނާމްތައް ހަވާލުކޮއްދެއްވީ މި ތަރާވީހުގެ ސްޕޮންސަރ ނިއުއެޑިސަން(ނޯޓް ކޮސްމެޓިކްސް)ގެ މާކެޓިން މެނޭޖަރ އަބުދުއްލާ ނަޒީހްއެވެ.\nތިންވަނަ ހަރަކާތެއްގެ ގޮތުން މި ތަރާވީހުގެ ބައިވެރިންގެ މެދުގައި ކުއިޒް މުބާރާތެއް ބޭއްވުނެވެ. އަދި މިކުއިޒްގެ ވަނަ ވަނައަށް ދިޔަ ޓީމްތަކައް އިނާމް ހަވާލް ކޮއްދެއްވީ އެމް.އެން.ޔޫ.އެސް.ޔޫގެ ރައީސް އަރުޝަދު އަޝްރަފްއެވެ.\nނިޔަރެސްގެ ފަރާތުން ބޭއްވުނު މި ތަރާވީހުގެ މަގުސަދެއް ކަމުގައިވެފައިވަނީ އެންމެންގެ މެދުގައި އެކުވެރިކަން ބަދަހިކުރުމާއެކު ހުރިހާ އެންމެންނަށްވެސް އުފާވެރި މަޖާކޮއްލެވޭނެ ވަގުތުކޮޅެއް ފޯރުކޮށްދިނުމެވެ. މި ތަރާވީސް ކާމިޔާބީއާއެކު ނިންމައި ލެވުނީ ސްކޫލް އޮފް ނާސިންގެ ވަރަށް ގިނަ ބޭފުޅުންގެ އެހީއާއެކުގައިކަންވެސް ފާހަގަކޮއްލަމެވެ.\nމީޑިޔާ ކޯޑިނޭޓަރ، ނިޔަރެސް، އެމް.އެން.ޔޫ.އެސް.ޔޫ


ރައްޔިތުމް މަޖިލީހުގެ ރައީސް މުހައްމަދު ނަޝީދު: "ހައެއްފަހެއް" ގަ ހަމަލާއާ ގުޅިގެން އެމަނިކުފާނުގެ ބަޔާން ނެގުމާއި ގުޅޭގޮތުން ޕީޖީއާ މަޝްވަރާ ކުރަމުންދާ ކަމަށް ފުލުހުން ބުނޭ --- ފޮޓޯ: އަވަސް\nހާއިޒް ޒަމީން·4ސެޕްޓެމްބަރު 2021\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާއި ގުޅިގެން ފުލުހުން ކުރިއަށް ގެންދާ ތަހުގީގަށް އެމަނިކުފާނުގެ ބަޔާނެއް ނެގުމާއި ގުޅޭ ގޮތުން ޕްރޮސިކިއުޓާ ޖެނެރަލް އޮފީހާއި މަޝްވަރާ ކުރަމުން އަންނަ ކަމަށް ފުލުހުން ބުނެފި އެވެ.\n“ހައެއްފަހެއް” ގެ ހަމަލާއާއި ގުޅިގެން ފުލުހުން ކުރިއަށް ގެންދާ ތަހުގީގަށް ބަޔާނެއް ދެއްވުމަށް ރައީސް ނަޝީދު އެއްބަސްވެވަޑައިގެންނެވީ މި މަހު ދޭއްގަ އެވެ. ރައީސް ނަޝީދު ވިދާޅުވީ އެމަނިކުފާނު ހުންނެވީ ބަޔާނެއް ދެއްވަން ތައްޔާރަށް ކަމަށެވެ. އަދި ތުހުމަތު ކުރެވޭ މީހުންގެ ޝަރީއަތްތަކުގެ އިބްތިދާއީ މަރުހަލާ ނިމުމުގެ ކުރިން ބަޔާން ނެންގެވުމަށް ވެސް އެމަނިކުފާނު އެދިވަޑައިގަންނަވަ އެވެ.\nފުލުހުން ބުނީ ރައީސް ނަޝީދު ބަޔާން ދެއްވަން ބޭނުންފުޅުވާތީ، އެކަމާއި މެދު ގޮތެއް ނިންމަން ފުލުހުން ޕީޖީ އާއި މަޝްވަރާ ކުރަމުން އަންނަ ކަމަށެވެ. އަދި ވަކި ނިންމުމެއް މިކަމުގައި ނިންމާފައި ނުވާ ކަމަށެވެ. ޕީޖީ އޮފީހުގެ ބަހެއް ނުލިބެ އެވެ.\n“ހައެއްފަހެއް” ގެ ޓެރަރިސްޓް ހަމަލާއާ ގުޅިގެން ފުލުހުން ކުރިއަށް ގެންދާ ތަހުގީގަށް ރައީސް ނަޝީދުގެ ބަޔާނެއް ބޭނުންވާ ކަމަށް ފުލުހުން ވަނީ ބުނެފަ އެވެ. ޕީޖީ ހުސައިން ޝަމީމް ވެސް މީގެކުރިން ވަނީ ރައީސް ނަޝީދު ބަޔާނެއް ދެއްވާނެ ކަމަށް އުއްމީދު ކުރައްވާ ކަމަށް ވިދާޅުވެފަ އެވެ.\nފުލުހުންގެ ތަހުގީގަށް ރައީސް ނަޝީދުގެ ބަޔާނެއް ބޭނުންވާ ކަމަށް ފުލުހުން ބުނުމާ ގުޅިގެން ރައީސް ނަޝީދު އޭރު ވިދާޅުވީ ބަޔާނެއްގެ ގޮތުގައި ދައްކަން އޮތީ އަމިއްލަފުޅު ޖާނު ކަމަށެވެ. ރައީސް ނަޝީދު އޭރު ކުރެއްވި ޓްވީޓެއްގައި ވިދާޅުވީ އެމަނިކުފާނުގެ ބަހަކަށް ވެސް ބަޔާނަކަށްވެސް ދައްކަން އޮތީ އެމަނިކުފާނުގެ ޖާނާއި، ހިތް އަދި މޭ ކަމަށެވެ.\nމި ހަމަލާއާއި ގުޅިގެން ފުލުހުން ވަނީ 10 މީހަކު ހައްޔަރުކޮށްފަ އެވެ. އޭގެތެރެއިން ހަމަލާދިނުމުގައި އަމަލީ ގޮތުން ބައިވެރިވި ތިން މީހަކާއި ބޮން ހަރުކުރުމުގައި ބައިވެރިވި މީހެއްގެ މައްޗަށް ޕީޖީ ވަނީ ދައުވާ އުފުލާފާ އެވެ. އެގޮތުން ދައުވާކޮށްފައި ވަނީ ވ. ތިނަދޫ ލަކީ އަދުހަމް އަހްމަދު ރަޝީދު 25، އާއި، މއ. ފޭރުގެ މުޖާޒް އަހުމަދު 21، އާއި، ގއ. ކޮނޑޭ ފޮޅޭމާ ތަހުމީން އަހްމަދު 32، އަދި ނ. މަނަދޫ ނޫރީގެ އަލީ ހައިޝަމް 27، އެވެ. މި މައްސަލާގައި ލ. ގަން، ދުންފިނިއުފާ އަހްމަދު ފާތިހުގެ މައްޗަށް ވެސް ދައުވާ ކުރަން ފުލުހުން ޕީޖީ އޮފީހަށް މައްސަލަ ފޮނުވި އެވެ. ނަމަވެސް ފާތިހަށް ދައުވާ ނުކުރުމުން ފުލުހުން މިހާރު ވަނީ އޭނާ ދޫކޮށްލާފަ އެވެ.


Mi Narendra Modi eh Noon, Vivek Oberoi\nމީ ނަރެންދުރަ މޯދީއެއް ނޫން، ވިވޭކް އޮބްރޯއީ\nވިވޭކް އޮބްރީއީ އަކީ ބޮލީވުޑުގައި ފާހަގަ ކޮށްލެވޭ ފަންނާނެކެވެ. ގިނަ ބައެއްގެ ލޯބި ހޯދާފައިވާ ވިވޭކް ދެން ފެނިގެންދާނީ 'ޕީއެމް ނަރެންދުރަ މޯދީ' ކިޔާ ފިލްމަކުންނެވެ.\nއޮމަންގު ކުމާރު ޑައިރެކްޓުކުރާ އެފިލްމަކީ އިންޑިއާގެ ބޮޑު ވަޒީރު ނަރެންދުރަ މޯދީގެ ހަޔާތުގެ މައްޗައް ހަދާ ފިލްމެކެވެ. އެފިލްމުގައި ވިވޭކް ލީޑު ރޯލުން ފެނިގެންދާއިރު އޭނާ ވަނީ ފިލްމުގައި އެނާ ފެނިގެންދާނެ ގޮތުގެ ފޮޓޯ ހިއްސާކޮށްފައެވެ.\nމޯދީގެ ރޯލުން ވިވޭކް ފެނިގެންދާއިރު އެ ޕޯސްޓަރުން ވިވޭކް މޯދީ އާ ވަރަށް ވައްތަރެވެ. ގިނަ ބަޔަކަށް އެފޮޓޯ ފެނިފައި އޮޅުން އަރާފައިވާއިރު ވިވޭކް އަށް ގިނަ ބަޔަކު ވަނީ ތައުރީފު ކޮށްފައެވެ.\nޓުވިޓާ މެދުވެރިކޮށް ވިވޭކް ފިލްމުގެ ފުރަތަމަ ޕޯސްޓަރު 23 ބަހުރުވަ އަކުން ހިއްސާކޮށްފައިވާއިރު ރިޕޯޓުތައް ބުނާގޮތުގައި ފިލްމުގެ މަސައްކަތް މިމަހު މެދުތެރޭ ފެށޭނެއެވެ. ފިލްމު ނެރޭނެ ދުވަހެއް އަދި ހާމަކޮށްފައިނުވާއިރު ފިލްމުގައި ފެނިގެންދާނެ އިތުރު ކާސްޓުންގެ ނަން ވެސް އަދި ހާމަކޮށްފައެއް ނުވެއެވެ.\nއުމުރުން 42 އަހަރުގެ ވިވޭކް އެންމެ ފަހުން ބޮލީވުޑް ފިލްމަކުން ފެނިގެން ދިޔައީ 'ބޭންކް ޗޯރް' އިންނެވެ. އެފިލްމުގައި އޭނާ ފެނިގެންދިޔައީ ސީބީއައި އޮފިސަރެއްގެ ގޮތުގައެވެ. އެފިލްމުގެ އިތުރުން އޭނާ ވަނީ ޕްރިންސް، ސާތިޔާ، މަސްތީ، ދަމް، ކްރިޝް 3، ކާލް، ރާއި، އަދި ޖަޔަންތާ ބާއީ ކި ލަވް ސްޓޯރީ އިން ވެސް ފެނިފައެވެ.\nނަރެންދުރާ މޯދީ ވިވޭކް އޮބްރޯއީ


Dharin hoadhan emme rangalhee kon umureh?\n11 ޖޫން 2021 - 19:16:20\nނޯވާ ސޯދެން ފާޓިލިޓީ އަދި އައި.ވީ.އެފް. ގެ ޕްރޮގްރާމް ޑިރެކްޓަރު ޑރ.ސޯނިޔާ މާލިކް ފާހަގަކުރައްވާފައިވަނީ ދަރިމައިވުމަށް ވިސްނާނަމަ ޑޮކްްޓަރެއްގެ ހިޔާލާ މަޝްވަރާ ހޯދުން ވަރަށް މުހިންމު ކަމަށެވެ.\nއަބަދުވެސް އިވޭ އެއް ވާހަކައަކީ އުމުރަކީ ހަމައެކަނި އަދަދެއްކަމެވެ. "އޭޖް އިޒް ޖަސްޓް އަ ނަމްބާ" މިހެންނެވެ. އެހެން ނަމަވެސް ދިރިިއުޅުމެއް ފަށައި ދަރިން ހޯދުމަށް ވިސްނާއިރު އުމުރަކީ ވަރަށް މުހިންމު އެއްޗެއް ކަމަށް ހޯދުންތަކުން ދައްކައެވެ. "އޭޖް އިޒް ނޮޓް ޖަސްޓް އަ ނަމްބާ" ކަމެވެ. "އޭޖް މެޓާސް އަ ލޮޓް" ކަމެވެ.\nއެގޮތުން ދަރިން ހޯދުމަށް ވިސްނާއިރު އަންހެނުންނާ ފިރިހެނުންގެ އުމުރުވެސް ވަރަށް މުހިންމެވެ. ގުދުރަތީގޮތުން އަންހެނުންގެ ބިސް އުފައްދަނީ ވަކި ހާއްސަ އަދަދަކަށް ކަމަށްވާއިރު، އޭގެ ކޮލިޓީ އުމުރުން ދުވަސްވީ ވަރަކަށް ދަނީ ދަށަށެވެ.\nއަންހެނުން އުމުރުން ދުވަސްވީ ވަރަކަށް ދަރިމައިވުމުގައި ގޮންޖެހުންތަކާ ކުރިމަތިލާން ޖެހެއެވެ. ހަމަ އެހެންމެ ފިރިހެނުންނަށްވެސް މިހެން ދިމާވާކަމަށް ދިރާސާތަކުން ދައްކައެެވެ. ހަމައެކަނި ތަފާތަކީ މި ބަދަލު ފިރިހެނުންނަށް ވުރެން އަންހެނުނަށް ދިމާވާލެއް އަވަސްކަމެވެ.\nނޯވާ ސޯދެން ފާޓިލިޓީ އަދި އައި.ވީ.އެފް.ގެ ޕްރޮގްރާމް ޑިރެކްޓަރު ޑރ. ސޯނިޔާ މާލިކް ފާހަގަކުރައްވާފައިވަނީ ދަރިމައިވުމަށް ވިސްނާނަމަ ޑޮކްްޓަރެއްގެ ހިޔާލާ މަޝްވަރާ ހޯދުން ވަރަށް މުހިންމު ކަމަށެވެ. އެގޮތުން ދަރިމައިވުމުގައި ދިމާވާ ތަފާތު ގޮންޖެހުންތަކުން ރައްކާތެރިވެ ތިބުން މުހިންމު ކަމަށެވެ. ނަމަވެސް ދަރިން ހޯދަން އެންމެ ރަނގަޅީ ކޮން އުމަރެއްގައި ކަމެއް ޑރ. ސޯނިޔާ މާލިކް ވިދާޅެއްނުވެ އެވެ.